<p>ভারতের সবচেয়ে দরিদ্র রাজ্য বিহারের স্বল্প পরিচিত একজন বিধায়ক নিতিন নবীনকে (৪৫) ক্ষমতাসীন দল ভারতীয় জনতা পার্টি (বিজেপি) তাদের সর্বভারতীয় সভাপতি হিসেবে বেছে নিয়েছে। দেশটির প্রধানমন্ত্রী নরেন্দ্র মোদীর দলটির এ পদক্ষেপকে তরুণ ভোটারদের ধরে রাখার প্রচেষ্টায় একটি প্রজন্মগত পরিবর্তন বলে উল্লেখ করেছে রয়টার্স।</p>

<p>মঙ্গলবার (২০ জানুয়ারি) সকালে নয়া দিল্লিতে বিজেপির সদরদপ্তরে বিদায়ী সভাপতি জে. পি. নাড্ডার (৬৫) হাত থেকে আনুষ্ঠানিকভাবে দলটির দায়িত্ব নেন নিতিন নবীন (৪৫) ।</p>

<p>ভারতীয় গণমাধ্যমের খবর অনুযায়ী, নবীন সোমবার সন্ধ্যায় বিনা প্রতিদ্বন্দ্বিতায় বিজেপির ১২তম সভাপতি নির্বাচিত হন। বিহারের সাবেক মন্ত্রী ও পাঁচবারের বিধায়ক নবীনকে ডিসেম্বরে বিজেপির কার্যনির্বাহী সভাপতির দায়িত্ব দেওয়া হয়েছিল। মোদী ও বিজেপির অন্য জ্যেষ্ঠ নেতারা পরবর্তী সভাপতি হিসেবে নবীনের নাম প্রস্তাব করার পর দলের আর কেউ তার সঙ্গে প্রতিদ্বন্দ্বিতায় নামেননি।</p>

<p>বিজেপির সদরদপ্তরে নবীনের শপথ গ্রহণ অনুষ্ঠানে দলটির কয়েকশ কর্মীর পাশাপাশি প্রধানমন্ত্রী মোদী ও দলটির সাবেক চার সভাপতি উপস্থিত ছিলেন।</p>

<p>তিন বছরের জন্য বিজেপির সভাপতি নির্বাচিত হওয়া নবীনের দিকে নির্দেশ করে নরেন্দ্র মোদী বলেন, &lsquo;যখন পার্টির বিষয়টি আসবে তখন আমি একজন কর্মী আর তিনি (নবীন) আমার বস।&rsquo;</p>

<p>নিতিন নবীন মোদীর প্রশংসা করে তাকে &lsquo;প্রজন্মের পথপ্রদর্শক&rsquo; নেতা হিসেবে উল্লেখ করেন। নবীন তরুণদের রাজনীতিতে সক্রিয়ভাবে অংশগ্রহণ করার আহ্বান জানান।</p>

<p>ভারতের নির্বাচন কমিশন ও বিশ্লেষকদের হিসাব অনুযায়ী, দেশটির শত কোটি ভোটারের মধ্যে ৪০ শতাংশের বয়স ১৮ থেকে ৩৯ বছরের মধ্যে।</p>