<p>আইন বিচার ও সংসদ বিষয়ক মন্ত্রী মো. আসাদুজ্জামান এমপি বলেছেন, &lsquo; এই দেশকে, এই রাষ্ট্রকে, এই সমাজকে ঠিক রাখতে হলে সবধরনের দুর্বৃত্তায়ন থেকে দূরে থাকতে হবে। আমরা সমস্ত দুর্বৃত্তায়নের বিরুদ্ধে অবস্থান নিয়েছি।&rsquo;</p>

<p>তিনি বলেন, &lsquo;আমরা আইনের শাসন, ন্যায় বিচার ও মানবাধিকার প্রতিষ্ঠার জন্য যে প্রত্যয় নিয়ে এসেছি তা আমরা বাস্তবায়ন করবো।&rsquo;</p>

<p>শনিবার (২১ মার্চ) সকালে ঝিনাইদহের শৈলকুপা উপজেলার নিজ গ্রাম বারইপাড়ায় ঈদুল ফিতরের &nbsp;নামাজ শেষে সাংবাদিকদের প্রশ্নের জবাবে তিনি এ কথা বলেন।</p>

<p>আইনমন্ত্রী বলেন, &lsquo;স্বাভাবিকভাবে আমরা অনুধাবন করছি, এবারের ঈদে চাঁদাবাজি কমেছে এবং আইনশৃঙ্খলা নিয়ন্ত্রণে আছে। মধ্যপ্রাচ্যের যুদ্ধের পর আমরা যে পরিমাণ দুশ্চিন্তা করছিলাম, তার তুলনায় আমরা শান্তিতে ঈদ করতে পারছি।&rsquo;</p>

<p>অন্যবারের তুলনায় এবারের ঈদ শান্তিপূর্ণভাবে অনুষ্ঠিত হচ্ছে উল্লেখ করে তিনি বলেন, &lsquo;বড় ধরনের কোনো দুঃসংবাদ পাওয়া যায়নি। তবে দুয়েকটি দুর্ঘটনা ঘটেছে, যার মধ্যে লঞ্চ দুর্ঘটনা নিঃসন্দেহে দুঃখজনক।&rsquo;</p>

<p>এ সময় স্থানীয় বিএনপির নেতাকর্মীরাও উপস্থিত ছিলেন।</p>

<p>এর আগে সকালে নিজ বাড়ি থেকে নেতা-কর্মীদের সঙ্গে নিয়ে ঈদগাহে পৌঁছান মন্ত্রী। নামাজ শেষে তিনি স্থানীয় মানুষের সঙ্গে সময় কাটান এবং সবার খোঁজখবর নেন।</p>