<p>নেত্রকোনার মদনে আসছে পবিত্র ঈদুল ফিতর উদযাপন উপলক্ষে গরু জবাই ও মাংস বন্টন করা নিয়ে দুই পক্ষের মধ্যে সংঘর্ষের ঘটনা ঘটেছে। এ সংঘর্ষে কমপক্ষে ২০ জন আহত হওয়ার খবর পাওয়া গেছে। বিষয়টি এলাকায় চাঞ্চল্যের সৃষ্টি হয়েছে।</p>

<p>বুধবার (১৮ মার্চ) নেত্রকোনার মদন উপজেলার তিয়শ্রী ইউনিয়নে কাওয়ালিবিন্নী গ্রামে এমন ঘটনা ঘটেছে।</p>

<p>এ সংঘর্ষের ঘটনায় গুরুতর আহত হয়েছেন সাদেক (৩৫) ও জানে আলম(৩০)। এ দুজনকে তখন আশঙ্কাজনক অবস্থায় উন্নত চিকিৎসার জন্য &nbsp;ময়মনসিংহ মেডিক্যাল কলেজ হাসপাতালে প্রেরণ করা হয়েছে।</p>

<p>&nbsp;পুলিশ ও স্থানীয় সূত্রে জানা গেছে, জেলার মদন উপজেলার তিয়শ্রী ইউনিয়নের কাওয়ালিবিন্নী গ্রামের লোকজন ঈদে উপলক্ষে গরু জবাই করে মাংস বন্টন করবে। দুই পক্ষের মধ্যে গরু কেনার সিদ্ধান্ত নেয়। গরুর এই মাংস বণ্টন ও ক্ষমতা জাহির নিয়ে এ গ্রামের বজলু মিয়া (৬০) ও মাজু মিয়ার (৪০) লোকজনের মধ্যে বাকবিতন্ডা হয়।</p>

<p>এ নিয়ে দুই পক্ষের লোকজন উত্তেজিত হয়।এক পর্যায়ে তারা দেশীয় অস্ত্র নিয়ে এলে তুমুল সংঘর্ষ হয়। এ সংঘর্ষের ঘটনায় দুই পক্ষের অন্তত ২০ জন আহত হয়। দুই জনের অবস্থা আশঙ্কাজনক।</p>

<p>জানতে চাইলে মদন থানার ভারপ্রাপ্ত কর্মকর্তা (ওসি) দেবাংশু কুমার দে বলেন, ঘটনাটি সত্য। খবর পেয়ে ঘটনাস্থল পুলিশ পরিদর্শন করেছে। পরিবেশ নিয়ন্ত্রণে এসেছে। লিখিত অভিযোগ পেলে আইনানুগ পদক্ষেপ নেয়া হবে।</p>