<p>শরীয়তপুরের ভেদরগঞ্জ উপজেলায় একটি ফিলিং স্টেশনে ড্রামে করে জ্বালানি তেল বিক্রির অভিযোগের ভিডিও ধারণ করতে গিয়ে দুই সাংবাদিক হামলা ও লাঞ্ছনার শিকার হয়েছেন। এ ঘটনায় ভুক্তভোগী এক সাংবাদিক থানায় লিখিত অভিযোগ দায়ের করেছেন।</p>

<p>শনিবার (১৮ এপ্রিল) সকালে উপজেলার কাশিমপুর এলাকায় মেসার্স ফারিয়া ফিলিং স্টেশনে এ ঘটনা ঘটে। হামলার শিকার সাংবাদিকরা হলেন দৈনিক ইনকিলাবের ভেদরগঞ্জ প্রতিনিধি জাহিদ হাসান টিপু এবং দৈনিক সমকালের প্রতিনিধি আশিকুর রহমান হৃদয়।</p>

<p>ভুক্তভোগী ও পুলিশ সূত্রে জানা যায়, দীর্ঘদিন ধরে অভিযোগ ছিল&mdash;পাম্পটিতে অপেক্ষমাণ যানবাহনকে তেল না দিয়ে ড্রামে করে তেল মজুত করে বেশি দামে বিক্রি করা হচ্ছে। অভিযোগের সত্যতা যাচাই করতে শনিবার সকালে ঘটনাস্থলে গিয়ে ভিডিও ধারণ করেন দুই সাংবাদিক।</p>

<p>এ সময় পাম্প মালিক ফারুক মাদবর ও তার ভাতিজা জামান মাদবরসহ কয়েকজন ক্ষিপ্ত হয়ে সাংবাদিক জাহিদ হাসান টিপুর উপর হামলা চালায়। তাকে রক্ষা করতে গেলে অপর সাংবাদিক আশিকুর রহমান হৃদয়কেও লাঞ্ছিত করা হয়। পরে স্থানীয়রা আহতদের উদ্ধার করে ভেদরগঞ্জ উপজেলা স্বাস্থ্য কমপ্লেক্সে নিয়ে যান।</p>

<p>আহত সাংবাদিক জাহিদ হাসান টিপু জানান, &ldquo;ভিডিও ধারণ করতে গেলে পাম্প কর্তৃপক্ষ আমাদের সঙ্গে খারাপ আচরণ করে। ড্রামে তেল মজুতের বিষয়ে জানতে চাইলে তারা দাবি করে এটি প্রশাসনের জন্য রাখা। কিন্তু কোনো সুনির্দিষ্ট তথ্য দিতে পারেনি। একপর্যায়ে ভিডিও করায় ক্ষিপ্ত হয়ে আমাদের উপর হামলা চালানো হয়।&rdquo;</p>

<p>অপর সাংবাদিক আশিকুর রহমান হৃদয় বলেন, &ldquo;তেলগুলো কোথায় যাবে জানতে চাইলে তারা কোনো সদুত্তর না দিয়ে দ্রুত সরিয়ে নেওয়ার চেষ্টা করে। এ সময় আমার সহকর্মীর উপর হামলা চালানো হলে তাকে বাঁচাতে গিয়ে আমিও লাঞ্ছিত হই।&rdquo;</p>

<p>ঘটনার পর চিকিৎসা নিয়ে জাহিদ হাসান টিপু সখিপুর থানায় পাম্প মালিক ফারুক মাদবর ও জামান মাদবরের বিরুদ্ধে লিখিত অভিযোগ দায়ের করেন।</p>

<p>এ ঘটনায় ক্ষোভ প্রকাশ করেছেন ভেদরগঞ্জ উপজেলা প্রেসক্লাবের সভাপতি ও একুশে টেলিভিশনের শরীয়তপুর প্রতিনিধি আবুল বাসার। তিনি বলেন, &ldquo;সাংবাদিকদের ওপর হামলা স্বাধীন গণমাধ্যমের ওপর আঘাত। দ্রুত সময়ের মধ্যে জড়িতদের বিরুদ্ধে ব্যবস্থা না নিলে কঠোর আন্দোলনে নামা হবে।&rdquo;</p>

<p>এছাড়া শরীয়তপুর ইলেক্ট্রনিক মিডিয়া জার্নালিস্ট অ্যাসোসিয়েশনের সদস্য সচিব নুরুল আমিন রবিন ঘটনার তীব্র নিন্দা জানিয়ে বলেন, &ldquo;অনিয়মের সংবাদ সংগ্রহ করতে গিয়ে সাংবাদিকরা হামলার শিকার হচ্ছেন&mdash;এটি অত্যন্ত দুঃখজনক। দ্রুত আসামিদের গ্রেফতার করে দৃষ্টান্তমূলক শাস্তি নিশ্চিত করতে হবে।&rdquo;</p>