<p>নারায়ণগঞ্জের রূপগঞ্জে ঢাকা-সিলেট মহাসড়ক দখলমুক্ত করতে বড় ধরনের সাঁড়াশি অভিযান চালিয়েছে উপজেলা প্রশাসন।</p>

<p>মঙ্গলবার (৩১ মার্চ) বিকেলে ভুলতা ও গোলাকান্দাইল এলাকায় পরিচালিত এ অভিযানে সড়ক দখল করে ব্যবসা পরিচালনার দায়ে ১১ জনকে বিভিন্ন মেয়াদে কারাদণ্ড দেওয়া হয়েছে।</p>

<p>অভিযানে নেতৃত্ব দেন রূপগঞ্জ উপজেলা নির্বাহী কর্মকর্তা (ইউএনও) সাইফুল ইসলাম জয়। ভ্রাম্যমাণ আদালতের মাধ্যমে তাৎক্ষণিকভাবে দণ্ডাদেশ দেওয়া হয়। এ সময় মহাসড়কের দুই পাশে গড়ে ওঠা শত শত অবৈধ দোকানপাট ও স্থাপনা ভেকু ও বুলডোজার দিয়ে উচ্ছেদ করে গুঁড়িয়ে দেওয়া হয়।</p>

<p>দীর্ঘদিন ধরে মহাসড়কের ফুটপাত ও সড়ক দখল করে প্রায় পাঁচ হাজারের বেশি দোকান বসায় এলাকায় ভয়াবহ যানজট ও জনদুর্ভোগ সৃষ্টি হচ্ছিল। হঠাৎ এই কঠোর অভিযানে স্বস্তি ফিরেছে স্থানীয়দের মধ্যে।</p>

<p>ইউএনও সাইফুল ইসলাম জয় বলেন, ঢাকা-সিলেট মহাসড়ক কোনোভাবেই দখল থাকতে দেওয়া হবে না। পুরো সড়ক দখলমুক্ত না হওয়া পর্যন্ত টানা ১৫ দিন বা প্রয়োজনে আরও দীর্ঘ সময় অভিযান চলবে।</p>

<p>তিনি আরো জানান, প্রতিদিন ২০ জন আনসার সদস্য ও ৩০ জন স্বেচ্ছাসেবী মাঠে থেকে সড়ক দখলমুক্ত রাখতে কাজ করবে। পুনরায় কেউ সড়কে বসে ব্যবসা করলে তাদের বিরুদ্ধে আরও কঠোর ব্যবস্থা নেওয়া হবে বলেও হুঁশিয়ারি দেন তিনি।</p>

<p>এদিকে ক্ষুদ্র ব্যবসায়ীদের জন্য বিকল্প হিসেবে ভুলতা পুরাতন কাঁচাবাজারে পুনর্বাসনের ব্যবস্থা করা হচ্ছে বলে জানিয়েছে প্রশাসন।</p>