<p>পবিত্র রমজান মাসকে কেন্দ্র করে প্রাণচাঞ্চল্যে ভরে উঠেছে জাহাঙ্গীরনগর বিশ্ববিদ্যালয় (জাবি) ক্যাম্পাস। বিকেল গড়াতেই বিশ্ববিদ্যালয়ের প্রধান ফটক, বিভিন্ন হলসংলগ্ন চত্বর ও বটতলা এলাকায় বসছে অস্থায়ী ইফতার বাজার।</p>

<p>হরেক রকমের মজাদার ইফতারি কিনতে বিশ্ববিদ্যালয়ের শিক্ষার্থী, শিক্ষক, কর্মকর্তা-কর্মচারী সহ ক্যাম্পাসে ঘুরতে আসা দর্শনার্থী ও আশপাশের বাসিন্দাদের উপস্থিতিতে প্রতিদিনই সরগরম হয়ে উঠছে এসব স্থান।রমজান মাসে জাবিতে যেন অন্যরকম উৎসবমুখর পরিবেশ বিরাজ করছে।</p>

<p>ইফতার বাজারে দেখা যায় বাহারি সব খাবারের সমারোহ। ছোলা, মুড়ি, বেগুনি, পেঁয়াজু, ডিমের চপ, আলুর চপ, হালিম, সাসলিক, জালি কাবাব ও জিলাপির পাশাপাশি রয়েছে খেজুর, বিভিন্ন ধরনের শরবত, লাচ্ছি, মাঠা, দই-চিড়া ও মৌসুমি ফল। ক্রেতাদের চাহিদা অনুযায়ী বিক্রেতারা প্রতিদিনই সাজিয়ে তুলছেন তাদের পসরা।</p>

<p>শহীদ রফিক-জব্বার হল চত্বরে ইফতার সামগ্রী বিক্রি করা মো. ডালিম পাটোয়ারী বলেন, &ldquo;বিকেল গড়ানোর সঙ্গে সঙ্গে ভিড় বাড়তে থাকে। ক্রেতাদের চাহিদা অনুযায়ী খাবার প্রস্তুত রাখি। যেসব আইটেম বেশি বিক্রি হয়, সেগুলোই বেশি রাখা হয়। আলহামদুলিল্লাহ, রমজানে ইফতার ভালোই বিক্রি হচ্ছে।&rdquo;</p>

<p>তবে সব জায়গায় একই চিত্র নয়। বটতলার এক বিক্রেতা মো. রিপন জানান, &ldquo;এবার তেমন বেচাকেনা হচ্ছে না, কিছুটা মন্দা চলছে। বেশিরভাগ শিক্ষার্থী ছেলেদের হল চত্বরে গিয়ে ইফতার কিনছে।&rdquo;</p>

<p>ইনস্টিটিউট অফ ইনফরমেশন এন্ড টেকনোলজি (আইআইটি)-এর দ্বিতীয় বর্ষের শিক্ষার্থী ইমাম মেহেদী বলেন, &ldquo;প্রতিদিন বন্ধুদের সঙ্গে একসঙ্গে বসে ইফতার করার জন্য আমরা কয়েকজন মিলে ইফতারি কিনি। কিনতে গেলে চারপাশে অনেক ভিড় দেখি&mdash;সবাই একসঙ্গে ইফতার সামগ্রী কিনছে। পুরো পরিবেশটা তখন উৎসবমুখর মনে হয়। এই সম্মিলিত আয়োজনের মধ্যেই এক ধরনের আলাদা আনন্দ আছে।&rdquo;</p>

<p>রমজানজুড়ে এ ইফতার বাজার শুধু কেনাবেচার স্থান নয়, বরং শিক্ষার্থীদের মিলনমেলার এক অনন্য প্রতীক হয়ে উঠেছে।</p>