<p>রাজবাড়ীর পাংশা পৌরসভায় পবিত্র ঈদুল ফিতর-২০২৬ উপলক্ষে দরিদ্র ও দুস্থ মানুষের মাঝে ভিজিএফের চাল বিতরণ সম্পন্ন হয়েছে।</p>

<p>সোমবার (১৬ মার্চ) সকাল থেকে পৌরসভা কার্যালয় থেকে কার্ডধারীদের মাঝে চাল বিতরণ করা হয়।</p>

<p>বিতরণ কার্যক্রম পরিদর্শন করেন, পাংশা উপজেলা নির্বাহী অফিসার ও পৌর প্রশাসক মো. রিফাতুল হক। এ সময় উপস্থিত ছিলেন উপজেলা মৎস্য কর্মকর্তা ও ট্যাগ অফিসার মো. রেজাউল শরীফ, উপজেলা যুব উন্নয়ন কর্মকর্তা দেওয়ান মুহ: জাহাঙ্গীর হোসেন এবং পৌর নির্বাহী কর্মকর্তা আনিসুর রহমান।</p>

<p>পরিদর্শনের সময় ইউএনও নিজেই মিটারে চাল মেপে প্রতিটি কার্ডের বিপরীতে নির্ধারিত পরিমাণ ঠিক করে দেন। একই সঙ্গে বিতরণ কার্যক্রমে দায়িত্বে থাকা শ্রমিকদের সঠিকভাবে উপকারভোগীদের মাঝে চাল বিতরণের নির্দেশনা দেন।</p>

<p>এসময় চাল পাওয়ার পর কয়েকজন উপকারভোগীর সাথে কথা হলে তারা জানান, চাল ঠিকমতই দেয়া হচ্ছে, বালতি ভরে মিটারে ওজন দিয়ে তারপর দেয়া হচ্ছে।</p>

<p>ইউএনও মো. রিফাতুল হক বলেন, দরিদ্র ও দুস্থ মানুষের জন্য বরাদ্দ এই সহায়তা সঠিকভাবে বিতরণ নিশ্চিত করতে প্রশাসন সর্বোচ্চ গুরুত্ব দিচ্ছে। এবার পাংশা পৌরসভার ৪ হাজার ৬২৫ জন উপকারভোগীর জন্য বরাদ্দ ছিল মোট ৪৬ হাজার ২৫০ কেজি চাল।</p>

<p>উল্লেখ্য, এর আগে শনি ও রবিবার পাংশা পৌরসভায় ভিজিএফের চাল বিতরণে অনিয়মের অভিযোগ ওঠে। অভিযোগ ছিল, কার্ডপ্রতি ১০ কেজি চাল দেওয়ার কথা থাকলেও অনেক উপকারভোগীকে দেওয়া হচ্ছিল ৮ থেকে ৯ কেজি পর্যন্ত।</p>

<p>চাল বিতরনে অনিয়মের অভিযোগে বিভিন্ন অনলাইন ও পত্রিকায় সংবাদ প্রকাশ হলে সোমবার উপজেলা নির্বাহী অফিসার ও পৌর প্রশাসক মো. রিফাতুল হক সরাসরি উপস্থিত থেকে মিটারে চাল মেপে বিতরণের পরিমাণ নির্ধারণ করেন এবং সুষ্ঠু বিতরণ নিশ্চিত করতে সংশ্লিষ্টদের নির্দেশনা দেন।<br />
&nbsp;</p>