<p>বরিশাল জেলার উজিরপুর উপজেলায় এক মুক্তিযোদ্ধা পরিবারের চলাচলের সরকারি রাস্তা দখল করে পাকা গুদামঘর নির্মাণের অভিযোগ উঠেছে। ঘটনাটি উপজেলার জল্লা ইউনিয়নের চকমান গ্রামে ঘটেছে। এ ঘটনায় এলাকায় ক্ষোভের সৃষ্টি হয়েছে।</p>

<p>ভুক্তভোগী পরিবার সূত্রে জানা গেছে, চলাচলের পথ অবরুদ্ধ হওয়ায় বীর মুক্তিযোদ্ধা মো. আরাফাত আলী এবং বীর মুক্তিযোদ্ধা ও অবসরপ্রাপ্ত শিক্ষক এম এ জাকারিয়ার বোন সুলতানা খানম ও তার স্বামী মো. লিয়াকত আলী ব্যাপারী বুধবার (৪ মার্চ) উজিরপুর উপজেলা নির্বাহী কর্মকর্তার কাছে লিখিত অভিযোগ দায়ের করেছেন।</p>

<p>অভিযোগে উল্লেখ করা হয়, চকমান গ্রামের লিয়াকত আলীর পৈত্রিক কিছু জমি সরকার অধিগ্রহণ করে জনগণের চলাচলের সুবিধার্থে একটি সরকারি রাস্তা নির্মাণ করে। একই দাগের অবশিষ্ট জমিতে দীর্ঘদিন ধরে বসতবাড়ি নির্মাণ করে তারা বসবাস করে আসছেন। এছাড়া একই রাস্তা নির্মাণের জন্য মুন্সিরতালুক গ্রামের নাগর আলী হাওলাদারের ছেলে শাহেব আলী হাওলাদার এবং তার ছেলে সজল হাওলাদারের কাছ থেকেও সরকার জমি অধিগ্রহণ করে।</p>

<p>চুনপোড়া থেকে শহীদ স্মরণিকা ডিগ্রি কলেজ পর্যন্ত বিস্তৃত ওই সড়কটি এলাকার মানুষের চলাচলের গুরুত্বপূর্ণ পথ হিসেবে ব্যবহৃত হয়ে আসছে।</p>

<p>ভুক্তভোগী লিয়াকত আলী ও তার স্ত্রী প্রতিবন্ধী সুলতানা খানম অভিযোগ করে বলেন, প্রভাবশালী শাহেব আলী হাওলাদার ও তার ছেলে সজল হাওলাদার তাদের বসতবাড়ির সামনে একমাত্র চলাচলের সরকারি রাস্তার ওপর জোরপূর্বক পাকা গুদামঘর নির্মাণ করছেন। এতে তাদের পরিবারের চলাচল বন্ধ হয়ে গেছে এবং তারা কার্যত অবরুদ্ধ অবস্থায় রয়েছেন।</p>

<p>তারা আরো অভিযোগ করেন, বিষয়টি নিয়ে প্রতিবাদ করায় প্রতিপক্ষের পক্ষ থেকে বিভিন্ন ধরনের হুমকি দেওয়া হচ্ছে। ফলে পরিবারটি আতঙ্কের মধ্যে দিন কাটাচ্ছে।</p>

<p>এ বিষয়ে অভিযুক্ত শাহেব আলী হাওলাদার ও তার ছেলে সজল হাওলাদারের বক্তব্য জানার চেষ্টা করা হলেও তাদের পাওয়া যায়নি।</p>

<p>ভুক্তভোগী মুক্তিযোদ্ধা পরিবার দ্রুত রাস্তা দখলমুক্ত করে স্বাভাবিক চলাচলের সুযোগ নিশ্চিত করতে উজিরপুর উপজেলা নির্বাহী কর্মকর্তা মো. আলী সুজার হস্তক্ষেপ কামনা করেছেন।</p>

<p>এ বিষয়ে উপজেলা নির্বাহী কর্মকর্তা মো. আলী সুজা বলেন, বিষয়টি সম্পর্কে লিখিত অভিযোগ পেয়েছি। উভয় পক্ষকে নিয়ে দ্রুত তদন্ত করে প্রয়োজনীয় ব্যবস্থা নেওয়া হবে।</p>