<p>জাতীয় সংসদের প্রথম অধিবেশনের দ্বিতীয় কার্যদিবসে অন্তর্বর্তী সরকারের আমলে জারি করা ১৩৩টি অধ্যাদেশ সংসদের বিশেষ কমিটিতে পাঠানো হয়েছে। এ কমিটি অধ্যাদেশগুলো পর্যালোচনা করে আগামী ২ এপ্রিলের মধ্যে সংসদে প্রতিবেদন দেবে।</p>

<p>রবিবার (১৫ মার্চ) আইনমন্ত্রী মো. আসাদুজ্জামান অধ্যাদেশগুলো বিশেষ কমিটিতে পাঠানোর প্রস্তাব করলে তা সর্বসম্মতিক্রমে গৃহীত হয়।</p>

<p>ত্রয়োদশ জাতীয় সংসদের প্রথম অধিবেশনের দ্বিতীয় দিনের বৈঠক রবিবার সকাল ১১টায় শুরু হয়। এতে সভাপতিত্ব করেন স্পিকার হাফিজ উদ্দিন আহমদ।</p>

<p>সংবিধান অনুযায়ী, রাষ্ট্রপতি কোনো অধ্যাদেশ জারি করলে তা পরবর্তী সংসদের প্রথম বৈঠকে তুলতে হয়। গত বৃহস্পতিবার ত্রয়োদশ সংসদের প্রথম অধিবেশনের প্রথম বৈঠকে আইনমন্ত্রী এ অধ্যাদেশগুলো সংসদে তুলেছিলেন।</p>

<p>সাধারণত, কোনো বিল যাচাই করে সংসদে প্রতিবেদন দেয় সংশ্লিষ্ট মন্ত্রণালয়-সম্পর্কিত সংসদীয় কমিটি। তবে, এখনো মন্ত্রণালয়-সম্পর্কিত সংসদীয় কমিটি গঠন করা হয়নি। তাই, অধ্যাদেশগুলো যাচাই ও পর্যালোচনার জন্য বিশেষ কমিটি গঠন করা হয়েছে।</p>