<p>বিএনপি চেয়ারম্যান তারেক রহমানের নির্বাচনি প্রচার শুরুর জন্য প্রস্তুত সিলেটের সরকারি আলিয়া মাদ্রাসা মাঠ। আজ বৃহস্পতিবার (২২ জানুয়ারি) বেলা ১১টায় এ মাঠ থেকে আনুষ্ঠানিকভাবে প্রচারণ শুরু করবেন বিএনপি নেতা।</p>

<p>বিএনপির প্রতিষ্ঠাতা প্রয়াত জিয়াউর রহমান এবং সদ্যপ্রয়াত চেয়ারপারসন খালেদা জিয়াও প্রতিবার নির্বাচনের আগে মাজার জিয়ারতের পাশাপাশি সিলেটে প্রথম নির্বাচনি জনসভা করতেন।</p>

<p>সকাল ৮টায় সরেজমিনে দেখা গেছে, কয়েকশ নেতা-কর্মী হলুদ ক্যাপ পরে আলিয়া মাদ্রাসা মাঠে অবস্থান করছে। মঞ্চ প্রস্তুত হয়ে আছে। স্থাপন করা হয়েছে ডিজিটাল ব্যানার।</p>

<p>মঞ্চের চারপাশে বাঁশের ব্যারিকেড দিয়ে সংরক্ষিত এলাকায় নেতাদের জন্য আসনও রাখা হয়েছে। মাঠের চারপাশের সড়কগুলোতে যান চলাচল বন্ধ করে দেওয়া হয়েছে। চৌহাট্টা, সড়ক, দাড়িয়াপাড়া সড়ক, দরগাঁ গেট সড়ক, মেডিকেল সড়ক, স্টেডিয়াম সড়ক, আম্বর খানা রোড়, জিন্দাবাজার সড়ক সড়কে যান চলাচল বন্ধ করে দিয়েছে পুলিশ। আলিয়া মাদ্রাসা মাঠের পাশাপাশি এসব সড়কে লোকজন সমবেত হবে।</p>

<p>আয়োজকরা জানান, মাঠ প্রাঙ্গণসহ আশপাশের সড়কগুলোতে দুই শতাধিক মাইক লাগানো হয়েছে। এছাড়া মাঠের এক কোণায় বড় পর্দা বসানো হয়েছে, সেখানে মঞ্চে মঞ্চের দৃশ্য দেখানো হবে।</p>

<p>আলিয়া মাদ্রাসা মাঠের সব ধরনের প্রস্তুতি শেষে হয়েছে বলে জানিয়েছেন সিলেট জেলা বিএনপির সভাপতি কাইয়ুম চৌধুরী।</p>

<p>তিনি বলেন, &lsquo;আমাদের সব আয়োজন শেষ হয়েছে। এখন অপেক্ষায় আছি আমাদের নেতা সিলেটবাসীর পরম আত্মীয় তারেক রহমান সাহেবকে স্বাগত জানাতে। যেহেতু এটি একটি নির্বাচনি সমাবেশ এবং এই প্রথম তারেক রহমান সাহেব সিলেটবাসীর উদ্দেশ্যে প্রথম বক্তব্য রাখবেন; সেজন্য আলিয়া মাদ্রাসা মাঠে স্মরণকালের জনসমাগম ঘটবে।&rsquo;</p>

<p>সিলেটের ছয়টি আসন এবং সুনামগঞ্জের পাঁচটি আসনের প্রার্থীরা এ নির্বাচনি সমাবেশে থাকবেন বলে জানান কাইয়ুম চৌধুরী।</p>

<p>আলিয়া মাদ্রাসা মাঠে মঞ্চের চারপাশে রয়েছে চেয়ারম্যানের নিরাপত্তা বাহিনীর (সিএসএফ) সদস্যরা।</p>

<p>এর আগে গতকাল বুধবার দিবাগত রাত পৌনে একটায় সিলেটের দক্ষিণ সুরমার সিলাম ইউনিয়নের বিরাইমপুর গ্রামে শ্বশুরবাড়িতে উপস্থিত দলীয় নেতা&ndash;কর্মী ও সমবেত জনগণের উদ্দেশে তারেক রহমান বলেন, দেশের কৃষকদের সমস্যা সমাধানের জন্য, পানির সমস্যা দূর করতে শহীদ জিয়ার খাল খনন কর্মসূচি আবার শুরু করতে চাই।</p>

<p>শহীদ জিয়ার সময়ের খাল খনন কর্মসূচি কেউ দেখেছেন কিংবা জানেন কি না, এমন প্রশ্ন করেন তারেক রহমান। তাঁর প্রশ্নের জবাবে উপস্থিত কয়েকজন বয়োজ্যেষ্ঠ ব্যক্তি জানান, তাঁরা দেখেছেন।</p>

<p>তারেক রহমান বলেন, ফ্যামিলি কার্ড ও কৃষক কার্ড দিয়ে মা&ndash;বোন এবং কৃষকদের স্বাবলম্বী করে তুলতে চান। এসব কাজের সুযোগ দিতে ধানের শীষকে জয়যুক্ত করার আহ্বান জানান তিনি।</p>

<p>সিলেটের হজরত শাহজালাল (রহ.) ও হজরত শাহপরান (রহ.)&ndash;এর মাজার জিয়ারত শেষে তারেক রহমান বলেন, &lsquo;দক্ষিণ সুরমার মাটি থেকে আগামী ১২ ফেব্রুয়ারি যে নির্বাচন হবে, সেই নির্বাচনে দলের পক্ষে নির্বাচনী কার্যক্রম আল্লাহর রহমতে ইনশা আল্লাহ আজ এখান থেকে শুরু করলাম।&rsquo;</p>

<p>আগামী দিনের সুন্দর দেশ গড়ার জন্য যুবকদের দায়িত্ব নিতে হবে, বলেন তারেক রহমান। সিলেট অঞ্চলের বেশির ভাগ মানুষ লন্ডনে যান। তরুণদের বিএনপি প্রশিক্ষণ দিতে চায় বলেও তিনি জানান। প্রতিটি জেলায় প্রশিক্ষণ ও বিদেশি ভাষা শেখানোর ব্যবস্থা করা হবে, বলেন তারেক রহমান।</p>

<p>তারেক রহমান আরও বলেন, &lsquo;ডা. জুবাইদা যেমন আপনাদের সন্তান, আমিও আপনাদের সন্তান। এই পরিবারের অংশ হিসেবে, পরিবারের সদস্য হিসেবে আমিও এই এলাকার সন্তান। কাজেই আবারও আপনাদের কাছে দাবি রয়ে গেল। কী সেই দাবি? ১২ তারিখে ইনশা আল্লাহ এই এলাকা থেকে ধানের শীষ জয়যুক্ত হবে আবারও। অতীতে যে রকম হয়েছে, আবারও হবে।&rsquo;</p>

<p>গত ১৫-১৬ বছরে দেশের মানুষ ভোট দিতে পারেনি, বলেন বিএনপির চেয়ারম্যান। তিনি বলেন, &lsquo;আমরা চাই এই দেশের মানুষের ভাগ্যের পরিবর্তন হোক। কারণ, আমরা দেখেছি, গত ১৫-১৬ বছর কীভাবে স্বৈরাচারের সময়ে এই দেশের মানুষের বাক্&zwnj;স্বাধীনতাকে হরণ করা হয়েছিল। মানুষের কথা বলার অধিকার কেড়ে নেওয়া হয়েছিল। কীভাবে বছরের পর বছর মানুষকে ভোটের অধিকার থেকে বঞ্চিত রাখা হয়েছিল।&rsquo;</p>