<p>সিলেটের বিশ্বনাথে ঝোপের ভেতর থেকে একটি মানব কঙ্কাল উদ্ধার করেছে পুলিশ। মঙ্গলবার (৩ মার্চ) রাত দেড়টার দিকে বিশ্বনাথ বাইপাস সড়কের পার্শ্ববর্তী একটি ঝোপ থেকে কঙ্কালটি উদ্ধার করা হয়।</p>

<p>পুলিশ জানায়, কঙ্কালের পাশ থেকে নারীর চুল সদৃশ কিছু আলামতও পাওয়া গেছে। প্রাথমিকভাবে ধারণা করা হচ্ছে, কঙ্কালটি কোনো নারীর হতে পারে। ঘটনাটি জানাজানি হলে এলাকায় ব্যাপক চাঞ্চল্যের সৃষ্টি হয়।</p>

<p>স্থানীয় সূত্র জানায়, বিশ্বনাথ বাইপাস সড়কে একটি পেট্রোল পাম্পের পাশের বাসার সীমানার বাইরে জমির ঝোপে একটি মাথার খুলি ও মানব কঙ্কাল পড়ে থাকতে দেখে স্থানীয়রা পুলিশকে খবর দেন। পরে পুলিশ ঘটনাস্থলে গিয়ে কঙ্কালটি উদ্ধার করে থানায় নিয়ে আসে। উদ্ধারকালে কঙ্কালের পাশ থেকে চুলও সংগ্রহ করা হয়।<br />
কঙ্কাল উদ্ধারের সময় উপজেলা নির্বাহী কর্মকর্তা উম্মে কুলসুম রুবি, সহকারী কমিশনার (ভূমি) মোহাম্মদ লুৎফুর রহমান এবং বিশ্বনাথ থানার ওসি গাজী মাহবুবুর রহমান উপস্থিত ছিলেন।</p>

<p>এ প্রসঙ্গে ওসি গাজী মাহবুবুর রহমান বলেন, স্থানীয়দের তথ্যের ভিত্তিতে একটি ঝোপ থেকে পুরোনো কঙ্কাল উদ্ধার করা হয়েছে।ময়নাতদন্তের জন্য কঙ্কালটি মর্গে পাঠানো হবে।<br />
তিনি আরও জানান, কঙ্কালের পাশে নারীর চুল পাওয়া যাওয়ায় এটি নারীর হতে পারে বলে ধারণা করা হচ্ছে। এ বিষয়ে তদন্ত চলমান।</p>