<p>ব্যাংকিং খাত বর্তমানে অনেকটাই স্থিতিশীল হলেও এখনই ঋণের সুদের হার কমানো সহজ নয় বলে মন্তব্য করেছেন অন্তর্বর্তী সরকারের অর্থ উপদেষ্টা ড. সালেহউদ্দিন আহমেদ। বাস্তব পরিস্থিতি বিবেচনায় নিয়ে এই মুহূর্তে সুদহার কমানো সম্ভব নয় বলেও জানান তিনি।</p>

<p>শনিবার (১০ জানুয়ারি) রাজধানীর সিরডাপ মিলনায়তনে আয়োজিত ব্যাংকিং অ্যালমানাক এর প্রকাশনা অনুষ্ঠানে প্রধান অতিথির বক্তব্যে অর্থ উপদেষ্টা বলেন, &ldquo;ব্যাংকিং খাত এখন অনেকটা স্থিতিশীল। তবে বর্তমান বাস্তবতায় ব্যাংক ঋণের সুদহার কমানো সহজ নয়।&rdquo;</p>

<p>তিনি আরও বলেন, সরকারের একার পক্ষে মূল্যস্ফীতি কমানো সম্ভব নয়। এ ক্ষেত্রে ব্যবসায়ী সমাজ ও বিভিন্ন কমিউনিটির সহযোগিতা প্রয়োজন। সুদের হার ও মূল্যস্ফীতি&nbsp;উভয় বিষয়ই পারস্পরিকভাবে জড়িত বলেও ইঙ্গিত দেন তিনি।</p>

<p>নীতি নির্ধারণ প্রসঙ্গে ড. সালেহউদ্দিন আহমেদ বলেন, জনপ্রিয়তার চাপে নয়, বরং দেশের সামগ্রিক স্বার্থকে সামনে রেখেই সিদ্ধান্ত নিতে হয়। &ldquo;নীতি গ্রহণের ক্ষেত্রে সবাইকে সন্তুষ্ট করা সম্ভব নয়। এখানে ভুল থাকার সম্ভাবনাও থাকে,&rdquo;&nbsp;বলেন তিনি।</p>

<p>নিজের ভূমিকা নিয়ে কথা বলতে গিয়ে অর্থ উপদেষ্টা বলেন, &ldquo;আমি জানি না ভবিষ্যতে ব্যর্থ প্রতিষ্ঠানে যাব কি না। তবে গভর্নর হিসেবে পুরোপুরি ব্যর্থ হব এমনটা মনে করি না। কিছু কাজের ফল আপনারা সামনে দেখতে পাবেন।&rdquo;</p>

<p>অনুষ্ঠানে উপস্থিত সবার প্রতি দেশের জন্য কাজ করে যাওয়ার আহ্বান জানিয়ে তিনি বলেন, মানুষের কল্যাণেই কাজ করা সবচেয়ে বড় বিষয়। ভবিষ্যতেও সবাইকে একসঙ্গে বাংলাদেশের জন্য কাজ করার আহ্বান জানান অর্থ উপদেষ্টা।</p>