<p>শরীয়তপুরে পোকাযুক্ত ও নিম্নমানের গুড়সহ বিভিন্ন অনিরাপদ খাদ্যপণ্য সংরক্ষণ ও বিক্রির দায়ে এক ব্যবসায়ীকে ২ লাখ টাকা জরিমানা করেছে বিশুদ্ধ খাদ্য আদালত।</p>

<p>বুধবার (৮ এপ্রিল) দুপুরে শরীয়তপুর জেলার বিশুদ্ধ খাদ্য আদালত (সিনিয়র জুডিসিয়াল ম্যাজিস্ট্রেট আদালত-১) -এর বিচারক লাভলী শীলের সভাপতিত্বে এ রায় ঘোষণা করা হয়। দণ্ডপ্রাপ্ত ব্যক্তি সদর উপজেলার চৌরঙ্গী মোড় সংলগ্ন &lsquo;আল আকসা সুপার মার্কেট&rsquo;-এর মালিক মো. মোক্তার হোসেন সবুজ।</p>

<p>মামলার বিবরণে জানা যায়, পবিত্র রমজান উপলক্ষে চলতি বছরের মার্চ মাসে পরিচালিত বিশেষ মনিটরিং অভিযানে প্রতিষ্ঠানটিতে নকল বিএসটিআই লেবেলযুক্ত মশলা, লেবেলবিহীন খাদ্যপণ্য এবং যথাযথ মোড়ক ও লেবেল ছাড়া গুড় বিক্রির উদ্দেশ্যে সংরক্ষণ করতে দেখা যায়। বিশেষ করে উদ্ধারকৃত গুড়ে অসংখ্য পোকা থাকায় তা মানবস্বাস্থ্যের জন্য মারাত্মক ঝুঁকিপূর্ণ হিসেবে বিবেচিত হয়।</p>

<p>এ ঘটনায় বাংলাদেশ নিরাপদ খাদ্য কর্তৃপক্ষ, শরীয়তপুর জেলা কার্যালয় প্রতিষ্ঠানটির মালিকের বিরুদ্ধে নিরাপদ খাদ্য আইন-২০১৩ এর ২৩, ৩২(খ), ৩২(গ) ও ৩৩ ধারায় মামলা দায়ের করে। পরবর্তীতে সামারি ট্রায়ালের মাধ্যমে আদালত তাকে দুই লাখ টাকা অর্থদণ্ড প্রদান করেন।</p>

<p>এ বিষয়ে নিরাপদ খাদ্য কর্মকর্তা সুব্রত ভট্টাচার্য্য জানান, জেলায় নিরাপদ খাদ্য নিশ্চিত করতে বিশুদ্ধ খাদ্য আদালত ও বাংলাদেশ নিরাপদ খাদ্য কর্তৃপক্ষ সমন্বিতভাবে কাজ করছে।</p>

<p>তিনি বলেন, &ldquo;এ ধরনের রায়ের মাধ্যমে ব্যবসায়ীরা আরও সচেতন হবে এবং ভোক্তাদের নিরাপদ খাদ্য নিশ্চিত করতে আমাদের অভিযান অব্যাহত থাকবে।&rdquo;</p>

<p>&nbsp;</p>