<p>বরিশাল বিশ্ববিদ্যালয় (ববি) শাখা ছাত্রদলের নবঘোষিত পূর্ণাঙ্গ কমিটি ঘিরে সংগঠনটির অভ্যন্তরে তীব্র ক্ষোভ, অসন্তোষ ও বিতর্কের সৃষ্টি হয়েছে। কমিটির গুরুত্বপূর্ণ একাধিক পদে ছাত্রলীগের সাবেক ও বর্তমান সংশ্লিষ্ট নেতাকর্মীদের অন্তর্ভুক্তির অভিযোগ উঠেছে, যা নিয়ে ক্ষুব্ধ প্রতিক্রিয়া জানিয়েছেন ত্যাগী ও দীর্ঘদিন রাজপথে সক্রিয় নেতাকর্মীরা।</p>

<p>শুক্রবার কেন্দ্রীয় ছাত্রদলের সভাপতি মো. রাকিবুল ইসলাম রাকিব এবং সাধারণ সম্পাদক নাছির উদ্দীন নাছির স্বাক্ষরিত এক বিজ্ঞপ্তির মাধ্যমে ১২৭ সদস্যবিশিষ্ট এ কমিটি অনুমোদন দেওয়া হয়। কমিটি ঘোষণার পরপরই সহ-সভাপতি, যুগ্ম-সাধারণ সম্পাদকসহ গুরুত্বপূর্ণ পদগুলোতে বিতর্কিত অন্তর্ভুক্তির বিষয়টি সামনে আসে এবং তা দ্রুতই সংগঠনের ভেতরে আলোচনার কেন্দ্রবিন্দুতে পরিণত হয়। সংশ্লিষ্ট সূত্রগুলোর দাবি, কমিটিতে অন্তত ১৫ থেকে ২০ জন সক্রিয় ছাত্রলীগ কর্মীকে স্থান দেওয়া হয়েছে। এ সংক্রান্ত ছবি, ভিডিও ও অতীত রাজনৈতিক কর্মকাণ্ডের বিভিন্ন তথ্য ইতোমধ্যে সামনে এসেছে, যা অভিযোগকে আরও জোরালো করেছে। বিষয়টি নিয়ে সামাজিক যোগাযোগমাধ্যমেও সরব হয়ে উঠেছেন ছাত্রদলের নেতাকর্মীরা।</p>

<p>নাম প্রকাশে অনিচ্ছুক একাধিক নেতা জানান, এত বড় সংখ্যায় ছাত্রলীগ সংশ্লিষ্টদের অন্তর্ভুক্তি আমাদের জন্য বিস্ময়কর। দীর্ঘদিন আন্দোলন-সংগ্রামে যুক্ত ত্যাগী নেতাকর্মীরা এতে চরমভাবে হতাশ। অনেকেই এই ঘটনাকে &lsquo;ছাত্রলীগের পুনর্বাসন&rsquo; হিসেবে দেখছেন বলেও জানান তারা। অভিযোগকারীদের তথ্যানুযায়ী, নতুন কমিটিতে অন্তর্ভুক্ত কয়েকজন নেতার অতীত কার্যক্রম বিশ্লেষণ করে ছাত্রলীগের বিভিন্ন কর্মসূচিতে তাদের সক্রিয় অংশগ্রহণের প্রমাণ পাওয়া গেছে।</p>

<p>অভিযোগে উল্লেখিতদের মধ্যে রয়েছেন ৪নম্বর সহ-সভাপতি মিঞা বাবুল, ৩নম্বর যুগ্ম-সাধারণ সম্পাদক মো. বিল্লাল হোসেন, ২২ নম্বর যুগ্ম সাধারণ সম্পাদক মো. জিহাদুল ইসলাম, ১১নম্বর যুগ্ম সাধারণ সম্পাদক আরমান হোসেন, ১২নম্বর যুগ্ম সাধারণ সম্পাদক, মো. ইমরান, ২০নম্বর যুগ্ম সাধারণ সম্পাদক, আব্দুল্লাহ নুর কাফি, ৫ নম্বর সহসাংগঠনিক সম্পাদক শাহ তাকভীর সিয়াম, ৯নম্বর সহ সাংগঠনিক সম্পাদক প্রিতম দাস, ১০নম্বর সহ সাংগঠনিক সম্পাদক বর্ণ বরন সরকার, গণশিক্ষা বিষয়ক সম্পাদক রবিন আহমেদ তানভীর। ছাত্রলীগ সংশ্লিদের নিয়ে ছাত্রদলের কমিটির বিষয়ে বিশ্ববিদ্যালয় শাখা ছাত্রদলের সাধারণ সম্পাদক আরিফ হোসাইন শান্ত বলেন, ছাত্রলীগের সংখ্যাটা আরো বেশি হবে। এছাড়াও এই কমিটি প্রকাশে ববির নবনির্বাচিত সভাপতি ও সাধারণ সম্পাদকের মতামত নেয়া হয়নি বলেও অভিযোগ করেন ওই নেতা।</p>

<p>এবিষয়ে কেন্দ্রীয় যুগ্ম-সম্পাদক তারেক হাসান বলেন, জুলাই-আগস্ট অভ্যুত্থানে যাদের অবদান ছিলো তারা অন্যরাজনীতির সাথে সংশ্লিষ্ট থাকলেও যাদের নিয়ে বিতর্ক নেই তাদেরকে রাখা হয়েছে। কমিটিতে ত্যাগী নেতাদের মূল্যায়ন না করা ও সিনিয়র জুনিয়রদের মেইনটেইন না করার বিষয়ে বলেন, বিশ্ববিদ্যালয় শাখা ছাত্রদলের সভাপতি ও সেক্রেটারির সাথে পরামর্শ করে কমিটি দেয়া হয়েছে, এখানে নতুন করে কোনো বিষয়ে প্রশ্ন তোলার সুযোগ নেই বলে জানান তিনি।</p>

<p>এদিকে, ত্যাগী নেতাকর্মীদের যথাযথ মূল্যায়ন না করা, সিনিয়র-জুনিয়র ভারসাম্য রক্ষা না করা এবং কমিটি প্রণয়নে স্বচ্ছতার ঘাটতির অভিযোগও ক্রমেই জোরালো হচ্ছে। সব মিলিয়ে ববি ছাত্রদলের এই নতুন কমিটি সংগঠনটির অভ্যন্তরে বিভাজন, আস্থার সংকট এবং সাংগঠনিক অস্থিরতার আশঙ্কা তৈরি করেছে।</p>