<p>কুষ্টিয়ার মিরপুরে শিশুদের খেলাধুলাকে কেন্দ্র করে দুই পক্ষের মধ্যে ভয়াবহ সংঘর্ষের ঘটনা ঘটেছে। এতে প্রতিপক্ষের হামলায় এক অভিভাবক গুরুতর আহত হয়ে হাসপাতালে মৃত্যুর সঙ্গে পাঞ্জা লড়ছেন। এ ঘটনায় পুলিশ সাঁড়াশি অভিযান চালিয়ে ২১ জনকে গ্রেপ্তার করেছে।</p>

<p>শুক্রবার (১৭ এপ্রিল) সন্ধ্যা সাড়ে ৬টার দিকে উপজেলার আমলা ইউনিয়নের বুড়াপাড়া গ্রামে অভিযান চালিয়ে তাদের গ্রেপ্তার করা হয়। গ্রেপ্তারকৃতরা জামায়াতে ইসলামীর কর্মী-সমর্থক বলে জানা গেছে।</p>

<p>স্থানীয় ও পুলিশ সূত্রে জানা যায়, গত বৃহস্পতিবার (১৬ এপ্রিল) বুড়াপাড়া গ্রামে দুই শিশুর মধ্যে খেলাধুলা নিয়ে কথা-কাটাকাটি ও মারামারি হয়। এ ঘটনাকে কেন্দ্র করে এক শিশুর অভিভাবক অন্য পক্ষের কাছে বিষয়টি জানতে গেলে বাগবিতণ্ডার সৃষ্টি হয়। একপর্যায়ে প্রতিপক্ষ দেশীয় অস্ত্রশস্ত্র নিয়ে ওই অভিভাবকের ওপর হামলা চালায়। হামলায় আক্তার হোসেন নামের এক ব্যক্তির মাথায় গুরুতর আঘাত লাগে। তাকে আশঙ্কাজনক অবস্থায় উদ্ধার করে প্রথমে কুষ্টিয়া জেনারেল হাসপাতালে ভর্তি করা হয়। কিন্তু অবস্থার অবনতি হওয়ায় উন্নত চিকিৎসার জন্য তাকে রাজশাহী মেডিকেল কলেজ হাসপাতালে (রামেক) প্রেরণ করা হয়েছে। বর্তমানে তার অবস্থা সংকটাপন্ন বলে জানা গেছে। এই ঘটনায় শুক্রবার আক্তার হোসেনের ভাতিজা আসাদ আলী বাদী হয়ে মিরপুর থানায় ৩৬ জনের নাম উল্লেখসহ অজ্ঞাতনামা আরও ১০-১২ জনের বিরুদ্ধে একটি মামলা দায়ের করেন। মামলার পরপরই মিরপুর থানা পুলিশ গ্রামে অভিযান চালিয়ে ২১ জনকে গ্রেপ্তার করে থানায় নিয়ে আসে।</p>

<p>মিরপুর উপজেলা জামায়াতের আমির খন্দকার রেজাউল করিম অভিযোগ করেছেন, পুলিশ কোনো যাচাই-বাছাই ছাড়াই গণহারে গ্রেপ্তার করছে। তিনি বলেন, &quot;দুই পক্ষের মারামারিতে এক পক্ষের মামলা নিয়ে আমাদের রোকন সদস্য হাবিবুর রহমানসহ ২১ জন কর্মী-সমর্থককে তুলে আনা হয়েছে। আমাদের পক্ষ থেকেও পাল্টা মামলা করার জন্য থানায় প্রস্তুতি নেয়া হচ্ছিল। কিন্তু পুলিশ আমাদের লোকজনকে বসিয়ে রেখে গ্রেপ্তার করেছে।&quot;</p>

<p>মিরপুর থানার ভারপ্রাপ্ত কর্মকর্তা (ওসি) মো. শহিদুল ইসলাম জানান, বাচ্চাদের মারামারি নিয়ে বড়দের মধ্যে সংঘাতের সৃষ্টি হয় এবং এতে একজন গুরুতর আহত হন। তিনি বলেন, &quot;মামলার প্রেক্ষিতে আমরা ২১ জনকে গ্রেপ্তার করেছি। এখানে কে কোন দল করে সেটি মুখ্য নয়, আমরা আইন অনুযায়ী ব্যবস্থা নিয়েছি।&quot;</p>

<p>তিনি আরও জানান, অপর পক্ষ থেকেও একটি পাল্টা মামলার আবেদন করা হয়েছে যেখানে ৪১ জনের নাম উল্লেখ রয়েছে। পুলিশ অভিযোগটি গ্রহণ করেছে এবং তদন্ত সাপেক্ষে প্রয়োজনীয় ব্যবস্থা গ্রহণ করা হবে। বর্তমানে এলাকায় অতিরিক্ত পুলিশ মোতায়েন করা হয়েছে এবং পরিস্থিতি নিয়ন্ত্রণে রয়েছে।</p>