<p>প্রায় এক যুগ ধরে অর্ধেকেরও কম জনবল দিয়ে ধুঁকে ধুঁকে চলছে চাঁপাইনবাবগঞ্জের&nbsp;শিবগঞ্জ উপজেলার বরেন্দ্র বহুমুখী উন্নয়ন প্রকল্পের অফিস। এ অফিসে বিভিন্ন পদে ১৭ জন জনবলের স্থলে আছে মাত্র ৮জন। তার মধ্যেও আবার কয়েকজন অস্থায়ী ভিত্তিতে সাময়িক ভাবে কর্মরত আছেন। জনবল না থাকার কারণে নানা ধরণের অনিয়মও বাসা বেধেছে অফিসটিতে।</p>

<p>অফিস সূত্রে জানা গেছে, অফিসে জনবল সংখ্যা হলো ১৭ জন। তার মধ্যে সহকারী প্রকৌশলী এক জন, উপ-সহকারী প্রকৌশলী তিন জন, মেকানিক পদে ছয় জন, ক্যাশিয়ার পদে এক জন, স্টোর কিপার পদে একজন, চালক পদে একজন, দারওয়ান পদে একজন, পিয়ন পদে একজন ও অফিস সহকারী পদে একজন।</p>

<p>পদগুলির মধ্যে কর্মরত আছেন সহকারী প্রকৌশলী পদে একজন, উপ-সহকারী পদে দুই জন, মেকানিক পদে দুই জন, ক্যাশিয়ার পদে একজন, স্টোর কিপার পদে একজন ও চালক পদে একজন।</p>

<p>শূন্য রয়েছে উপ-সহকারী প্রকৌশলী পদে একজন, মেকানিক পদে চার জন, পিয়ন পদে একজন, অফিস সহকারী পদে একজন, কম্পিউটার পদে এক জন ও দারওয়ান পদে একজন।</p>

<p>অফিস সুত্রে জানা গেছে, ২০১৯ সালের অনেক আগে থেকেই পদগুলি শূন্য রয়েছে।</p>

<p>সরেজমিনে গিয়ে দেখা গেছে, &nbsp;জনসংকটের কারণে অফিসের কোন কাজই নিয়মমাফিক হচ্ছে না।</p>

<p>এ ব্যাপারে শিবগঞ্জ উপজেলা বরেন্দ্র বহুমুখী উন্নযন প্রকল্পের সহকারী প্রকৌশলী মোহা. শহিদুল ইসলাম জানান, আমরা জনবল সংকটের কথা উল্লেখ করে প্রতিমাসে ও প্রতিবছরে সংশ্লিষ্ট ঊর্দ্ধতন কর্তৃপক্ষকে প্রতিবেদন আকারে জানিয়েছি। কেন্দ্রীয় অফিস থেকে কোন নিয়োগ না দেয়ায় শূন্য পদগুলি পূরণ হচ্ছে না। ফলে অফিসের বিভিন্ন কাজ ব্যাহত হচ্ছে।</p>

<p>তবে কোন জনবল সংকটের কথা উল্লেখ্য করে ঊর্দ্ধতন কর্তৃপক্ষকে পাঠানো প্রতিবেদনের প্রমাণ দিতে পারেননি।</p>