<p>দেশব্যাপী খাল খনন, পুনঃখনন ও সংস্কার কর্মসূচির অংশ হিসেবে ফরিদপুর সদর উপজেলার কানাইপুর বাজার সংলগ্ন কুমার নদী থেকে রনকাইল বিল অভিমুখে খাল পুনঃখনন কাজের উদ্বোধন করা হয়েছে।&nbsp;</p>

<p>শুক্রবার (২৪ এপ্রিল) সকালে কানাইপুর বাজার এলাকায় আয়োজিত এক অনুষ্ঠানের মাধ্যমে এ কর্মসূচির সূচনা করা হয়।</p>

<p>উদ্বোধনী অনুষ্ঠানে প্রধান অতিথি হিসেবে উপস্থিত থেকে কর্মসূচির উদ্বোধন করেন ফরিদপুর-৩ আসনের সংসদ সদস্য চৌধুরী নায়াব ইউসুফ। অনুষ্ঠানে বিশেষ অতিথি হিসেবে উপস্থিত ছিলেন ফরিদপুর জেলা পরিষদের প্রশাসক আফজাল হোসেন খান পলাশসহ বাংলাদেশ জাতীয়তাবাদী দলের স্থানীয় নেতৃবৃন্দ এবং বিভিন্ন সরকারি-বেসরকারি প্রতিষ্ঠানের কর্মকর্তারা।</p>

<p>অনুষ্ঠানে সভাপতিত্ব করেন ফরিদপুর সদর উপজেলার উপজেলা নির্বাহী কর্মকর্তা মেশকাতুল জান্নাত রাবেয়া। এ সময় স্থানীয় জনপ্রতিনিধি, বিভিন্ন দপ্তরের কর্মকর্তা, গণ্যমান্য ব্যক্তিবর্গ ও এলাকাবাসী উপস্থিত ছিলেন।</p>

<p>দুর্যোগ ব্যবস্থাপনা ও ত্রাণ মন্ত্রণালয়ের অধীনে দুর্যোগ ব্যবস্থাপনা অধিদপ্তরের বাস্তবায়নে এ খাল পুনঃখনন কার্যক্রম পরিচালিত হচ্ছে।&nbsp;</p>

<p>সংশ্লিষ্টরা জানান, খালটি পুনঃখননের মাধ্যমে জলাবদ্ধতা নিরসন, কৃষি উৎপাদন বৃদ্ধি এবং স্থানীয় পরিবেশের ভারসাম্য রক্ষায় ইতিবাচক প্রভাব পড়বে।</p>