<p>সমালোচনার মুখে সিলেটে অনিবন্ধিত অনলাইন নিউজ পোর্টাল বন্ধে গণবিজ্ঞপ্তি জারির মাত্র ১৬ ঘণ্টার মধ্যে তা বাতিল করেছে সিলেট মেট্রোপলিটন পুলিশ (এসএমপি)।</p>

<p>বৃহস্পতিবার (৩০ এপ্রিল) পুলিশ কমিশনার আব্দুল কুদ্দুস চৌধুরী স্বাক্ষরিত নতুন গণবিজ্ঞপ্তিতে এ কথা জানানো হয়। এর আগে গতকাল বুধবার সন্ধ্যায় অনলাইন গণমাধ্যম সংক্রান্ত একটি গণবিজ্ঞপ্তি জারি করেন তিনি।</p>

<p>ওই গণবিজ্ঞপ্তিতে বলা হয়েছিল, &lsquo;কিছু নিউজ পোর্টাল কর্তৃক যথাযত রেজিস্ট্রেশন ব্যতীত ভুল, অসত্য, ভিত্তিহীন, উদ্দেশ্য প্রণোদিত, মানহানিকর, সরকার ও রাষ্ট্রের বিরুদ্ধে অপপ্রচার ও প্রপাগান্ডা ভিত্তিক সংবাদ প্রচার করা হচ্ছে যা জনমনে বিভ্রান্তি সৃষ্টিসহ বহির্বিশ্বে বাংলাদেশের ভাবমুর্তি ক্ষুন্ন করছে। এমতাবস্থায় ৪৮ ঘন্টার মধ্যে (১ মে সন্ধ্যা ৬টা) রেজিস্ট্রেশনবিহীন অনলাইন নিউজ পোর্টাল দেশি/বিদেশি ডোমেইন থেকে অপসারণের নির্দেশ প্রদান করা হলো। অন্যথায় কঠোর আইনগত ব্যবস্থা নেওয়া হবে। এ ধরনের পোর্টালের কোনো সংবাদ সামাজিক যোগাযোগমাধ্যমে প্রকাশ, শেয়ার, লাইক বা মন্তব্য করা থেকে বিরত থাকতে সিলেট নগরবাসীকে অনুরোধ করা হলো।&rsquo;</p>

<p>গণবিজ্ঞপ্তিটি জারির পরপরই এর বৈধতা ও এখতিয়ার নিয়ে প্রশ্ন ওঠে।</p>

<p>সমালোচকদের মতে, অনলাইন গণমাধ্যমের নিবন্ধন প্রদান ও বন্ধ করার এখতিয়ার তথ্য মন্ত্রণালয়ের। তথ্য মন্ত্রণালয়ের নির্দেশনা ছাড়া এমন বিজ্ঞপ্তি জারি পুলিশের এখতিয়ার বর্হিভূত বলেও মন্তব্য করেন তারা।</p>