<p>গায়িকা নেহা কক্কর আর বিতর্ক যেন হাত ধরাধরি করে চলে। কখনো আলটপকা মন্তব্য, কখনো আবার উদ্ভট কাণ্ডকীর্তির জেরে বিতর্ক বাধান। তেমনই এক বিতর্কের পর &lsquo;সব ছাড়ার&rsquo; ঘোষণা দিয়েছেন তিনি।</p>

<p>গতকাল ইনস্টাগ্রাম স্টোরিতে দেওয়া এক বিবৃতিতে কাজ ও ব্যক্তিগত জীবনের সব দায়িত্ব থেকে বিরতির ঘোষণা দেন তিনি। কিছুদিন আগেই মুক্তি পায় নেহা ও তাঁর ভাই টনি কক্করের গান &lsquo;ললিপপ&rsquo;। সেই গান ও গানের দৃশ্যায়নের জন্য কটাক্ষের মুখে পড়েন নেহা। গানটিকে অশালীন ও অভব্য বলেও দাবি করেন অনেকে। সেই জন্যই কি হঠাৎ বিনোদনজগৎ থেকে দূরে সরে যাওয়ার সিদ্ধান্ত নিচ্ছেন নেহা?</p>

<p>ইনস্টাগ্রামে আবেগঘন স্টোরিতে নেহা লিখেছেন, তিনি &lsquo;দায়িত্ব, সম্পর্ক, কাজ এবং সবকিছু থেকে বিরতি নিচ্ছেন। এই বিবৃতিতে সবাইকে ধৈর্য ধরারও আহ্বান জানিয়েছেন তিনি। ঠিক কত দিন বিরতিতে থাকবেন, তা জানাননি, তবে সমর্থন জানানো ভক্তদের ধন্যবাদ জানিয়েছেন।</p>

<p>নেহা বিশেষভাবে অনুরোধ করেছেন যে ভক্ত ও পাপারাজ্জিরা যেন তাঁর ছবি তোলা বা ভিডিও করার চেষ্টা যেন না করেন। নেহা লিখেছেন, &lsquo;এটা হলে মানসিকভাবে কিছুটা শান্তি পাব। দয়া করে আমার সিদ্ধান্তের সম্মান করুন।&rsquo;</p>

<p>&lsquo;ক্যান্ডি শপ&rsquo; গানটি ইউটিউবে ২৩ মিলিয়নের বেশি দর্শক পেয়েছে, তবে এর সঙ্গে সমালোচনাও এসেছে। অনেকেই গানকে কম আকর্ষণীয় মনে করেছেন, কেউ কেউ গান, নৃত্য ও ভিজ্যুয়াল স্টাইল নিয়ে আপত্তি জানিয়েছেন, এমনকি কেউ কেউ কে-পপ স্টাইলের অনুকরণ করার অভিযোগ এনেছেন।</p>