<p>মানিকগঞ্জের সিংগাইরে কোনো পূর্বঘোষণা আনুষ্ঠানিক প্রস্তুতি বা প্রটোকল ছাড়াই হঠাৎ করে এসএসসি পরীক্ষার কয়েকটি কেন্দ্র পরিদর্শন করেছেন শিক্ষামন্ত্রী এহছানুল হক মিলন। আকস্মিক এই সফরে কেন্দ্র সংশ্লিষ্ট শিক্ষক, পরীক্ষার্থী ও অভিভাবকদের মধ্যে সৃষ্টি হয় কৌতূহল ও কিছুটা অপ্রস্তুত পরিস্থিতি।</p>

<p>মঙ্গলবার (২১ এপ্রিল) বেলা ১১টা ৩০ মিনিটের দিকে উপজেলার জয়মন্টপ উচ্চ বিদ্যালয় এবং সাহরাইল উচ্চ বিদ্যালয়ে মাধ্যমিক স্কুল সার্টিফিকেট (এসএসসি) পরীক্ষাকেন্দ্র পরিদর্শন করেন তিনি।</p>

<p>শিক্ষামন্ত্রী পরীক্ষার কক্ষ ঘুরে দেখেন, পরীক্ষার্থীদের সাথে সংক্ষিপ্তভাবে কথা বলেন এবং সার্বিক ব্যবস্থাপনা সম্পর্কে খোঁজখবর নেন। তিনি দায়িত্বপ্রাপ্ত শিক্ষক ও কর্মকর্তাদের কাছ থেকে পরীক্ষার পরিবেশ, নিরাপত্তা ব্যবস্থা এবং নকল প্রতিরোধে গৃহীত পদক্ষেপ সম্পর্কে জানতে চান।</p>

<p>স্থানীয় প্রশাসন জানায়, শিক্ষামন্ত্রীর সাথে কোনো প্রটোকল ছিল না এবং সরকারি গাড়ির পতাকাও ঢেকে রাখা হয়েছিল। ফলে পরিদর্শনের বিষয়টি আগে থেকে কেউ বুঝতে পারেননি।&nbsp;</p>

<p>অভিভাবকদের একাংশ শিক্ষামন্ত্রীর হঠাৎ কেন্দ্র পরিদর্শনকে ইতিবাচক হিসেবে দেখছেন। তাদের মতে, এমন আকস্মিক পরিদর্শন হলে পরীক্ষার স্বচ্ছতা আরও নিশ্চিত হবে।</p>

<p>পরিদর্শনের সময় জয়মন্টপ উচ্চ বিদ্যালয় কেন্দ্রের দুই কক্ষ পরিদর্শককে দায়িত্ব থেকে সরিয়ে দেওয়ার জন্য উপজেলা নির্বাহী অফিসারকে নির্দেশনা দেন শিক্ষামন্ত্রী।&nbsp;</p>