<p>খুলনা মেডিকেল বিশ্ববিদ্যালয়ের নতুন উপাচার্য হিসেবে নিয়োগপ্রাপ্ত চিকিৎসক ও সার্জারি বিশেষজ্ঞ অধ্যাপক ডা. রফিকুস সালেহীন মঙ্গলবার আনুষ্ঠানিকভাবে তার কার্যভার গ্রহণ করেছেন।</p>

<p>রাষ্ট্রপতি ও বিশ্ববিদ্যালয়ের আচার্যের অনুমোদনক্রমে গত ১২ এপ্রিল, ২০২৬ তারিখে স্বাস্থ্য ও পরিবার কল্যাণ মন্ত্রণালয় কর্তৃক জারিকৃত এক প্রজ্ঞাপনের মাধ্যমে তাকে পরবর্তী ০৪ (চার) বছরের জন্য এই পদে নিয়োগ প্রদান করা হয়।</p>

<p>অধ্যাপক ডা. রফিকুস সালেহীন পেশাগত জীবনে একজন অত্যন্ত দক্ষ সার্জন এবং অভিজ্ঞ শিক্ষক হিসেবে সুপরিচিত। উপাচার্যের যোগদান উপলক্ষে বিশ্ববিদ্যালয় প্রশাসন প্রয়োজনীয় সকল প্রস্তুতি গ্রহণ করেছে।বিশ্ববিদ্যালয়ে আনুষ্ঠানিক যোগদান ও কার্যভার গ্রহণ উপলক্ষ্যে বিশ্ববিদ্যালয়ে একটি পরিচিতি অনুষ্ঠানের আয়োজন করা হয়।</p>

<p>অনুষ্ঠানে স্বাগত বক্তব্য রাখেন বিশ্ববিদ্যালয়ের রেজিস্ট্রার জনাব এস এম আবু নাসের ফারুক ও বিশ্ববিদ্যালয়ের ট্রেজারার অধ্যাপক ডা. কামাদা প্রসাদ সাহা। অনুষ্ঠানের শুরুতে ফুলেল শুভেচ্ছা সহকারে নতুন উপাচার্য ও বিদায়ী উপাচার্যকে স্বাগত জানানো হয়। এরপর সদ্য বিদায়ী উপাচার্য অধ্যাপক ডা. মো. রুহুল আমিন তার দায়িত্বভার আনুষ্ঠানিকভাবে নতুন উপাচার্য অধ্যাপক ডা. রফিকুস সালেহীন এর কাছে হস্তান্তর করেন।</p>

<p>এ সময় নবনিযুক্ত উপাচার্য বিদায়ী উপাচার্যকে ধন্যবাদ জ্ঞাপন করেন এবং বিশ্ববিদ্যালয় সুষ্ঠুভাবে পরিচালনার জন্য আন্তরিক সহায়তা কামনা করেন। পরিশেষে বিদায়ী উপাচার্যের হাতে ক্রেস্ট তুলে দেন নতুন উপাচার্যসহ বিশ্ববিদ্যালয়ের কর্মকর্তা কর্মচারীগণ।</p>

<p>তার যোগদানের মাধ্যমে খুলনা মেডিক্যাল বিশ্ববিদ্যালয়ের শিক্ষা কার্যক্রম, গবেষণা এবং চিকিৎসা সেবার মান আরও উন্নত হবে বলে সংশ্লিষ্ট মহল আশাবাদ ব্যক্ত করেছে।</p>