<p>গ্রিনল্যান্ড দখলের পরিকল্পনায়&nbsp;মার্কিন যুক্তরাষ্ট্রের প্রেসিডেন্ট ডোনাল্ড ট্রাম্প অনড় অবস্থান পুনর্ব্যক্ত করেছেন। এ অঞ্চলটি দখল নিতে যেসব দেশ তার পরিকল্পনায় সমর্থন দিতে অস্বীকৃতি জানাবে, তাদের ওপর কঠোর বাণিজ্যিক শুল্ক আরোপের হুঁশিয়ারি দিয়েছেন তিনি।&nbsp;</p>

<p>শুক্রবার (১৬ জানুয়ারি) হোয়াইট হাউজে আয়োজিত একটি স্বাস্থ্যবিষয়ক গোলটেবিল আলোচনায় এই হুমকি দিয়েছেন ট্রাম্প।</p>

<p>মার্কিন প্রেসিডেন্ট বলেন, &lsquo;যদি দেশগুলো গ্রিনল্যান্ডের বিষয়ে আমাদের সঙ্গে একমত না হয়, তাহলে আমি তাদের ওপর শুল্ক বসাতে পারি। কারণ আমাদের জাতীয় নিরাপত্তার জন্য গ্রিনল্যান্ড প্রয়োজন।&rsquo;</p>

<p>দ্বিতীয় মেয়াদে ক্ষমতায় আসার পর থেকেই বারবার গ্রিনল্যান্ডের কৌশলগত অবস্থান, প্রতিরক্ষা গুরুত্ব ও বিপুল খনিজ সম্পদের কথা উল্লেখ করে এই দাবি করে আসছেন ডোনাল্ড ট্রাম্প। এরই মধ্যে ট্রাম্প প্রশাসন গ্রিনল্যান্ডের জন্য একজন বিশেষ দূত নিয়োগ দিয়েছেন, যা ডেনমার্কে ক্ষোভের জন্ম দিয়েছে।</p>

<p>তিনি দাবি করেছেন, গ্রিনল্যান্ডকে যুক্তরাষ্ট্রের অংশ করলে যুক্তরাষ্ট্রের নিরাপত্তা স্বার্থ রক্ষা পাবে। কারণ, আর্কটিক অঞ্চলে এর কৌশলগত অবস্থান অত্যন্ত গুরুত্বপূর্ণ ও সেখানে উচ্চপ্রযুক্তি খাতে ব্যবহারের জন্য প্রয়োজনীয় বিপুল খনিজ সম্পদ রয়েছে।</p>

<p>এছাড়াও, এই দ্বীপ দখল করার জন্য তিনি সামরিক শক্তি প্রয়োগের সম্ভাবনাও নাকচ করে দেননি।</p>

<p>সূত্র: এএফপি</p>