<p>গণভোটের রায় বাস্তবায়নের দাবিতে চুয়াডাঙ্গায় বিক্ষোভ মিছিল করেছে জেলা জামায়াত ও ১১ দলীয় জোট।&nbsp;</p>

<p>রবিবার (১২ এপ্রিল) বিকেলে শহরের টাউন মাঠ থেকে বিক্ষোভ মিছিল শুরু করে শহর প্রদক্ষিণ শেষে একইস্থানে এসে শেষ হয় মিছিলটি। এ সময় মিছিলে অংশ নেন জামায়াত ও ১১ দলীয় জোটের কয়েক হাজার নেতাকর্মীরা। বিক্ষোভ মিছিলের আগে সংক্ষিপ্ত বিক্ষোভ সমাবেশ অনুষ্ঠিত হয়।</p>

<p>বিক্ষোভ সমাবেশে বক্তব্যে জামায়াত ও জোটের নেতারা বলেন, &lsquo;বিএনপি বিগত দিনে মানুষের সাথে অপকর্ম করার কারণে ছাত্র জনতা রাজপথে যে প্রাণ দিয়েছে মানুষ কিন্তু এটা ভুলেনি। তাই এ দেশের মানুষ শান্তিতে বসবাস করতে চাই। তার জন্য এ গণভোটের রায় বাস্তবায়ন করতে হবে। গত ১২ ফেব্রুয়ারি নির্বাচনের পর আমরা মনে করেছিলাম যে, দেশে সুশাসন নিশ্চিত হবে। একটি সুন্দর রাষ্ট্র গঠন হবে। কিন্তু বিএনপি নির্বাচনের পর তা করেনি।&rsquo;</p>

<p>নেতারা আরো বলেন, &lsquo;গণভোটের রায় বাস্তবায়ন না হলে আবারও বাংলাদেশে ৫ আগস্ট হবে। জুলাই নিয়ে তালবাহানা চলবে না। গণভোট যারা মানবে না তারা এ দেশের শত্রু। যদি কোন মুনাফিকরা রাজনীতি করতে চায়, তাহলে বাংলাদেশের জনগণ তাদের মেনে নেবে না। এ দেশের জনগণের রায়ের ওপর শ্রদ্ধা প্রদর্শন করতে যদি বিএনপি ব্যর্থ হয়, জনগণের রায় যদি তারা বৃদ্ধাঙ্গুল দেখায়, দেশের জনগণকে হাইকোর্ট দেখায়, তাহলে এ দেশের জনগণকে সাথে নিয়ে ১১ দলীয় ঐক্য জোট আন্দোলন সংগ্রামের মধ্য দিয়ে দাবি আদায় করবে।&rsquo;</p>

<p>এ সময় বক্তব্য রাখেন, জেলা জামায়াতের নায়েবী আমীর মওলানা আজিজুর রহমান ও সহকারী সেক্রেটারি আব্দুল কাদির এবং আইন আদালত বিষয়ক সম্পাদক দারুস সালাম প্রমুখ।</p>