<p>পশ্চিমবঙ্গের আসন্ন বিধানসভা নির্বাচনকে সামনে রেখে নতুন আইনি জটিলতায় পড়েছেন অভিনেতা ও তৃণমূল বিধায়ক সোহম চক্রবর্তী। তার বিরুদ্ধে ঋণখেলাপির অভিযোগ এনে কলকাতা হাইকোর্টে মামলা করেছেন অভিনেতা-রাজনীতিবিদ শাহিদ ইমাম।</p>

<p>মামলার অভিযোগে বলা হয়েছে, ২০২১ সালে ব্যক্তিগত আস্থার সম্পর্কের ভিত্তিতে শাহিদের কাছ থেকে ৬৮ লাখ রুপি ধার নেন সোহম। পরবর্তীতে সেই অর্থের মধ্যে মাত্র ২৫ লাখ রুপি ফেরত দেওয়া হয়। বাকি ৪৩ লাখ রুপি দীর্ঘ সময়েও পরিশোধ না হওয়ায় আইনি পদক্ষেপ নিতে বাধ্য হন অভিযোগকারী।</p>

<p>শাহিদের দাবি, পাওনা অর্থ ফেরত চাওয়ার পর তিনি উল্টো চাপ ও হুমকির মুখে পড়েন। তিনি জানান, দুই বছর অপেক্ষার পর অবশেষে আদালতের দ্বারস্থ হন এবং পরে চারু মার্কেট থানায় লিখিত অভিযোগ দায়ের করেন।</p>

<p>অন্যদিকে, ঋণ নেওয়ার বিষয়টি অস্বীকার করেননি সোহম চক্রবর্তী। তার বক্তব্য, একটি চলচ্চিত্র নির্মাণের প্রয়োজনে ওই অর্থ নেওয়া হয়েছিল। তবে আর্থিক জটিলতা ও ছবির মুক্তি বিলম্বিত হওয়ায় এককালীন অর্থ ফেরত দেওয়া সম্ভব হয়নি। তিনি বলেন, বাকি টাকা পরিশোধের প্রতিশ্রুতি আগেও দেওয়া হয়েছে।</p>

<p>হুমকির অভিযোগকে &lsquo;সম্পূর্ণ ভিত্তিহীন&rsquo; বলে দাবি করে সোহমের অভিযোগ, নির্বাচনের আগে তার ভাবমূর্তি নষ্ট করতেই বিষয়টি সামনে আনা হয়েছে।<br />
এদিকে অভিযোগকারী পক্ষ ইতিমধ্যে থানায় লিখিত অভিযোগ দায়ের করেছে এবং আইনি প্রক্রিয়া শুরু হয়েছে। ফলে বিষয়টি এখন আদালতের বিচারাধীন।</p>