<p>জামালপুরের বকশীগঞ্জে প্রকাশ্যে দিবালকে ছিনতাই হওয়া অটোভ্যান চালকের পাশে দাঁড়িয়েছেন লন্ডন প্রবাসী দুই ভাই। লন্ডন প্রবাসী দুই ভাই শফিকুল ইসলাম ও সাইদুর রহমানের ব্যক্তিগত অর্থে ভ্যান চালক আকালু মিয়াকে নতুন একটি অটোভ্যান প্রদান করা হয়েছে।</p>

<p>বুধবার (১১ মার্চ) দুপুরে উপজেলা পরিষদ চত্বরে বৃদ্ধ অটোভ্যান চালক আকালু মিয়াকে নতুন ভ্যান হস্তান্তর করা হয়।</p>

<p>উপজেলা নির্বাহী অফিসার মো. আবদুল হাই আনুষ্ঠানিকভাবে ভ্যান চালক আকালু মিয়ার হাতে ভ্যানটি হস্তান্তর করেন। এসময় উপজেলা বিএনপির সভাপতি মানিক সওদাগর, লন্ডন প্রবাসীদের বাবা আবদুর রাজ্জাক ও ভ্যান চালক আকালু মিয়ার পরিবারের সদস্যরা উপস্থিত ছিলেন।</p>

<p>লন্ডন প্রবাসী শফিকুল ইসলাম ও ছাইদুর রহমানের বাড়ি বকশীগঞ্জ উপজেলার সাধুরপাড়া ইউনিয়নের আইরমারী গ্রামে। ভ্যানটি পেয়ে প্রবাসী শফিকুল ইসলাম ও ছাইদুর রহমানের প্রতি কৃতজ্ঞতা প্রকাশ করেন।&nbsp;</p>

<p>উপজেলা নির্বাহী অফিসার মো. আবদুল হাই বলেন, কয়েকদিন আগে ভ্যান চালক আকালু মিয়ার কাছ থেকে ভ্যানটি ছিনতাই হয়। পরে লন্ডন প্রবাসী দুই ভাই আমার সঙ্গে যোগাযোগ করেন এবং ওই বৃদ্ধ চালককে নতুন ভ্যান প্রদানের আশ্বাস প্রদান করেন। তাদের দেওয়া ভ্যানটি আজ চালককে হস্তান্তর করা হয়।</p>

<p>দুই ভাইয়ের এমন মানবিকতায় প্রশংসায় ভাসছেন লন্ডন প্রবাসী শফিকুল ইসলাম ও ছাইদুর রহমান।&nbsp;</p>

<p>উল্লেখ্য, গত ৬ মার্চ বিকালে বকশীগঞ্জ পৌর শহরের নামাপাড়া এলাকায় ভ্যান চালক বৃদ্ধ আকালু মিয়ার কাছ থেকে অটোভ্যানটি ছিনতাই করেন দুই দুর্বৃত্ত।</p>

<p>এনিয়ে বিভিন্ন সামাজিক যোগাযোগ আহাজারির একটি ভিডিও ছড়িয়ে পড়লে লন্ডন প্রবাসী দুই ভাই ভ্যানটি নিজস্ব অর্থায়নে কিনে দেওয়ার আশ্বাস প্রদান করেন।<br />
আকালু মিয়ার বাড়ি সাধুরপাড়া ইউনিয়নের উত্তর ধাতুয়াকান্দা গ্রামে।&nbsp;<br />
&nbsp;</p>