<p>পাকিস্তানে চলমান শান্তি আলোচনার মধ্যেই দক্ষিণ লেবাননে পৃথক পৃথক ইসরাইলি বিমান হামলায় অন্তত ১০ জন নিহত হয়েছেন।</p>

<p>শনিবার (১১ এপ্রিল) বার্তা সংস্থা ন্যাশনাল নিউজ এজেন্সি (এনএনএ) এক প্রতিবেদনে এই তথ্য জানিয়েছে।</p>

<p>প্রতিবেদনে বলা হয়, নাবাতিয়েহ জেলার কফর সির শহরে এক হামলায় চারজন নিহত হয়েছেন, তাদের মধ্যে একজন প্যারামেডিক রয়েছেন। এ ঘটনায় আরও চারজন আহত হন।</p>

<p>একই জেলার জেফতা শহরে আরেক হামলায় তিনজন নিহত হয়েছেন। নিহতদের মধ্যে লেবাননের সিভিল ডিফেন্সের একজন সদস্য রয়েছেন। এ ঘটনায় আহত হয়েছেন আরও দুজন।</p>

<p>এ ছাড়া তৌল শহরে আরেকটি হামলায় তিনজন নিহত ও তিনজন আহত হয়েছেন।</p>

<p>তবে তাৎক্ষণিকভাবে এ বিষয়ে ইসরাইলের পক্ষ থেকে কোনো মন্তব্য পাওয়া যায়নি।</p>

<p>সূত্র: আল-জাজিরা</p>