<p>নীলফামারীর সৈয়দপুর শহরে সংঘটিত ভয়াবহ অগ্নিকান্ডে ঢাকা ব্যাংক পিএলসি ও ঢাকা মার্কেন্টাইল কো-অপারেটিভ ব্যাংকসহ বেশ কয়েকটি ব্যবসা প্রতিষ্ঠান পুড়ে ছাই হয়ে গেছে। প্রাথমিকভাবে এ ঘটনায় ক্ষতির পরিমাণ প্রায় ৫ কোটি টাকা বলে ধারণা করা হচ্ছে। তবে এতে কোনো হতাহতের ঘটনা ঘটেনি।</p>

<p>মঙ্গলবার (৩ মার্চ) সকালেও সরেজমিনে গিয়ে দেখা গেছে প্রতিটি কক্ষ, দেয়াল ও আসবাবপত্রে আগুনের পোড়া ক্ষতচিহ্ন। ঢাকা ব্যাংক পিএলসি সৈয়দপুর শাখার একমাত্র ভল্ট অক্ষত থাকলেও চেয়ার-টেবিল, কম্পিউটার, এসি ও গুরুত্বপূর্ণ নথিপত্র সম্পূর্ণ পুড়ে গেছে। একইভাবে ঢাকা মার্কেন্টাইল কো-অপারেটিভ ব্যাংক, পাশের তিনটি তুলার দোকান ও চারটি তুলার গোডাউনের সব মালামাল ভস্মিভূত হয়েছে। গত সোমবার (২ মার্চ) দুপুর আনুমানিক সোয়া ১২টার দিকে শহরের শহীদ ডা. জিকরুল হক সড়কে ওই অগ্নিকান্ডের সূত্রপাত ঘটে।</p>

<p>অগ্নিকান্ডে নিয়ন্ত্রণে সবচেয়ে বড় প্রতিবন্ধকতা ছিল পানির চরম সংকট। ফায়ার সার্ভিস ও সিভিল ডিফেন্সের সদস্যরা আগুন নেভাতে কাজ করে। এক পর্যায়ে ইউনিটগুলোর রিজার্ভ পানি শেষ হয়ে গেলে দূর থেকে নালা-নর্দমার পানি এনে আগুন নিয়ন্ত্রণ করতে হয়। প্রায় আড়াই ঘণ্টার চেষ্টায় শেষ পর্যন্ত আগুন নিয়ন্ত্রণে আসে।<br />
স্থানীয় সূত্র জানায়, জানা গেছে, শহরের উল্লিখিত সড়কের সৈয়দপুর তুলা ঘরের পেছনের একটি গোডাউন &nbsp;থেকে প্রথমে আগুনে সূত্রপাত ঘটে। এর পর আগুনের লেলিহান শিখা পাশে থাকা সৈয়দপুর তুলা ঘর, একরামুল হক কটন সপ, ফেরদৌস কটন সপ ও তাদের তুলার গোডাউন ও ঢাকা ব্যাংক পিএলসি ও ঢাকা মার্কেন্টাইল কো- অপারেটিভ ব্যাংক &nbsp;সৈয়দপুর শাখার ভবনে ছড়িয়ে পড়ে। এতে তিনটি ব্যবসা প্রতিষ্ঠানসহ বাণিজ্যিক ব্যাংক দুটির প্রায় কয়েক কোটি টাকার মূল্যবান মালামাল,আসবাবপত্র ও প্রয়োজনীয় কাগজপত্র পুড়ে ছাই হয়ে যায়। তবে আগুনে উল্লিখিত ব্যাংকের ভোল্টে থাকা কোন নগদ টাকা পয়সার কোন ক্ষয়ক্ষতি হয়নি বলে ব্যাংক সংশ্লিষ্ট সূত্রে জানা গেছে।</p>

<p>আগুনের খবর পেয়ে ফায়ার সার্ভিস ও সিভিল ডিফেন্স অধিদপ্তরের নীলফামারীর সৈয়দপুর, উত্তরা ইপিজেড, দিনাজপুরের পাবর্তীপুর, &nbsp;রংপুরের তারাগঞ্জসহ ৮টি ইউনিট দ্রুত ঘটনাস্থলে পৌঁছে স্থানীয়দের সহযোগিতায় আড়াই ঘন্টা চেষ্টার পর আগুনে নিয়ন্ত্রণে আনেন তারা। তবে আগুন নিয়ন্ত্রণে প্রয়োজনীয় পানির অপ্রতুলতা ও উৎসুক জনতার &nbsp;ভিড়ের কারণে ফায়ার সার্ভিস কর্মীদের আগুন নেভানোর কাজে মারাত্মক হিমশিম খেতে হয়। &nbsp;তবে আগুনের সুত্রপাত সম্পর্কে সঠিক কারণ জানা যায়নি।&nbsp;<br />
ফায়ার সার্ভিসের রংপুর বিভাগীয় কার্যালয়ের উপ-পরিচালক (ভারপ্রাপ্ত) মো. আনোয়াররুল হক জানান, পানির স্বল্পতার কারণে অগ্নিনির্বাপণ কার্যক্রমে মারাত্মক বিঘ্ন ঘটে। তবে আগুনের প্রকৃত কারণ ও ক্ষতির পরিমাণ নিয়ে এক একজন এক এক কথা বলছেন। আমরা তদন্ত শেষে বলতে পারবো আগুন লাগার কারন কি ও &nbsp;কত ক্ষতি হয়েছে।&nbsp;<br />
ঢাকা ব্যাংক সৈয়দপুর শাখার ব্যবস্থাপক শহিদুল ইসলামের সাথে মোবাইলে যোগাযোগ করা হলে তিনি জানান, গ্রাহকের আমানত ঠিক থাকলেও ব্যাংকের সব কিছু পুড়ে গেছে। ক্ষতির পরিমাণ নিরপনের চেষ্টা চলছে</p>

<p>সৈয়দপুর তুলা ঘরের মালিক আকবর আলী বলেন, এক মাস আগে ব্যাংক থেকে ১০ লাখ টাকা ঋণ নিয়ে ব্যবসা গুছিয়েছিলাম। এখন সব পুড়ে ছাই। আমার প্রায় ১৪/১৫ লাখ টাকার ক্ষতি হয়েছে। ফেরদৌস কটন শপের মালিক ফেরদৌস খান বলেন, ব্যাংকের ঋণসহ প্রায় ১২ লাখ টাকার মালামাল ছিল। ঈদের বাজার সামনে রেখে আমরা একেবারে নিঃস্ব হয়ে গেলাম।</p>

<p>অগ্নিকান্ডের সুনির্দিষ্ট কারণ এখনো নিশ্চিত নয়। ক্ষতিগ্রস্ত ব্যবসায়ীদের একাংশের দাবি ঢাকা ব্যাংক পিএলসি সৈয়দপুর শাখা ভবনে বৈদ্যুতিক ওয়েল্ডিং কাজ চলাকালে ছিটকে পড়া আগুন পাশের তুলার বস্তায় লাগায় দ্রুত আগুন ছড়িয়ে পড়ে। তবে কর্তৃপক্ষের পক্ষ থেকে বিষয়টি অস্বীকার করা হয়েছে।<br />
ঘটনার পর আসন্ন ঈদের ভরা মৌসুমে শহরের ওই সড়কের প্রায় সব দোকানপাট বন্ধ হয়ে যায়। আগুনের খবর পেয়ে হাজার হাজার উৎসুক মানুষ ঘটনাস্থলে ভিড় করলে অগ্নিনির্বাপণ কাজে আরও বিঘ্ন ঘটে।</p>

<p>খবর পেয়ে উপজেলা নির্বাহী অফিসার ফারাহ ফাতেহা তাকমিলা ও থানার অফিসার ইনচার্জ দ্রুত ঘটনাস্থলে উপস্থিত হন। নীলফামারী-৪ (সৈয়দপুর-কিশোরগঞ্জ) আসনের নবনির্বাচিত সংসদ সদস্য হাফেজ মো. আব্দুল মুনতাকিম ঘটনাস্থল পরিদর্শন করেন। উপজেলা নির্বাহী অফিসার ফারাহ ফাতেহা তাকমিলা জানান, আগুনের পপ্রকৃত কারণ তদন্ত করে দেখা হবে।</p>

<p>সৈয়দপুরের বিশিষ্ট ব্যক্তি ও সাংবাদিক এম আর আলম ঝন্টু বলেন, সাম্প্রতিক অগ্নিকান্ডে আগুন নেভাতে গিয়ে সৈয়দপুরবাসী চরম বিপাকে পড়েছে। একসময় শহরের জোড়াতালা ও সিংগিপুকুরসহ শহরের বিভিন্ন জলাধার আগুন নেভানোর প্রধান ভরসা ছিল। বর্তমানে সেগুলোর অধিকাংশই ভরাট হয়ে গেছে এবং সেখানে গড়ে উঠেছে বহুতল ভবন। তিনি আরও জানান, একসময় সৈয়দপুর শহরে প্রায় ৫৭টি রেলওয়ে জলাধার ছিল, যার সবকটিই এখন দখল হয়ে গেছে। নিরাপদ শহরের স্বার্থে জলাধারগুলো অবমুক্ত ও উদ্ধারের আহবান জানান তিনি।<br />
&nbsp;</p>