<p>তীব্র শীতের কষ্ট লাঘবে নর্থ-ওয়েস্ট পাওয়ার জেনারেশন কোম্পানি লিমিটেড এর কর্পোরেট সামাজিক দায়বদ্ধতা (CSR) কার্যক্রমের আওতায় সিরাজগঞ্জে অসহায়, গরীব ও দুস্থ মানুষের মাঝে কম্বল বিতরণ করা হয়েছে।</p>

<p>মঙ্গলবার (৬ জানুয়ারি) সকাল ১১টায় সিরাজগঞ্জ সদর উপজেলার সায়দাবাদ ইউনিয়নের পঞ্চসোনা পুনর্বাসন কবরস্থান মাদ্রাসা মাঠে বিদ্যুৎ কেন্দ্রের আশপাশের এলাকার ৭শ&rsquo; অসহায় পরিবারের মাঝে এসব কম্বল বিতরণ করা হয়।</p>

<p>অনুষ্ঠানে প্রধান অতিথি হিসেবে উপস্থিত ছিলেন সিরাজগঞ্জ বিদ্যুৎ কেন্দ্রের প্রধান প্রকৌশলী শফিকুল ইসলাম। এ সময় তিনি বলেন, শীত মৌসুমে সুবিধাবঞ্চিত মানুষের পাশে দাঁড়ানো সামাজিক দায়িত্বের অংশ, যা ভবিষ্যতেও অব্যাহত থাকবে।</p>

<p>এসময় যমুনা পশ্চিম থানা অফিসার ইনচার্জ মো. আমিরুল ইসলাম, নর্থ-ওয়েস্ট পাওয়ার জেনারেশন কোম্পানি লিমিটেডের প্লান্ট ম্যানেজার ইউনিট-১ প্রকৌশলী ব্রজেন্দ্র কুমার সরকার, ইউনিট-২ প্রকৌশলী মো. আবু জাফর সিদ্দিক এবং ইউনিট-৩ প্রকৌশলী শ্যামল কুমার দাস সহ অন্যান্য কর্মকর্তা-কর্মচারীরা উপস্থিত ছিলেন।</p>

<p>উল্লেখ্য, নর্থ-ওয়েস্ট পাওয়ার জেনারেশন কোম্পানি লিমিটেড নিয়মিতভাবে জাতীয় বিভিন্ন কর্মসূচির পাশাপাশি দুর্যোগকালীন বন্যা সহায়তা, করোনা সময়ে খাদ্য বিতরণ এবং শীত মৌসুমে অসহায় মানুষের মাঝে কম্বল বিতরণসহ নানা সামাজিক কার্যক্রম পরিচালনা করে আসছে।</p>