<p>নারায়ণগঞ্জ-১ (রূপগঞ্জ) আসনের নবনির্বাচিত সংসদ সদস্য মুস্তাফিজুর রহমান ভূঁইয়া দিপু মাদক নির্মূলে প্রশাসনকে নির্দেশ দিয়ে বলেন, &lsquo;রূপগঞ্জে মাদক নির্মূলে কোনো আপস হবে না। মাদক ব্যবসায়ী নিজের আত্মীয় এমনকি আমার আপন ভাই হলেও তাকে ছাড় দেওয়া হবে না।&rsquo;</p>

<p>মঙ্গলবার (২৪ ফেব্রুয়ারি) দুপুরে রূপগঞ্জ উপজেলা পরিষদ মিলনায়তনে উপজেলা প্রশাসনের উদ্যোগে আয়োজিত মতবিনিময় সভা ও সংবর্ধনা অনুষ্ঠানে প্রধান অতিথির বক্তব্যে তিনি এসব কথা বলেন। সভায় উপজেলার বিভিন্ন দপ্তরের কর্মকর্তা, ইউনিয়ন পরিষদের চেয়ারম্যান, মুক্তিযোদ্ধা ও সাংবাদিকরা নবনির্বাচিত সংসদ সদস্যকে ফুলেল শুভেচ্ছায় বরণ করে নেন।</p>

<p>অনুষ্ঠানে উপজেলা নির্বাহী কর্মকর্তা সাইফুল ইসলাম জয়, সিনিয়র সহকারী পুলিশ সুপার মেহেদী ইসলামসহ প্রশাসনের ঊর্ধ্বতন কর্মকর্তারা উপস্থিত ছিলেন। সভায় কর্মকর্তারা উপজেলার বিভিন্ন সমস্যা ও উন্নয়ন সংক্রান্ত দাবি-দাওয়া নবনির্বাচিত এমপির কাছে তুলে ধরেন।</p>

<p><img alt="" height="630" src="https://admin.dailyadin.com/uploads/February2026/dipu-202602241649267205022270.jpg" width="1200" />মুস্তাফিজুর রহমান ভূঁইয়া দিপু বলেন, &lsquo;আপনাদের ভালোবাসা ও সহযোগিতায় জনগণের ভোটে আজ আমি সংসদ সদস্য হয়েছি। জনগণ আমাকে ভোট দিয়েছে তাদের সেবা করার জন্য, এলাকার উন্নয়ন করার জন্য। তাই আপনাদের সহযোগিতা আমার একান্ত প্রয়োজন। তিনি অতীতে আন্দোলন-সংগ্রামে নিহতদের আত্মার মাগফেরাত কামনা করেন এবং রূপগঞ্জের শিক্ষা ব্যবস্থার মানোন্নয়নে প্রয়োজনীয় সব পদক্ষেপ নেওয়ার অঙ্গীকার ব্যক্ত করেন।&rsquo;</p>

<p>প্রশাসনের কর্মকর্তাদের উদ্দেশে তিনি বলেন, &lsquo;তাদের যেকোনো সমস্যা বা প্রতিবন্ধকতা সরাসরি তাকে জানাতে হবে। উপজেলা উন্নয়নকে গতিশীল করতে জনপ্রতিনিধি ও প্রশাসনের সমন্বিত উদ্যোগের ওপর গুরুত্বারোপ করেন।&rsquo;</p>

<p><img alt="" height="630" src="https://admin.dailyadin.com/uploads/February2026/dipuuu-202602241650009010316711.jpg" width="1200" />উপজেলার প্রধান সমস্যা হিসেবে মাদকের বিস্তারকে উল্লেখ করে নবনির্বাচিত এমপি বলেন, রূপগঞ্জকে মাদকমুক্ত করতেই হবে। মাদক ব্যবসায়ী যদি আমার ভাইও হয়, তাকে কোনো ছাড় দেওয়া হবে না। তিনি এ বিষয়ে পুলিশ প্রশাসনকে কঠোর ও সর্বাত্মক ব্যবস্থা নেওয়ার নির্দেশ দেন।</p>

<p>এ সময় তিনি অভিযোগ করেন, বিগত ১৭ বছরে রূপগঞ্জের অধিকাংশ সরকারি খাল দখল হয়ে গেছে। এসব খাল দ্রুত উদ্ধার ও পুনরুদ্ধারের উদ্যোগ নেওয়া হবে। পাশাপাশি প্রশাসন ও জনপ্রতিনিধিদের সঙ্গে সমন্বয় করে রূপগঞ্জে পরিকল্পিত উন্নয়ন কার্যক্রম বাস্তবায়নের প্রত্যয় ব্যক্ত করেন নবনির্বাচিত সংসদ সদস্য।</p>

<p>সভা শেষে উপস্থিত কর্মকর্তা, জনপ্রতিনিধি ও বিভিন্ন শ্রেণি-পেশার মানুষ নবনির্বাচিত এমপির সঙ্গে মতবিনিময় করেন এবং রূপগঞ্জের উন্নয়নে একসঙ্গে কাজ করার প্রত্যাশা ব্যক্ত করেন।</p>