<p>জগন্নাথ বিশ্ববিদ্যালয় কেন্দ্রীয় শিক্ষার্থী সংসদ (জকসু) নির্বাচনে ছাত্রদল সমর্থিত &lsquo;ঐক্যবদ্ধ নির্ভীক জবিয়ান&rsquo; প্যানেলের বিরুদ্ধে আচরণবিধি লঙ্ঘনের অভিযোগ তুলেছে শিক্ষকদের সংগঠন ইউনিভার্সিটি টিচার্স লিংক (ইউটিএল)।</p>

<p>মঙ্গলবার (৬ জানুয়ারি) দুপুরের দিকে আয়োজিত এক সংবাদ সম্মেলনে এসব অভিযোগ তুলে ধরেন ইউটিএলের সদস্যসচিব অধ্যাপক ড. বিলাল হোসাইন।</p>

<p>সংবাদ সম্মেলনে ইউটিএল কেন্দ্রীয় কমিটির সদস্য সচিব ও জগন্নাথ বিশ্ববিদ্যালয়ের ইতিহাস বিভাগের অধ্যাপক ড. মোহাম্মদ বিলাল হোসাইন বলেন, আমরা প্রতিটি কেন্দ্র ঘুরে দেখেছি, অত্যন্ত সুষ্ঠু পরিবেশে ভোটগ্রহণ হচ্ছে। সকালে শীতের কারনে শিক্ষার্থী একটু কম ছিল। তবে বেলা গড়াতেই শিক্ষার্থীরা ভোট দিতে আসছেন।</p>

<p>তিনি অভিযোগ করে বলেন, নির্দিষ্ট একটি দলের পুলিং এজেন্টের হাতে আমরা কিছু ভোটার স্লিপ পাই, যেখানে শিক্ষার্থীদের ভোটার স্লিপের পেছনে ঐ নির্দিষ্ট প্যানেলের পোস্টার প্রিন্ট করে বিতরণ করা হচ্ছে।</p>

<p>তিনি বলেন, ভোটার স্লিপ একটি সংবেদনশীল নিরপেক্ষ নির্বাচনী উপকরণ। সেখানে কোনো প্যানেলের প্রচারণা যুক্ত করা নির্বাচনকে প্রভাবিত করার অপচেষ্টা এবং গণতান্ত্রিক পরিবেশের পরিপন্থী।</p>

<p>সংবাদ সম্মেলনে আরও বলা হয়, এ ধরনের আচরণ নতুন নয়। এর আগেও ডাকসু, জাকসু, রাকসু ও চাকসু নির্বাচনগুলোতে একই কৌশল অবলম্বন করতে দেখা গেছে ঐ নির্দিষ্ট প্যানেলকে।</p>