<p>বলিউড তারকা রণবীর সিং&mdash;যিনি রুপালি পর্দায় সাহসী ও দাপুটে চরিত্রে দর্শকদের মুগ্ধ করেন&mdash;এবার বাস্তব জীবনে পড়েছেন ভয়ংকর পরিস্থিতির মুখে। হোয়াটসঅ্যাপে আসা একটি অডিও বার্তায় তাকে হত্যার হুমকি দেওয়ার পাশাপাশি মোটা অঙ্কের অর্থ দাবি করা হয়েছে। বিষয়টি প্রকাশ্যে আসতেই চাঞ্চল্য ছড়িয়ে পড়েছে বি-টাউনে।</p>

<p>ভারতীয় গণমাধ্যমের খবরে জানা গেছে, সম্প্রতি রণবীরের ফোনে অজ্ঞাত নম্বর থেকে একটি ভয়েস নোট আসে। সেখানে প্রাণনাশের হুমকি দিয়ে বড় অঙ্কের টাকা চাওয়া হয়। ঘটনাটি জানার পর থেকেই সতর্ক অবস্থানে রয়েছে মুম্বাই পুলিশ, যদিও তদন্তের স্বার্থে তারা বিস্তারিত কিছু জানায়নি।</p>

<p>এর আগে সালমান খান, রোহিত শেট্টি ও কপিল শর্মার মতো তারকারাও লরেন্স বিষ্ণোই গ্যাংয়ের হুমকির মুখে পড়েছিলেন। ফলে প্রশ্ন উঠেছে, রণবীরও কি সেই চক্রের টার্গেটে? যদিও পুলিশ এখনও এ বিষয়ে নিশ্চিত কিছু বলেনি।</p>

<p>হুমকির পর পরিস্থিতি মোকাবিলায় রণবীর ও তার স্ত্রী দীপিকা পাড়ুকোন ব্যক্তিগত উদ্যোগে ছয়জন সশস্ত্র দেহরক্ষী নিয়োগ করেছেন। এতে তাদের বাসভবনের নিরাপত্তা জোরদার করা হলেও আবাসনের অন্য বাসিন্দাদের মধ্যে উদ্বেগ তৈরি হয়েছে। অভিযোগ উঠেছে, অনুমতি ছাড়া অস্ত্রসহ দেহরক্ষীরা লবি, জিম ও শিশুদের খেলার জায়গায় চলাচল করছেন।</p>

<p>এ ঘটনায় আবাসনের ম্যানেজিং কমিটি পুলিশের কাছে লিখিত অভিযোগ জানিয়েছে এবং বিষয়টিতে হস্তক্ষেপ কামনা করেছে। অনেকে ধারণা করছেন, রণবীরের সাম্প্রতিক মুক্তিপ্রাপ্ত সিনেমা &lsquo;ধুরন্ধর&rsquo;-এ তার চরিত্র ঘিরেই এই হুমকির সূত্রপাত হতে পারে।</p>

<p>তবে পুরো বিষয়টি এখন তদন্তাধীন। আতঙ্কের ছায়া নেমে এলেও পরিস্থিতি সামাল দিতে সচেষ্ট রয়েছেন আইনশৃঙ্খলা বাহিনী।</p>

<p>টিআর</p>