<p>ঝিনাইদহে মাইক্রোবাস-ভ্যান ও মোটরসাইকেলের মুখোমুখি সংঘর্ষে মুক্তার হোসেন (৩৫) নামের এক পল্লী চিকিৎসক নিহত হয়েছে। এসময় আহত হয়েছে আরও দুইজন। শুক্রবার (৯ জানুয়ারি) সন্ধ্যায় সদর উপজেলার ঝিনাইদহ-মাগুরা মহাসড়কের বাদামতলা এলাকায় এ দুর্ঘটনা ঘটে।</p>

<p>নিহত মুক্তার হোসেন শৈলকুপা উপজেলার লক্ষনদিয়া গ্রামের মৃত আলিমুদ্দিন শেখের ছেলে।</p>

<p>পুলিশ ও স্থানীয়রা জানায়, পল্লী চিকিৎসক মুক্তার হোসেন তার স্ত্রীর বড় বোনকে নিয়ে ঝিনাইদহ থেকে নিজ গ্রামে ফিরছিলেন। পথে ঝিনাইদহ-মাগুরা মহাসড়কের সদর উপজেলার বাদামতলা এলাকায় পৌঁছালে বিপরীত দিক থেকে আসা একটি মাইক্রোবাস ও ভ্যানের সাথে সংঘর্ষ হয়। এতে মোটরসাইকেল ও ভ্যানের ৩ জন আহত হয়।<br />
স্থানীয়রা তাদের উদ্ধার করে ঝিনাইদহ সদর হসপিটালে নিয়ে গেলে কর্তব্যরত চিকিৎসক মুক্তার হোসেনকে মৃত ঘোষণা করেন।</p>

<p>ঝিনাইদহ সদর হাসপাতালের জরুরী বিভাগের চিকিৎসক ডা.ফারজানা ইয়াসমিন জানান, হাসপাতালে পৌঁছানোর আগেই মুক্তার হোসেনের মৃত্যু হয়। আহত দুজনকে প্রাথমিক চিকিৎসা শেষে হাসপাতালে ভর্তি রাখা হয়েছে।</p>

<p>এ বিষয়ে ঝিনাইদহের আরাপপুর হাইওয়ে থানার ভারপ্রাপ্ত কর্মকর্তা (ওসি) মৃত্যুঞ্জয় বিশ্বাস বলেন, দুর্ঘটনা কবলিত যানবাহন দুটি পুলিশ হেফাজতে নেওয়া হয়েছে এবং সড়কে যান চলাচল স্বাভাবিক রয়েছে। আইনি প্রক্রিয়া শেষে মরদেহ পরিবারের কাছে হস্তান্তর করা হবে বলেও জানান তিনি।</p>