<p>বিএনপির সিনিয়র যুগ্ম মহাসচিব অ্যাডভোকেট রুহুল কবির রিজভী বলেছেন, সদ্যপ্রয়াত দেশনেত্রী বেগম খালেদা জিয়া সাড়ে চার দশকের এক অনবদ্য রাজনৈতিক প্রতিষ্ঠান। তিনি বলেন, &lsquo;তিনি গোটা জাতিকে উদ্বুদ্ধ করেছেন, প্রেরণায় উদ্দীপ্ত করেছেন এবং জাগিয়েছেন। দেশের সকল রাজনীতিবিদের পথপ্রদর্শক হিসেবে তিনি ইতিহাসে অমর হয়ে থাকবেন। এছাড়া বেগম খালেদা জিয়ার দেখানো পথেই গণতন্ত্র সমুন্নত থাকবে এবং মায়ের দেখানো পথ ধরেই তারেক রহমান দেশকে এগিয়ে নিয়ে যাবেন।&rsquo;</p>

<p>আজ শনিবার (৩ জানুয়ারি) সকালে রাজধানীর শেরে বাংলা নগরের জিয়া উদ্যানে জাতীয়তাবাদী মহিলা দলের উদ্যোগে বিএনপির প্রতিষ্ঠাতা শহীদ প্রেসিডেন্ট জিয়াউর রহমান ও সদ্যপ্রয়াত চেয়ারপার্সন বেগম খালেদা জিয়ার কবর জিয়ারত শেষে এসব কথা বলেন তিনি।</p>

<p>রিজভী বলেন, বেগম খালেদা জিয়ার আদর্শ ও নৈতিকতা অত্যন্ত উঁচু স্তরের। তিনি নিজের ওপর হওয়া সব জুলুম-অত্যাচার সহ্য করে দেশের পতাকাকে উড্ডীন রেখেছিলেন। সেই প্রেরণা ও দৃষ্টান্ত অনুসরণ করেই জাতীয়তাবাদী মহিলা দলসহ বিএনপি এবং এর সকল অঙ্গ-সংগঠন ও জাতীয়তাবাদী শক্তি সামনে এগিয়ে যাবে।</p>

<p>তিনি আরও বলেন, খালেদা জিয়ার দেখানো পথে চললেই দেশের স্বাধীনতা, সার্বভৌমত্ব এবং গণতন্ত্র রক্ষা করা সম্ভব হবে। তাঁর সুযোগ্য সন্তান ও জ্যেষ্ঠ পুত্র তারেক রহমান সেই সংগ্রামের পতাকা হাতে নিয়েছেন। তার মায়ের প্রদর্শিত পথ ধরে তিনি এগিয়ে নিয়ে যাবেন এই দেশকে নতুন সম্ভাবনার দিকে, নতুন দিগন্তের দিকে।</p>

<p>রিজভী বলেন, খালেদা জিয়া যে জন্য ৪৫-৪৬ বছরের নিরন্তর লড়াইয়ের মধ্য দিয়ে গেছেন সেই লক্ষ্য অর্জনের দিকেই আমরা এগিয়ে যাব।</p>

<p>এর আগে সকাল সাড়ে ১১টায় জাতীয়তাবাদী মহিলা দলের সভানেত্রী আফরোজা আব্বাস, সাধারণ সম্পাদক সুলতানা আহমেদ ও জ্যেষ্ঠ সাধারণ সম্পাদক হেলেন জেরিন খানের নেতৃত্বে নেতা-কর্মীরা বেগম খালেদা জিয়ার কবরে পুষ্পস্তবক অর্পণ করেন। পরে তারা মরহুমার আত্মার মাগফেরাত কামনা করে বিশেষ মোনাজাতে অংশ নেন।</p>