<p>দিনাজপুর সদর উপজেলার কর্ণাই কাটাপাড়ায় ভিলেজ সোস্যাল ডেভেলপমেন্ট অ্যাসোসিয়েশন (ভিএসডিএ) এর উদ্যোগে ভূমিহীন ও হতদরিদ্র ২০টি পরিবারের মাঝে ঈদ উপহার বিতরণ করা হয়েছে।</p>

<p>মঙ্গলবার (১৭ মার্চ) আয়োজিত এই মানবিক কর্মসূচির মাধ্যমে স্থানীয় সুবিধাবঞ্চিত পরিবারগুলোর সঙ্গে ঈদের আনন্দ ভাগাভাগি করা হয়।</p>

<p>পবিত্র ঈদুল ফিতরকে সামনে রেখে আয়োজিত এ অনুষ্ঠানে প্রধান অতিথি হিসেবে উপস্থিত ছিলেন দিনাজপুর সদর সার্কেলের অতিরিক্ত পুলিশ সুপার মোঃ আব্দুল হালিম। তিনি উপহারপ্রাপ্ত পরিবারগুলোর সঙ্গে ঈদের শুভেচ্ছা বিনিময় করেন এবং তাদের খোঁজখবর নেন।&nbsp;</p>

<p>তিনি বলেন, সমাজের অসহায় মানুষের পাশে দাঁড়ানো সবার নৈতিক দায়িত্ব। সামাজিক সংগঠন ও সচেতন নাগরিকদের সম্মিলিত উদ্যোগই সমাজে মানবিকতা ও সহমর্মিতা বৃদ্ধিতে গুরুত্বপূর্ণ ভূমিকা রাখতে পারে।</p>

<p>অনুষ্ঠানে আরও উপস্থিত ছিলেন ভিএসডিএ&rsquo;র সহ-সভাপতি মোঃ সেলিম ইসলাম, ভিএসডিএ&rsquo;র ইয়ুথ প্ল্যাটফর্ম চেঞ্জমেকার ইয়ুথ নেটওয়ার্ক এর সভাপতি মোঃ শামীম হোসেন, স্বেচ্ছাসেবক অনিক কুন্ডু, গোলাপী রায়, সৌমিক ও রুমানাসহ অন্যান্য সদস্যরা।&nbsp;</p>

<p>আয়োজকরা জানান, সমাজের অসহায় ও সুবিধাবঞ্চিত মানুষের পাশে দাঁড়ানোর লক্ষ্যে ভিএসডিএ ভবিষ্যতেও এ ধরনের মানবিক কার্যক্রম অব্যাহত রাখবে।</p>