<p>পবিত্র মাহে রমজান উপলক্ষে সুবিধাবঞ্চিত পথশিশু ও ছিন্নমূল মানুষদের নিয়ে ইফতার ও ঈদ উপহার বিতরণের এক মানবিক উদ্যোগ গ্রহণ করেছে জগন্নাথ বিশ্ববিদ্যালয় (জবি) হিউম্যান রাইটস সোসাইটি। &lsquo;প্রজেক্ট স্মাইল ২০২৬&rsquo;-এর আওতায় এবার প্রায় ৫০ জন পথশিশু ও ছিন্নমূল মানুষের মাঝে এই ঈদ আনন্দ ছড়িয়ে দেওয়া হয়েছে।</p>

<p>গত মঙ্গলবার (১০ মার্চ) জগন্নাথ বিশ্ববিদ্যালয়ের মুক্তমঞ্চে এই কর্মসূচি সম্পন্ন হয়। এতে প্রায় ৪০ জন সুবিধাবঞ্চিত পথশিশুকে নতুন জামা বিতরণ সহ ৬০ জন গৃহহীন মানুষ নিয়ে ইফতার অনুষ্ঠান আয়োজন করে সংগঠনটি।</p>

<p>আয়োজকদের মতে, ঈদ কেবল উদযাপনের উপলক্ষ নয়; এটি আনন্দ ভাগাভাগিরও একটি সামাজিক দায়িত্ব। এই বিশ্বাস থেকেই প্রতিবছরের মতো এবারও সুবিধাবঞ্চিত শিশুদের সঙ্গে একত্রে বসে ইফতার করার পাশাপাশি তাদের হাতে ঈদের নতুন পোশাক তুলে দিয়েছে সংগঠনটির সদস্যরা।</p>

<p>এই আয়োজনের সবচেয়ে ব্যতিক্রমী দিক ছিল অতিথির তালিকা। অনুষ্ঠানে কোনো প্রথাগত &lsquo;ভিআইপি&rsquo; বা বিশেষ অতিথিকে আমন্ত্রণ জানানো হয়নি। আয়োজকদের ভাষায়, &ldquo;রাস্তায় বেড়ে ওঠা যে শিশুরা জীবনের কঠিন বাস্তবতার মাঝেও হাসিমুখে বেঁচে থাকার লড়াই চালিয়ে যায়, তারাই আমাদের কাছে প্রকৃত ভিআইপি। তারাই এই অনুষ্ঠানের সবচেয়ে সম্মানিত অতিথি।&rdquo;</p>

<p>সংগঠনটির সভাপতি জুনায়েদ মাসুদ বলেন, &ldquo;পবিত্র মাহে রমজান উপলক্ষে আমরা প্রতিবছর চেষ্টা করি অন্তত একটি দিন পথশিশুদের সঙ্গে বসে ইফতার করতে এবং তাদের মাঝে ঈদের উপহার সামগ্রী বিতরণ করতে। আমরা আয়োজন করি বিশ্ববিদ্যালয়ের শিক্ষক ও শিক্ষার্থীদের ডোনেশনের দেয়া অর্থ দিয়ে৷ প্রথম রমজান থেকেই আমরা প্রস্তুতি নিচ্ছিলাম। সুবিধাবঞ্চিত পথশিশুদের মাঝে ঈদের নতুন জামা তুলে দিতে পেরে আমরা আনন্দিত । শৈশব আনন্দ প্রতিটা শিশুর অধিকার। ঈদের নতুন জামা পাওয়া শৈশবের আনন্দের এক অবিচ্ছেদ্য অংশ। আমরা এই আনন্দটুকু ওদের প্রতিবছর দিতে চাই।&rdquo;</p>

<p>&lrm;<br />
&nbsp;</p>