<p>স্বরাষ্ট্রমন্ত্রী সালাহউদ্দিন আহমদ জানিয়েছেন, গত ৫ আগস্টের পটপরিবর্তনের পর দায়ের হওয়া মামলাগুলো পুলিশকে পুনরায় খতিয়ে দেখার নির্দেশ দেওয়া হয়েছে যাতে নিরীহ মানুষ ভোগান্তির শিকার না হন এবং আইনের শাসন নিশ্চিত হয়।</p>

<p>সোমবার (২৩ ফেব্রুয়ারি) স্বরাষ্ট্র মন্ত্রণালয়ের আওতাধীন সব অধিদপ্তর ও আইনশৃঙ্খলা রক্ষাকারী বাহিনীর প্রধানদের সঙ্গে বৈঠক শেষে সাংবাদিকদের এসব কথা জানান তিনি।</p>

<p>স্বরাষ্ট্রমন্ত্রী বলেন, &lsquo;৫ আগস্টের পর দায়ের হওয়া কিছু মামলা &lsquo;সুবিধাবাদী&rsquo; মহল করেছে। ব্যবসায়ী, সাংবাদিকসহ বিভিন্ন পেশার মানুষের নামে মামলা হয়েছে। এসব মামলা পরীক্ষা-নিরীক্ষা করে পুলিশ সরকারকে প্রতিবেদন দেবে।&rsquo;</p>

<p>ওসি ও এসপি পদায়নে লটারি পদ্ধতি বাতিলের ঘোষণা দিয়ে তিনি&nbsp;বলেন, &lsquo;পুলিশের চেইন অব কমান্ড বজায় রাখতে হবে এবং যোগ্যতা অনুযায়ী পদায়ন করা হবে।&rsquo;</p>

<p>সালাহউদ্দিন আহমদ জানিয়েছেন, পাসপোর্ট প্রক্রিয়ায় ভোগান্তি কমাতে দলিল লেখকদের মতো নিবন্ধিত সহায়তাকারী রাখার উদ্যোগ নেওয়া হয়েছে। প্রাথমিকভাবে ঢাকা ও বিভাগীয় শহরে এ ব্যবস্থা চালু হবে। নির্ধারিত সার্ভিস চার্জের বিনিময়ে তারা পাসপোর্ট আবেদন প্রক্রিয়ায় সহায়তা করবেন।</p>

<p>&lsquo;মব ভায়োলেন্স&rsquo; হলে সঙ্গে সঙ্গে ব্যবস্থা নেওয়া হবে জানিয়ে স্বরাষ্ট্রমন্ত্রী বলেন, &lsquo;মহাসড়ক বন্ধ করে দাবি আদায় করা যাবে না; বৈধ দাবি বৈধ পথেই উপস্থাপন করতে হবে।&rsquo;</p>

<p>একটি দৈনিকে প্রকাশিত রাষ্ট্রপতি মো. সাহাবুদ্দিন-এর সাক্ষাৎকার প্রসঙ্গে স্বরাষ্ট্রমন্ত্রী বলেন, &lsquo;প্রত্যেকের কথা বলার অধিকার রয়েছে। প্রত্যেকের সাংবিধানিক অধিকার নিশ্চিত করা হবে।&rsquo;</p>