<p>মিশর, লেবানন ও জর্ডানের মুসলিম ব্রাদারহুড সংগঠনগুলোকে &lsquo;সন্ত্রাসী গোষ্ঠী&rsquo; হিসেবে তালিকাভুক্ত করেছে যুক্তরাষ্ট্র । প্রেসিডেন্ট ডোনাল্ড ট্রাম্পের এক নির্বাহী আদেশে কালো তালিকাভুক্তির প্রক্রিয়া শুরুর কয়েক সপ্তাহের মধ্যেই এই সিদ্ধান্ত নেওয়া হলো।</p>

<p>মঙ্গলবার (১৩ জানুয়ারি) ট্রাম্প প্রশাসন জানায়, বিশ্বজুড়ে ইসরায়েলবিরোধী কার্যক্রম দমন এবং হামাসকে সমর্থনের অভিযোগের ভিত্তিতে এই পদক্ষেপ নেওয়া হয়েছে। যুক্তরাষ্ট্রের অর্থমন্ত্রণালয় মিশর ও জর্ডানের মুসলিম ব্রাদারহুডকে &lsquo;বিশেষভাবে চিহ্নিত বৈশ্বিক সন্ত্রাসী&rsquo; তালিকায় যুক্ত করেছে। অন্যদিকে, লেবাননের মুসলিম ব্রাদারহুডকে পররাষ্ট্র দপ্তর &lsquo;বিদেশি সন্ত্রাসী সংগঠন&rsquo; (এফটিও) হিসেবে ঘোষণা করেছে।</p>

<p>মার্কিন অর্থমন্ত্রণালয় এক বিবৃতিতে দাবি করে, সংগঠনগুলো প্রকাশ্যে নিজেদের বৈধ নাগরিক সংগঠন বললেও গোপনে হামাসের মতো গোষ্ঠীকে সমর্থন দিচ্ছে।<br />
এই সিদ্ধান্ত প্রত্যাখ্যান করে মিশরের মুসলিম ব্রাদারহুডের ভারপ্রাপ্ত প্রধান সালাহ আবদেল হক বলেন, এটি ইসরায়েল ও সংযুক্ত আরব আমিরাতের চাপে নেওয়া রাজনৈতিক সিদ্ধান্ত, কোনও নিরপেক্ষ মূল্যায়ন নয়।</p>

<p>কালো তালিকাভুক্তির ফলে এসব সংগঠনকে আর্থিক বা বস্তুগত সহায়তা দেওয়া যুক্তরাষ্ট্রে বেআইনি হবে এবং তাদের সম্পদ ও লেনদেনে নিষেধাজ্ঞা কার্যকর হবে। লেবাননের সংগঠনের ক্ষেত্রে এফটিও তকমার কারণে সদস্যদের যুক্তরাষ্ট্রে প্রবেশও নিষিদ্ধ হবে।</p>

<p>১৯২৮ সালে হাসান আল-বান্নার প্রতিষ্ঠিত মুসলিম ব্রাদারহুড মধ্যপ্রাচ্যের বিভিন্ন দেশে রাজনৈতিক ও সামাজিকভাবে সক্রিয়। তবে যুক্তরাষ্ট্রের এই সিদ্ধান্তকে মিশর সরকার স্বাগত জানিয়ে একে আঞ্চলিক নিরাপত্তার জন্য &lsquo;যুগান্তকারী পদক্ষেপ&rsquo; বলে মন্তব্য করেছে।</p>