<p>মার্কিন কংগ্রেসের &lsquo;নিম্নকক্ষ হাউস অব রিপ্রেজেন্টেটিভস&rsquo;-এ দেওয়া স্টেট অব দ্য ইউনিয়ন ভাষণে প্রেসিডেন্ট ডোনাল্ড ট্রাম্প তার এক বছরের অর্জনকে &lsquo;এক যুগের সেরা পরিবর্তন&rsquo; হিসেবে দাবি করেছেন। সীমান্ত নিরাপত্তা, অর্থনীতির চাঙ্গা অবস্থা এবং অপরাধ দমনসহ অন্যান্য সাফল্য তুলে ধরে তিনি ঘোষণা করেন, যুক্তরাষ্ট্রে নতুন &lsquo;স্বর্ণযুগ&rsquo; শুরু হয়েছে।</p>

<p>মঙ্গলবার (২৪ ফেব্রুয়ারি) রাতে ক্যাপিটল হিলে ভাষণ শুরুর সময় ট্রাম্পের সমর্থকরা &lsquo;ইউএসএ&rsquo; স্লোগানে কক্ষ মুখরিত করেন। প্রায় এক ঘণ্টাব্যাপী এই ভাষণে তিনি মূলত অর্থনীতি, অভিবাসন নীতি এবং ইরানের বিরুদ্ধে সামরিক শক্তি বৃদ্ধির বিষয়গুলো তুলে ধরেন।</p>

<p>ট্রাম্প ভাষণ শুরুতে তিনি বলেন, আমাদের জাতি আবার ঘুরে দাঁড়িয়েছে; আগের চেয়ে বড়, আরও ভালো, আরও সমৃদ্ধ এবং যেকোনো সময়ের চেয়ে শক্তিশালী। নির্বাচনী প্রচারণার পরিচিত এই বক্তব্যকে উদ্ধৃত করে তিনি আরও বলেন, আমেরিকার &lsquo;স্বর্ণযুগ&rsquo; শুরু হয়েছে। আজ আমাদের সীমান্ত সুরক্ষিত, মনোবল ফিরে এসেছে। মুদ্রাস্ফীতি দ্রুত কমছে এবং মানুষের আয় বাড়ছে। মার্কিন অর্থনীতি আগের চেয়ে শক্তিশালী, আর আমাদের শত্রুরা এখন আমাদের ভয় পায়।</p>

<p>চলতি বছরের শেষ দিকে উদ্&zwnj;যাপিত হতে যাওয়া দেশের ২৫০তম প্রতিষ্ঠাবার্ষিকীকে উল্লেখ করে ট্রাম্প তার প্রেসিডেন্সিকে &lsquo;যুগান্তকারী পরিবর্তন&rsquo; হিসেবে আখ্যায়িত করেন। এটি তার দ্বিতীয় মেয়াদের প্রথম স্টেট অব দ্য ইউনিয়ন ভাষণ। প্রথা অনুযায়ী, তিনি মার্কিন কংগ্রেসের সিনেট এবং হাউস অব রিপ্রেজেন্টেটিভসের যৌথ অধিবেশনে ভাষণ দেন।</p>