<p>ত্রয়োদশ জাতীয় সংসদ নির্বাচন ২০২৬ সামনে রেখে নির্বাচনী আইনশৃঙ্খলা পরিস্থিতি নিয়ন্ত্রণ ও শান্তিপূর্ণ ভোটগ্রহণ নিশ্চিত করতে সৈয়দপুরে আনসার ও ভিডিপি সদস্যদের জন্য বিশেষ নির্বাচনী ব্রিফিং অনুষ্ঠিত হয়েছে।</p>

<p>উপজেলা আনসার ও ভিডিপি কার্যালয়ের উদ্যোগে সোমবার (৯ ফেব্রুয়ারি) বেলা ১১টায় সৈয়দপুর শহরের ফাইভ স্টার মাঠে আয়োজিত ওই ব্রিফিং সভায় বিপুলসংখ্যক আনসার ও ভিডিপি সদস্য অংশ নেন।</p>

<p>ব্রিফিং সভায় প্রধান অতিথি হিসেবে উপস্থিত ছিলেন উপজেলা সহকারী কমিশনার (ভূমি) ও নির্বাহী ম্যাজিস্ট্রেট মো. মেহদী ইমাম। বিশেষ অতিথি হিসেবে বক্তব্য রাখেন সৈয়দপুর থানার ভারপ্রাপ্ত কর্মকর্তা (ওসি) মো. রেজাউল করিম রেজা। এ ছাড়া উপজেলা আনসার ও ভিডিপি কর্মকর্তা হামিদসহ স্থানীয় প্রশাসনের বিভিন্ন স্তরের কর্মকর্তারা উপস্থিত ছিলেন।</p>

<p>বক্তারা বলেন, একটি অবাধ, সুষ্ঠু ও গ্রহণযোগ্য নির্বাচন গণতন্ত্রের মৌলিক শর্ত। এই প্রক্রিয়ায় আনসার ও ভিডিপি সদস্যদের ভূমিকা অত্যন্ত গুরুত্বপূর্ণ। ভোটকেন্দ্রের নিরাপত্তা নিশ্চিত করার পাশাপাশি ভোটারদের মধ্যে আস্থা ও নিরাপত্তাবোধ তৈরি করাই তাদের অন্যতম প্রধান দায়িত্ব।</p>

<p>তারা আরও বলেন, নির্বাচনকালে যেকোনো ধরনের বিশৃঙ্খলা, গুজব বা অপ্রীতিকর পরিস্থিতি দ্রুত ও দক্ষতার সঙ্গে মোকাবিলা করতে হবে। ভোটকেন্দ্র ভিত্তিক নিরাপত্তা জোরদার, আইনশৃঙ্খলা পরিস্থিতি নিয়ন্ত্রণ এবং প্রশাসনের সঙ্গে সমন্বয়ের মাধ্যমে দায়িত্ব পালনে আনসার-ভিডিপি সদস্যদের পেশাদারিত্ব ও শৃঙ্খলা বজায় রাখতে হবে।</p>

<p>ব্রিফিং সভায় নির্বাচনকালীন আচরণবিধি, দায়িত্ব বণ্টন, দায়িত্ব পালনের কৌশল, জরুরি পরিস্থিতিতে করণীয় এবং ভোটকেন্দ্রের সার্বিক নিরাপত্তা ব্যবস্থাপনা নিয়ে বিস্তারিত দিকনির্দেশনা প্রদান করা হয়।</p>

<p>ব্রিফিং শেষে আনসার ও ভিডিপি সদস্যদের সততা, নিরপেক্ষতা ও নিষ্ঠার সঙ্গে দায়িত্ব পালনের অঙ্গীকার পুনর্ব্যক্ত করা হয়। একই সঙ্গে একটি স্বচ্ছ, শান্তিপূর্ণ ও গ্রহণযোগ্য নির্বাচন নিশ্চিত করতে সবাইকে ঐক্যবদ্ধভাবে কাজ করার আহ্বান জানানো হয়।<br />
পুরো অনুষ্ঠানজুড়ে আনসার ও ভিডিপি সদস্যদের শৃঙ্খলাবদ্ধ উপস্থিতি ও নির্বাচনী দায়িত্ব পালনে দৃঢ় প্রত্যয় স্পষ্টভাবে প্রতিফলিত হয়।</p>

<p>কাওছার/এদিন</p>