<p>সংগীতপ্রেমীদের জন্য নতুন এক রোমান্টিক চমক নিয়ে হাজির হলেন কণ্ঠশিল্পী জেনিফার গোমেজ। সম্প্রতি প্রকাশ পেয়েছে তাঁর নতুন গান &lsquo;একখান চুম্মা&rsquo;, যা মুক্তির পরপরই দর্শক-শ্রোতাদের মন ছুঁয়ে গেছে।</p>

<p>গানটিতে জেনিফারের সঙ্গে অভিনয় করেছেন জাকারিয়া মৃজাক ও মেঘ। রোমান্টিক আবহের সঙ্গে আধুনিক সংগীতধারার মেলবন্ধনে গানটিকে আরও আকর্ষণীয় করে তুলেছেন কলকাতার সংগীত পরিচালক অভিমান পাল। গানটির কথা, সুর ও সংগীত আয়োজন&mdash;সবই তাঁর করা। প্রেমের অনুভূতিকে সমসাময়িক ছোঁয়ায় তুলে ধরাই ছিল এই গানের মূল ভাবনা, যা শ্রোতাদের কাছে বেশ প্রশংসিত হচ্ছে।</p>

<p>&lsquo;একখান চুম্মা&rsquo; প্রকাশ পেয়েছে জেনিফার গোমেজের অফিসিয়াল ইউটিউব চ্যানেল &ldquo;Jennifer Gomez Official&rdquo;-এ।&nbsp;</p>

<p>শিল্পী জানান, ২০২৬ সালে এটিই তাঁর প্রথম প্রকাশিত গান। সামনে আরও বেশ কয়েকটি নতুন ও ভিন্নধর্মী কাজ নিয়ে আসার প্রস্তুতি নিচ্ছেন তিনি।</p>

<p>জেনিফার গোমেজ আধুনিক ঘরানার গানেই বেশি স্বাচ্ছন্দ্য বোধ করেন। এর আগেও তাঁর গাওয়া একাধিক গান শ্রোতামহলে জনপ্রিয়তা পেয়েছে। উল্লেখযোগ্য গানগুলোর মধ্যে রয়েছে&mdash; &lsquo;দুজন মিলে উড়বো আকাশে&rsquo;, &lsquo;ধোকাবাজ&rsquo; এবং হিন্দি গান &lsquo;দিলরুবা&rsquo;, যেখানে তাঁর সহশিল্পী ছিলেন ভারতের কিংবদন্তি সংগীতশিল্পী কুমার শানু। পাশাপাশি তাঁর ইউটিউব চ্যানেলে প্রকাশিত বেশ কিছু মেলোডিয়াস গানও শ্রোতাদের ভালোবাসা পেয়েছে।</p>

<p>গানকে ভালোবেসেই বাংলা সংগীত নিয়ে কাজ করে যেতে চান জেনিফার। নতুন বছরে আরও একাধিক গান দিয়ে দর্শক-শ্রোতাদের মুগ্ধ করার প্রত্যাশা তাঁর।</p>