<p>বরিশাল জেলার উজিরপুর উপজেলার বামরাইল এলাকায় দীর্ঘদিন ধরে ভাঙাচোরা ও জরাজীর্ণ অবস্থায় পড়ে থাকা একটি কাঠের পুল দিয়ে জীবনের ঝুঁকি নিয়ে চলাচল করতে হচ্ছে হাজার হাজার মানুষকে। বিশেষ করে কোমলমতি শিক্ষার্থীরা প্রতিদিন এই ঝুঁকিপূর্ণ পুল পার হয়ে স্কুলে যাতায়াত করায় অভিভাবকদের মধ্যে চরম উদ্বেগ ও উৎকণ্ঠা বিরাজ করছে। দ্রুত সেখানে একটি স্থায়ী সেতু নির্মাণের দাবি জানিয়েছেন স্থানীয় বাসিন্দারা।</p>

<p>সম্প্রতি সরেজমিনে গিয়ে দেখা যায়, ঢাকা&ndash;বরিশাল মহাসড়কের উজিরপুর উপজেলার বামরাইল বন্দরের উত্তর পাশে অবস্থিত স্থানীয়ভাবে পরিচিত &ldquo;ম্যানেজার বাড়ির কাঠের পুল&rdquo; দীর্ঘদিন ধরে ভাঙাচোরা ও লক্কড়ঝক্কড় অবস্থায় পড়ে আছে। পুলটির বেশ কয়েকটি কাঠ পচে গেছে, কোথাও কোথাও ফাঁক সৃষ্টি হয়েছে এবং রেলিংয়ের বেশির ভাগ অংশ নষ্ট হয়ে গেছে। ফলে সামান্য অসাবধানতা হলেই বড় ধরনের দুর্ঘটনা ঘটার আশঙ্কা রয়েছে।</p>

<p>স্থানীয়দের সঙ্গে কথা বলে জানা যায়, বহু বছর আগে গ্রামবাসীর চলাচলের সুবিধার্থে কাঠের এই পুলটি নির্মাণ করা হয়েছিল। কিন্তু নির্মাণের পর থেকে আজ পর্যন্ত পুলটির তেমন কোনো সংস্কার বা মেরামতের উদ্যোগ নেওয়া হয়নি। ফলে সময়ের সঙ্গে সঙ্গে এটি আরও ঝুঁকিপূর্ণ হয়ে উঠেছে।</p>

<p>প্রতিদিন এই পুল দিয়ে কোমলমতি শিক্ষার্থী, অসুস্থ রোগী, বৃদ্ধ ও সাধারণ পথচারীসহ হাজারো মানুষ যাতায়াত করেন। স্থানীয়দের ভাষ্য, একটু বৃষ্টি হলেই পুলের কাঠ পিচ্ছিল হয়ে যায়। তখন প্রায়ই পা পিছলে পড়ে দুর্ঘটনার শিকার হয় স্কুলগামী শিক্ষার্থীরা।</p>

<p>এই পুলের ওপর নির্ভর করে আশপাশের কয়েকটি গুরুত্বপূর্ণ শিক্ষা ও ধর্মীয় প্রতিষ্ঠান। এর মধ্যে রয়েছে ঐতিহ্যবাহী বামরাইল অনাথবন্ধু মাধ্যমিক বিদ্যালয়, বামরাইল সরকারি প্রাথমিক বিদ্যালয়, স্থানীয় একটি মাদ্রাসা ও মসজিদ। এসব প্রতিষ্ঠানে পড়তে যাওয়া শিক্ষার্থীদের প্রতিদিনই জীবনের ঝুঁকি নিয়ে পুলটি পার হতে হচ্ছে।</p>

<p>স্থানীয় বাসিন্দারা জানান, কোনো গর্ভবতী নারী বা গুরুতর অসুস্থ রোগীকে হাসপাতালে নেওয়ার সময় এ পুল পার হওয়া অত্যন্ত ঝুঁকিপূর্ণ হয়ে ওঠে। জরুরি পরিস্থিতিতে অ্যাম্বুলেন্স বা অন্যান্য যানবাহন ওই এলাকায় সহজে প্রবেশ করতে পারে না।</p>

<p>এ ছাড়া এলাকাবাসীর আশঙ্কা, আশপাশের এলাকায় কোথাও অগ্নিকাণ্ডের ঘটনা ঘটলে ফায়ার সার্ভিসের গাড়ি দ্রুত ঘটনাস্থলে পৌঁছাতে পারবে না। কারণ ভাঙাচোরা এই কাঠের পুল দিয়ে বড় ধরনের যানবাহন চলাচলের কোনো সুযোগ নেই। ফলে বড় ধরনের দুর্ঘটনা বা দুর্যোগ দেখা দিলে পরিস্থিতি আরও ভয়াবহ হয়ে উঠতে পারে।</p>

<p>বামরাইলের কয়েকজন প্রবীণ বাসিন্দা বলেন, এই পুলটি আমাদের এলাকার মানুষের একমাত্র চলাচলের পথ। বহু বছর ধরে আমরা এটি দিয়ে কষ্ট করে যাতায়াত করছি। কিন্তু এখন এটি এতটাই নড়বড়ে হয়ে গেছে যে যেকোনো সময় বড় দুর্ঘটনা ঘটতে পারে। দ্রুত এখানে একটি স্থায়ী সেতু নির্মাণ করা খুবই জরুরি।</p>

<p>এলাকাবাসীর দাবি, অবহেলিত এই গ্রামীণ জনপদের মানুষের নিরাপদ যাতায়াত নিশ্চিত করতে জরুরি ভিত্তিতে ঝুঁকিপূর্ণ কাঠের পুলটি ভেঙে সেখানে একটি পাকা সেতু নির্মাণ করা হোক।</p>

<p>এ বিষয়ে উজিরপুর উপজেলা নির্বাহী কর্মকর্তা মো. আলী সুজা বলেন, বিষয়টি সম্পর্কে আমরা অবগত হয়েছি। সরেজমিনে তদন্ত করে প্রয়োজনীয় তথ্য সংগ্রহ করা হবে। এরপর বিষয়টি ঊর্ধ্বতন কর্তৃপক্ষকে জানিয়ে পরবর্তী ব্যবস্থা গ্রহণ করা হবে।</p>

<p>এদিকে প্রতিদিন ঝুঁকি নিয়ে চলাচল করা শিক্ষার্থী ও সাধারণ মানুষ দ্রুত সেতু নির্মাণের দাবি জানিয়ে সংশ্লিষ্ট কর্তৃপক্ষের জরুরি হস্তক্ষেপ কামনা করেছেন। তাদের মতে, দ্রুত উদ্যোগ না নিলে যেকোনো সময় বড় ধরনের দুর্ঘটনা ঘটতে পারে।</p>