<p>জ্বালানি তেল খাতে অনিয়ম, কারচুপি ও কৃত্রিম সংকট রোধে কঠোর অবস্থান নিয়েছে জেলা প্রশাসন। সরবরাহ ব্যবস্থা স্বচ্ছ, স্থিতিশীল ও ভোক্তাবান্ধব রাখতে শনিবার (৪ এপ্রিল) সকাল সাড়ে ১১টায় বরিশালের বিভিন্ন জ্বালানি তেল পাম্প ও ডিপোতে আকস্মিক পরিদর্শন পরিচালনা করেছেন জেলা প্রশাসক ও জেলা ম্যাজিস্ট্রেট মোঃ খায়রুল আলম সুমন।</p>

<p>পরিদর্শনকালে পাম্পগুলোতে তেলের মূল্য তালিকা প্রদর্শন, সরকার নির্ধারিত দামে বিক্রয় এবং পরিমাপে সঠিকতা নিশ্চিত করার বিষয়গুলো সরেজমিনে যাচাই করা হয়। এ সময় জেলা প্রশাসক সরাসরি ভোক্তা স্বার্থ সুরক্ষার ওপর গুরুত্বারোপ করেন।</p>

<p>জেলা প্রশাসক বলেন, জ্বালানি তেল একটি সংবেদনশীল খাত। এখানে কোনো ধরনের অনিয়ম বা কারচুপি সাধারণ মানুষের ওপর সরাসরি প্রভাব ফেলে। তাই এ খাতে অনিয়মের বিরুদ্ধে আমাদের অবস্থান &lsquo;জিরো টলারেন্স&rsquo;। কেউ যদি অতিরিক্ত মূল্য আদায়, কম তেল দেওয়া বা মজুতদারির সঙ্গে জড়িত থাকে, তার বিরুদ্ধে কঠোর আইনগত ব্যবস্থা নেওয়া হবে।</p>

<p>তিনি আরও বলেন, সরকার নির্ধারিত মূল্যের বাইরে কোনোভাবেই তেল বিক্রি করা যাবে না। প্রতিটি পাম্পে মূল্য তালিকা দৃশ্যমান স্থানে প্রদর্শন করতে হবে এবং পরিমাপে শতভাগ স্বচ্ছতা নিশ্চিত করতে হবে।</p>

<p>ডিপো পরিদর্শনের সময় জ্বালানি তেলের মজুত পরিস্থিতি, সংরক্ষণ পদ্ধতি, নিরাপত্তা মানদণ্ড এবং অগ্নি-নির্বাপণ প্রস্তুতি নিবিড়ভাবে পর্যবেক্ষণ করা হয়। এ প্রসঙ্গে জেলা প্রশাসক বলেন, ডিপোগুলোতে নিরাপত্তা ব্যবস্থা জোরদার করতে হবে। অগ্নি-নির্বাপণ ব্যবস্থা সবসময় প্রস্তুত রাখতে হবে। যেকোনো ধরনের দুর্ঘটনা এড়াতে নিয়মিত মনিটরিং ও রক্ষণাবেক্ষণ অত্যন্ত জরুরি।</p>

<p>তিনি সংশ্লিষ্ট কর্তৃপক্ষকে নির্দেশ দেন, সংরক্ষণ ব্যবস্থাপনায় কোনো ধরনের অবহেলা যেন না থাকে এবং নিয়মিত তদারকি নিশ্চিত করতে হবে।</p>

<p>পরিদর্শন কার্যক্রমে উপস্থিত ছিলেন স্থানীয় সরকার বিভাগের উপপরিচালক (উপসচিব) দীনেশ সরকার এবং অতিরিক্ত জেলা প্রশাসক (সার্বিক) সুফল চন্দ্র গোলদার।</p>

<p>সংশ্লিষ্ট সূত্রে জানা গেছে, জ্বালানি তেলের বাজারে স্থিতিশীলতা বজায় রাখা, সরবরাহ স্বাভাবিক রাখা এবং অসাধু চক্রের অপতৎপরতা রোধে জেলা প্রশাসন নিয়মিত এ ধরনের অভিযান অব্যাহত রাখবে। প্রয়োজনে ভ্রাম্যমাণ আদালতের মাধ্যমে আইন প্রয়োগ আরও জোরদার করা হবে।</p>