<p>ইরান যুদ্ধের প্রভাবে জ্বালানি সংকটে দেশ। ঘাটতিতে বিদ্যুৎ উৎপাদন। দেশজুড়ে চরম আকার নিয়েছে লোডশেডিং। তীব্র গরমে লোডশেডিং বেড়ে যাওয়ায় চরম দুর্ভোগে পড়েছেন সাধারণ মানুষ। বিপর্যস্ত শহর থেকে গ্রামাঞ্চলের জনজীবন। তবে জেলা শহরে লোডশেডিংয়ের প্রভাব তুলনামূলক কম হলেও গ্রামের চিত্র ভয়ানক। শিশু-বৃদ্ধরা পড়েছেন স্বাস্থ্য ঝুঁকিতে। নষ্ট হচ্ছে ব্যবসায়ীর পণ্য। শিল্প উৎপাদন এবং কৃষি উৎপাদনেও এর বিরূপ প্রভাব পড়তে শুরু করেছে। শিকেয় উঠেছে শিক্ষার্থীদের পড়ালেখাও। আর এমন অবস্থায় যখন রাত হলেই লোডশেডিং শুরু হয়, ভরসা তখন হালের চার্জার ফ্যান কিংবা প্রাচীনকালের হাতপাখা। দেশের বেশিরভাগ গ্রাম বা জেলা শহরের পরিস্থিতি এখন এমনই। আর তাই বিদ্যুৎ নিয়ে এমন পরিস্থিতি আরও কতদিন চলবে এই প্রশ্নই এখন ঘুরেফিরে সামনে আসছে। পরিস্থিতি পুরো ঠিক না হলেও খুব শিগগিরই সহনীয় পর্যায়ে আসবে বলেই মনে করছে বিদ্যুৎ বিভাগ। এক সপ্তাহের মধ্যে বিদ্যুৎ সরবরাহ পরিস্থিতি কিছুটা স্বাভাবিক হয়ে আসতে পারে বলে মনে করেন বিদ্যুৎ জ্বালানি ও খনিজ সম্পদ প্রতিমন্ত্রী অনিন্দ্য ইসলাম অমিত। তিনি বলছেন, আদানি পাওয়ার প্ল্যান্ট আমাদেরকে যা সাপ্লাই করতো তাদের একটি ইউনিটে সমস্যা হওয়ায় এখন অর্ধেক দিতে পারছে, বাঁশখালির এসএস পাওয়ারের ক্ষেত্রেও একই অবস্থা। তাদের সবার সঙ্গে আমরা কথা বলেছি, আশা করছি সপ্তাহ খানেকের মধ্যে পরিস্থিতির উন্নতি হবে।</p>

<p>গ্রামে ভোগান্তি কমাতে পরীক্ষামূলকভাবে রাজধানীতে দিনে এক ঘণ্টা লোডশেডিং করার সিদ্ধান্ত নিয়েছে সরকার। সন্ধ্যার পর সরবরাহ নিরবচ্ছিন্ন রাখার পরিকল্পনা বিদ্যুৎ বিভাগের। পাশাপাশি এলাকাভিত্তিক ভারসাম্য রাখা হবে বলে জানান কর্মকর্তারা। পরিকল্পনায় যথারীতি বিদ্যুৎ সরবরাহে অগ্রাধিকারে থাকবে শিল্প-কারখানা এলাকা। অবশ্য প্রতিদিন আড়াই থেকে তিন হাজার মেগাওয়াট বিদ্যুৎ ঘাটতিতে দেশের নানা এলাকায় যখন হাঁসফাঁস অবস্থা, রাজধানীতে তখন অনেকটাই স্বস্তির ছাপ। যে কারণে গ্রাম-শহরে বিদ্যুৎ বৈষম্য নিয়ে উঠছে নানা প্রশ্ন। এমন পরিস্থিতিতে ঢাকাতেও পরীক্ষামূলকভাবে ১১০ মেগাওয়াট করে লোডশেডিং করার কথা জানান বিদ্যুৎ প্রতিমন্ত্রী অনিন্দ্য ইসলাম অমিত। সংসদে তিনি বলেন, বৈষম্য মুক্ত করার জন্য আমরা শহরেও প্রয়োজনে লোডশেডিংয়ের সিদ্ধান্ত নিয়েছি। বিদ্যুৎ বিভাগ বলছে, গ্রামে ঘাটতি কমিয়ে আনতেই ঢাকায় লোডশেডিংয়ের পরিকল্পনা। এর মাধ্যমে গ্রামীণ অর্থনীতি, কৃষি ও সেচ কার্যক্রমে বিদ্যুৎ সরবরাহ নিশ্চিত রাখাই লক্ষ্য। এখন প্রশ্ন হচ্ছে, ঢাকায় কিভাবে সমন্বয় হবে ১১০ মেগাওয়াট লোডশেডিং? বিদ্যুৎ বিভাগের পরিকল্পনা, ঢাকায় আপাতত দুপুরের দিকে লোডশেডিং করে সন্ধ্যায় সরবরাহ স্বাভাবিক রাখা। প্রাথমিকভাবে রাজধানীর এলাকাগুলোতে দৈনিক লোডশেডিং এক ঘণ্টার মধ্যে সীমিত রাখতে চায় বিদ্যুৎ বিভাগ। এছাড়া অর্থনৈতিক দিক বিবেচনায় যথাসম্ভব নিরবচ্ছিন্ন সরবরাহ থাকবে শিল্প-কারখানা এলাকায়। &nbsp;আর গ্রাম-শহরে বিদ্যুৎবৈষম্য কমাতে রাজধানীতে শুরু হয়েছে লোডশেডিং। গত দুই দিন ঢাকার বিভিন্ন এলাকায় ১১০ থেকে ১৫০ মেগাওয়াট লোডশেডিংয়ের কারণে আধা ঘণ্টা থেকে ১ ঘণ্টা পর্যন্ত বিদ্যুৎ ছিল না। অন্যদিকে গ্রামাঞ্চলে এলাকাভেদে ১২ থেকে ১৮ ঘণ্টার তীব্র লোডশেডিং হচ্ছে। ভয়াবহ গরমে দীর্ঘ সময় ধরে বিদ্যুৎ না থাকায় জনজীবনে হাঁসফাঁস শুরু হয়েছে।</p>

<p>পাওয়ার গ্রিড বাংলাদেশের ব্যবস্থাপনা পরিচালক আবদুর রশিদ খান বলেন, যাতে কোনো জায়গায় এক ঘণ্টার বেশি লোডশেডিং না হয়, আজ এখানে হলে যেন কাল ওখানে না হয়, এভাবে কী করা যায়, সেটা দেখা হবে। সবই যে শতভাগ এভাবে মানতে হবে, এমন কোনো কথা নেই। এনএলডিসি ইচ্ছা করলে তার মতোও করতে পারবে। শিল্প যাতে বেশি এফেক্ট না হয়, এজন্য আমরা সব সময় অগ্রাধিকার দিয়ে থাকি শিল্প কারখানা এলাকায়।</p>

<p>অবশ্য বিদ্যুৎমন্ত্রী বা প্রতিমন্ত্রীর এলাকার বাসিন্দা হলে প্রেক্ষাপট ভিন্ন। সে ক্ষেত্রে নিশ্চিন্তে, আরামে ফ্যান বা এসি ছেড়ে যাবে ঘুমানো। যেমনটি পারছেন সিরাজগঞ্জের কিছু এলাকা আর যশোর সদরের বাসিন্দারা। কারণ, সৌভাগ্যবশত হোক বা কাকতালীয়&mdash; তারা বিদ্যুৎ, জ্বালানি ও খনিজসম্পদ মন্ত্রী ইকবাল হাসান মাহমুদ টুকু এবং প্রতিমন্ত্রী অনিন্দ্য ইসলাম অমিতের নির্বাচনী এলাকা বা সংসদীয় আসনের বাসিন্দা।</p>

<p>বাংলাদেশ পাওয়ার গ্রিড কোম্পানির সবশেষ প্রতিবেদন অনুযায়ী, গতকাল রোববার দেশে বিদ্যুতের সর্বোচ্চ চাহিদা ছিল ১৬ হাজার ৮৯০ মেগাওয়াট। যার বিপরীতে ওই দিন বিদ্যুৎ উৎপাদনের সর্বোচ্চ পরিমাণ ১৫ হাজার ১০০ মেগাওয়াট। অর্থাৎ সরবরাহ ঘাটতি থাকায় সারাদেশে লোডশেডিং দিতে হয়েছে ১ হাজার ৭৯০ মেগাওয়াটের বেশি। চাহিদা এবং সরবরাহের হিসেবে শনিবারও ২ হাজার ২০০ মেগাওয়াটের কাছাকাছি লোডশেডিংয়ের তথ্য জানিয়েছে বিদ্যুৎ বিভাগ। এদিন সর্বোচ্চ চাহিদা ছিল ১৬ হাজার ৯০০ মেগাওয়াট। যার বিপরীতে ওই দিন বিদ্যুৎ উৎপাদনের সর্বোচ্চ পরিমাণ ১৪ হাজার ৭০০ মেগাওয়াট। গত সপ্তাহের শেষ কর্মদিবস গত বৃহস্পতিবারও তিন হাজার মেগাওয়াটের কাছাকাছি লোডশেডিংয়ের তথ্য জানিয়েছে বিদ্যুৎ বিভাগ। বাংলাদেশ পাওয়ার গ্রিড কোম্পানির অঞ্চল ভিত্তিক তথ্য অনুযায়ী, ঢাকা জোনে সবথেকে বেশি ছয় হাজার ১৭ মেগাওয়াট চাহিদার বিপরীতে ৪৫০ মেগাওয়াট লোডশেডিং দেওয়া হয়েছে। খুলনা জোনে এক হাজার ৯৭৭ মেগাওয়াট চাহিদার বিপরীতে ৩৮০ মেগাওয়াট, চট্টগ্রামে এক হাজার ৫৮৮ মেগাওয়াট চাহিদার বিপরীতে ২৫০ মেগাওয়াট, রাজশাহী জোনে এক হাজার ৮০৮ মেগাওয়াট চাহিদার বিপরীতে ২৮০ মেগাওয়াট লোডশেডিং দেওয়া হয়েছে। এছাড়া কুমিল্লা জোনে এক হাজার ৫৭৫ মেগাওয়াট চাহিদার বিপরীতে ২২০ মেগাওয়াট, ময়মনসিংহে এক হাজার ৭০ মেগাওয়াটের বিপরীতে ১৮০ মেগাওয়াট, সিলেটে ৫৭৬ মেগাওয়াটের বিপরীতে ১০০ মেগাওয়াট, বরিশালে ৪৬৮ মেগাওয়াটের বিপরীতে ৬০ মেগাওয়াট এবং রংপুরে এক হাজার দুই মেগাওয়াটের বিপরীতে ১৬৬ মেগাওয়াট লোডশেডিং হয়েছে।</p>

<p>জ্বালানি সংকট শুরু হওয়ার পর থেকেই দেশজুড়ে ধাপে ধাপে লোডশেডিং বেড়েছে। গরমের তীব্রতা বৃদ্ধি আর একাধিক পাওয়ার প্লান্টের ইউনিটে কারিগরি জটিলতা তৈরি হওয়ায় সম্প্রতি পরিস্থিতি আরও অবনতি হয়েছে। সরকারি তথ্য অনুযায়ী, কাগজেকলমে দেশে বিদ্যুৎ উৎপাদনের মোট সক্ষমতা ৩২ হাজার ৩৩২ মেগাওয়াট। যার মধ্যে গ্রিডভিত্তিক বিদ্যুৎ উৎপাদন সক্ষমতা ২৮ হাজার ৯১৯ মেগাওয়াট। কিন্তু এখন পর্যন্ত একদিকে সর্বোচ্চ ১৬ হাজার মেগাওয়াটের কিছু বেশি বিদ্যুৎ উৎপাদন করা সম্ভব হয়েছে। এছাড়া ভারতের আদানি পাওয়ারের সঙ্গেও ১৬শ মেগাওয়াট বিদ্যুৎ আমদানির চুক্তি রয়েছে। তাহলে এতো উৎপাদন সক্ষমতা থাকার পরও বিদ্যুৎ নিয়ে এই বেহাল দশা কেন? বিদ্যুৎ বিভাগ বলছে, বিদ্যুৎ কেন্দ্রগুলো মূলত গ্যাস ও কয়লা নির্ভর হওয়ায় জ্বালানি সংকটে বর্তমানে দৈনিক বিদ্যুৎ উৎপাদন হচ্ছে ১৪ হাজার মেগাওয়াটের আশপাশে। এছাড়া আদানির একটি বিদ্যুৎ ইউনিটে কারিগরি সমস্যা তৈরি হওয়ায় সব মিলিয়ে সংকট দেখা দিয়েছে বলেও জানান বিদ্যুৎ, জ্বালানি ও খনিজ সম্পদ মন্ত্রণালয়ের যুগ্ম সচিব উম্মে রেহানা। তিনি বলেন, আমাদের বিদ্যুৎ উৎপাদন সক্ষমতা অনেক কিন্তু পর্যাপ্ত জ্বালানি সরবরাহ না হওয়ায় বিদ্যুৎ উৎপাদনে ঘাটতি তৈরি হয়েছে।</p>

<p>বিদ্যুৎ উৎপাদন সক্ষমতা বিদ্যুৎকেন্দ্র নির্মাণের মধ্যেই সীমাবদ্ধ বলেই মনে করেন জ্বালানি বিশেষজ্ঞরা। তারা বলছেন, জ্বালানির চিন্তা না করে কেবল বিদ্যুৎকেন্দ্র তৈরি ও উৎপাদন সক্ষমতা বাড়িয়েছে। যারা ফলে যখনই জ্বালানির ঘাটতি হয়েছে তখনই বিদ্যুৎ নিয়ে এই জটিলতা তৈরি হয়েছে বলে মনে করেন জ্বালানি বিশেষজ্ঞ অধ্যাপক ড. ইজাজ হোসেন। তিনি বলেন, অপনার গাড়ি আছে কিন্তু গাড়ি চালানোর তেল নেই, বাংলাদেশের বিদ্যুৎ সেক্টরের বর্তমান অবস্থা ঠিক এমন। তবে মধ্যপ্রাচ্যে যুদ্ধ পরিস্থিতি চলমান থাকলে এবং দেশে জ্বালানি সংকটের এই প্রেক্ষাপট ঠিক না হওয়া পর্যন্ত লোডশেডিং সহ্য করেই চলতে হবে বলে মনে করেন বিশেষজ্ঞদের অনেকে।</p>

<p>জ্বালানি বিশেষজ্ঞ ইজাজ হোসেন বলছেন, প্রায় ছয় থেকে সাত হাজার মেগাওয়াটের তেলভিত্তিক বিদ্যুৎ কেন্দ্রগুলো সচল করে এই মুহূর্তে লোডশেডিং কমানো সম্ভব। কিন্তু এক্ষেত্রে প্রতি ইউনিট বিদ্যুতের দাম যত বাড়বে সেটি বহন করা বাংলাদেশের বর্তমান অর্থনৈতিক বাস্তবতায় কঠিন বলেই মনে করেন তিনি। তাঁরমতে- বর্তমানে প্রায় ৪০ হাজার কোটি টাকা ভর্তুকি দেওয়া হচ্ছে এই খাতে। এবার হয়তো সেটা ৬০ হাজার কোটি টাকা হতে পারে। ফার্নেস অয়েল নির্ভর বিদ্যুৎ কেন্দ্রগুলো থেকে চাইলেই বাড়তি উৎপাদন করা যাবে না।</p>

<p>ইরান যুদ্ধের প্রভাবে বিশ্বজুড়ে জ্বালানি তেলের সংকটের মধ্যেই দেশে বেড়েছে লোডশেডিং। বিশেষ করে, পল্লী বিদ্যুতের গ্রাহকরা রয়েছেন দুর্বিপাকে। দেশের কোনো পল্লী বিদ্যুৎ সমিতিই বিদ্যুৎ পাচ্ছে না চাহিদা অনুযায়ী। গ্রাম আর উপজেলায় যখন লোডশেডিংয়ের যন্ত্রণায় অতিষ্ঠ মানুষ, তখন সিরাজগঞ্জ জেলা শহরে হচ্ছে নামমাত্র লোডশেডিং। সিরাজগঞ্জে বিদ্যুৎ সরবরাহের দায়িত্বে রয়েছে পল্লী বিদ্যুৎ সমিতি ১ ও ২ এবং নর্দান ইলেকট্রিসিটি সাপ্লাই পিএলসি (নেসকো)-২। এর মধ্যে জেলা শহরে বিদ্যুৎ সরবরাহের দায়িত্ব নেসকোর। এর মধ্যে পল্লী বিদ্যুৎ-১-এর আওতাভুক্ত গ্রাম আর উপজেলায় যখন লোডশেডিংয়ের যন্ত্রণায় অতিষ্ঠ মানুষ, তখন জেলা শহরে হচ্ছে নামমাত্র লোডশেডিং। সেখানে বিদ্যুৎমন্ত্রী ইকবাল হাসান মাহমুদ টুকুর বাড়ি। আবার যে উপজেলা পড়েছে তার নির্বাচনী এলাকায়, সেখানেও মাত্রা কম লোডশেডিংয়ের। এটি নিছকই কাকতালীয় নাকি মন্ত্রীর এলাকার বাসিন্দারা বিশেষ সুবিধা পাচ্ছেন, সেটি নিশ্চিত করে বলার নেই সুযোগ। যদিও কিছুদিন আগেও বিস্তর লোডশেডিংয়ের মধ্যে ছিল সিরাজগঞ্জ। এরই মধ্যে কৃষকসহ সিরাজগঞ্জের মানুষের জন্য নিরবচ্ছিন্ন বিদ্যুৎ সরবরাহ চেয়ে মন্ত্রীর কাছে আবেদন জানিয়েছিলেন জেলা বিএনপি সাধারণ সম্পাদক সাইদুর রহমান বাচ্চু। বিষয়টি একটি ফেসবুক পোস্টেও তুলে ধরেছিলেন তিনি। এরপরই উন্নতি হয় জেলার বিদ্যুৎ সরবরাহে। জেলা বিএনপির এক নেতা নিশ্চিত করেছেন, এলাকায় বিদ্যুৎ সরবরাহের বিষয়ে খোদ মন্ত্রীর সঙ্গে টেলিফোনে কথা বলেছেন সাইদুর রহমান বাচ্চু। আর তাতেই দৃশ্যত এসেছে পরিবর্তন।</p>

<p>এ জেলায় প্রতিদিন বিদ্যুতের চাহিদা ২৬৬ মেগাওয়াট। এর মধ্যে উল্লাপাড়া, শাহজাদপুর, তাড়াশ ও রায়গঞ্জ&mdash; এ চার উপজেলা নিয়ে সিরাজগঞ্জ পল্লী বিদ্যুৎ সমিতি-১-এ চাহিদা দিনে ১৪০ মেগাওয়াট কিন্তু সরবরাহ মিলছে ৮০-৯০ মেগাওয়াট পর্যন্ত। ফলে উপজেলাগুলোয় গড়ে কমবেশি লোডশেডিং হচ্ছে তিন-চার ঘণ্টা। অন্যদিকে বেলকুচি, কাজিপুর, কামারখন্দ ও সদর উপজেলার আংশিক নিয়ে সিরাজগঞ্জ পল্লী বিদ্যুৎ সমিতি-২-এ চাহিদা দিনে ৯৯ মেগাওয়াট, যার বিপরীতে মিলছে ৮৫-৯০ মেগাওয়াট পর্যন্ত। ফলে এসব উপজেলায় প্রতিদিন গড়ে লোডশেডিং হচ্ছে কমবেশি দুই থেকে আড়াই ঘণ্টা করে।</p>

<p>তবে ভিন্ন চিত্র সিরাজগঞ্জ শহরে বিদ্যুৎ সরবরাহ করা প্রতিষ্ঠান নেসকোয়। কয়েক দিন আগেও নেসকো বিদ্যুৎ না পেলেও গত ১৭ এপ্রিল থেকে পাচ্ছে চাহিদা অনুযায়ী। এর ফলে আপাতত শহরে লোডশেডিং নেই বললেই চলে। নেসকো-২-এর কর্মকর্তাদের দেওয়া তথ্য বলছে, তাদের দিনে সর্বোচ্চ চাহিদা ২৭ মেগাওয়াট; যার পুরোটাই পাওয়া যাচ্ছে এখন। অথচ ১৭ এপ্রিলের আগেও পাওয়া যেত সর্বোচ্চ ১৭-২০ মেগাওয়াট পর্যন্ত। জেলার কয়েকটি উপজেলার বিভিন্ন জায়গায় খোঁজ নিয়ে জানা যায়, স্থানভেদে দিনে হচ্ছে দুই-চার ঘণ্টা পর্যন্ত লোডশেডিং। বিশেষ করে, সন্ধ্যা থেকে রাত ১১টা পর্যন্ত তা সবচেয়ে বেশি। কয়েকজন গ্রামবাসী তুলে ধরলেন সন্ধ্যা নামলেই লোডশেডিংয়ে বিড়ম্বনার চিত্র। তাদেরই একজন ফজলুর রহমান। একরাশ হতাশা নিয়ে জানালেন দিনান্ত পরিশ্রমের পর রাতে একটু শান্তিমতো পারেন না ঘুমাতে&mdash; আমরা তো শহরের মানুষের মতো এত রাত জাগি না। সারা দিন কাজ-কাম শেষে বেশিরভাগ মানুষই রাত ৮টা থেকে ১০টার মধ্যে শুয়ে পড়ি; কিন্তু এই সময়ডাই যেন কারেন্ট যাওয়ার সময়। একদিকে গরমে শুবের পারি না, অন্যদিকে ছায়াল-পাল ঠিকমতো পড়বেরও পারে না।</p>

<p>লোডশেডিংয়ের কথা স্বীকার করলেন সিরাজগঞ্জ পল্লী বিদ্যুৎ সমিতি-১-এর মহাব্যবস্থাপক মো. নুরুল হুদা। জানালেন, দিনে ১৪০ মেগাওয়াট চাহিদার বিপরীতে পাচ্ছেন ৮০-৯০ মেগাওয়াট বিদ্যুৎ&mdash; আমাদের একেক ফিডারে বাই রোটেশনে (পালা করে) অন্তত দেড় ঘণ্টা করে লোডশেডিং দিতেই হচ্ছে। ফলে প্রতিটি জায়গায়ই গড়ে তিন থেকে চার ঘণ্টা করে বিদ্যুৎ থাকছে না।</p>

<p>জেলার আরও চারটি উপজেলা নিয়ে সিরাজগঞ্জ পল্লী বিদ্যুৎ সমিতি-২। যার মহাব্যবস্থাপক (জিএম) প্রকৌশলী মোহাম্মদ হারুন-অর-রশীদ জানালেন, তাদের প্রতিদিন দরকার ৯৯ মেগাওয়াট বিদ্যুৎ। সেখানে মোটামুটি ৮৫-৯০ মেগাওয়াট পাওয়া যাচ্ছে। চাহিদার বড় অংশ পাওয়ার কারণে দিনে লোডশেডিং হচ্ছে না। তবে রাতে কিছু সময় লোডশেডিং দিতেই হচ্ছে। এই পল্লী বিদ্যুৎ সমিতি-২-এর মধ্যে পড়েছে বিদ্যুৎ, জ্বালানি ও খনিজসম্পদ মন্ত্রী ইকবাল হাসান মাহমুদ টুকুর নির্বাচনী আসনের দুটি উপজেলার মধ্যে একটির পুরো অংশ ও আরেকটির আংশিক।</p>

<p>অন্যদিকে সিরাজগঞ্জ নেসকোর বিক্রয় ও বিতরণ বিভাগ-২-এর নির্বাহী প্রকৌশলী অশীথ পোদ্দার জানালেন, ১৭ এপ্রিল থেকে চাহিদা অনুযায়ীই বিদ্যুৎ পাওয়ার তথ্য&mdash; চাহিদা সময় অনুযায়ী পরিবর্তন হলেও আমাদের সিরাজগঞ্জের নেসকোর সর্বোচ্চ চাহিদা ২৭ মেগাওয়াট; যার পুরোটাই আমরা পাচ্ছি। যার ফলে এখন আপাতত লোডশেডিং নেই বললেই চলে।</p>

<p>বিশেষ কোনো নির্দেশনার কারণে বিদ্যুৎ পাওয়া যাচ্ছে নাকি চাহিদা অনুযায়ী বিদ্যুৎ পাওয়াটা স্বাভাবিক&mdash; সে প্রশ্ন ছিল তার কাছে। জবাবে এই প্রকৌশলী জানালেন, এটি তার কাছে স্বাভাবিকই মনে হচ্ছে। অবশ্য তার ভাষ্যে উঠে আসে ভিন্ন কিছুর ইঙ্গিত&mdash; আমাদের সাধারণত কখন লোডশেডিং করতে হবে, সেই তথ্যটা দেয় সিরাজগঞ্জ গ্রিড থেকে। তবে গত এক সপ্তাহ ধরে আমাদের কাছে লোডশেডিংয়ের নেই কোনো নির্দেশনা। তবে এর আগে চাহিদার চেয়ে আরও ১০ মেগাওয়াট বিদ্যুৎ কম পাওয়া যেত বলে জানান তিনি।</p>

<p>প্রায় একই চিত্র যশোরেও। বিদ্যুৎ, জ্বালানি ও খনিজসম্পদ প্রতিমন্ত্রী অনিন্দ্য ইসলাম অমিতের নির্বাচনী আসন যশোর-৩ (সদর)-এ। সদর উপজেলার মানুষ পেলেও চাহিদামাফিক বিদ্যুৎ পাচ্ছে না জেলার বাকি সাত উপজেলা। যশোর সদর উপজেলা, অর্থাৎ শহরে বিদ্যুৎ সরবরাহ করে ওয়েস্ট জোন পাওয়ার ডিস্ট্রিবিউশন কোম্পানি লিমিটেড (ওজোপাডিকো)। ওজোপাডিকোর বিক্রয় ও বিতরণ বিভাগ-১ যশোরের নির্বাহী প্রকৌশলী মো. নাসির উদ্দিন জানালেন, গত ১৭ এপ্রিল থেকে&nbsp; যশোর শহরে কোনো লোডশেডিং নেই। কারণ, চাহিদা অনুযায়ী মিলছে বিদ্যুৎ। যে পরিমাণ বিদ্যুৎ গ্রিডে পাওয়া যাচ্ছে, তার সঙ্গে চাহিদার খুব বেশি ফারাক নেই। ফলে লোডশেডিং হলেও তা হচ্ছে সামান্যই। যেমন, গত ২০ এপ্রিল বিদ্যুতের চাহিদা ছিল ৬৫ মেগাওয়াট, যার বিপরীতে পাওয়া গেছে ৬১ মেগাওয়াট। আগের দিন ১৯ এপ্রিল বিদ্যুতের চাহিদা ছিল ৫৯ মেগাওয়াট, পাওয়া গেছে ৫৩ মেগাওয়াট। সদরে লোডশেডিং না থাকলেও যশোরের গ্রামগুলোয় লোডশেডিং নিয়েছে ভয়াবহ রূপ। দিনে গড়ে বিদ্যুৎ থাকে না প্রায় ছয় ঘণ্টা। ফলে সবচেয়ে উদ্বেগে আছেন বোরো চাষিরা।</p>

<p>যশোর পল্লী বিদ্যুৎ সমিতি-২ মনিরামপুর জোনাল অফিসের দেওয়া তথ্য বলছে, গত ১৭ এপ্রিল কেশবপুর, মনিরামপুর, অভয়নগর&mdash; এ তিন উপজেলায় মোট চাহিদা ১৬৭ মেগাওয়াট, সরবরাহ প্রায় ১০১ মেগাওয়াট। অর্থাৎ, যশোর সদরে যেদিন ৫২ মেগাওয়াটের বিপরীতে সরবরাহ হয় ৫২ মেগাওয়াট বিদ্যুৎই, সেই একই দিন তিন উপজেলায় কম যায় ৬৬ মেগাওয়াট বিদ্যুৎ। এর পরের কয়েক দিনের হিসাব মিলিয়ে দেখা যায়, ১৮ এপ্রিল এ তিন উপজেলায় চাহিদা ছিল ১৬০ মেগাওয়াট, সরবরাহ করা হয়েছিল ১০২ মেগাওয়াট। ১৯ এপ্রিল চাহিদা ছিল ১৫০ মেগাওয়াট, সরবরাহ করা হয়েছিল ১২৪ মেগাওয়াট।</p>

<p>চাহিদার তুলনায় সরবরাহের এ বড় ঘাটতিই লোডশেডিংয়ের কারণ বলে জানালেন পল্লী বিদ্যুৎ-২-এর জেনারেল ম্যানেজার হাদিউজ্জামান। বিদ্যুতের এ বিভ্রাট নিয়ে হতাশ ও ক্ষুব্ধ উপজেলাগুলোর কৃষকরা। কেশবপুরের মেহেরপুর গ্রামের কৃষক হাফিজুর রহমান জানালেন, বিদ্যুৎ না থাকার কারণে ধানক্ষেতে প্রয়োজন অনুযায়ী পানি দিতে পারছেন না। রাত জেগে করতে হয় অপেক্ষা। কখন বিদ্যুৎ আসবে আর কখন মোটর চালিয়ে জমিতে দেবেন পানি। সন্ধ্যার পরপরই গ্রামে বিদ্যুৎ থাকে না বলে অভিযোগ কেশবপুর বাজারের কাপড় ব্যবসায়ী আব্দুল রহমানের। তিনি বললেন, গ্রামে বিদ্যুৎ থাকছে না বললেই চলে। সন্ধ্যার পরপরই চলে যায়, এরপর রাত ৯টা বা ১০টার দিকে আসে। ঘণ্টাখানেক থাকার পর আবারও চলে যায়। এই গরমে এলাকার মানুষকে ভীষণ কষ্ট পোহাতে হচ্ছে।</p>

<p>অবশ্য প্রতিমন্ত্রীর এলাকা বলেই যশোর সদর উপজেলায় বিদ্যুৎ সরবরাহ নিরবচ্ছিন্ন রয়েছে, এই দাবির পক্ষে কোনো শক্ত প্রমাণ মেলেনি। কিন্তু আট উপজেলার মধ্যে যখন সাতটিতেই বিদ্যুৎ থাকে না আর প্রতিমন্ত্রীর নির্বাচনী এলাকা থাকে আলো ঝলমলে; তখন প্রশ্ন উঠতেই পারে। তপ্ত রোদে পুড়ে মাঠের ধান যখন শুকিয়ে কাঠ, তখন বোরো চাষির দীর্ঘশ্বাস দীর্ঘতর হচ্ছে বিদ্যুতের অভাবে। জেলা শহর আর গ্রামগুলো যখন দিনে-রাতে ঘণ্টার পর ঘণ্টা লোডশেডিংয়ে বিপর্যস্ত, ঠিক তখনই ভিন্ন দৃশ্যপট দেখা যাচ্ছে সরকারের নীতিনির্ধারক ও বিদ্যুৎ মন্ত্রণালয়ের শীর্ষ ব্যক্তিদের এলাকায়। অথচ দেশের আর্থসামাজিক প্রেক্ষাপটে বিদ্যুৎ এখন শুধু একটি নাগরিক অধিকার নয়, বরং উন্নয়নের প্রধান চাবিকাঠি। বিদ্যুৎ বিভাগের কর্তারা একে &lsquo;কাকতালীয়&rsquo; দাবি করলেও অনেকেরই প্রশ্ন&mdash; যেখানে সারা দেশের মানুষ লোডশেডিংয়ের যন্ত্রণায় অতিষ্ঠ, সেখানে মন্ত্রীদের এলাকায় কেন ২৪ ঘণ্টা বিদ্যুৎ জ্বলবে?</p>

<p>যশোরে বিদ্যুতের মোট চাহিদা ৪৪৮ মেগাওয়াট, সেখানে পাওয়া যাচ্ছে ২৭২। ঘাটতি ১৭৬ মেগাওয়াট। এরমধ্যে পল্লী বিদ্যুৎ সমিতি-১ এর চাহিদা ১৬৪ মেগাওয়াট ও পল্লী বিদ্যুৎ সমিতি-২ এর চাহিদা ১৬৪ মেগাওয়াট। ওজোপাডিকো বিভাগ-১ এর চাহিদা ৬০ মেগাওয়াট ও ওজোপাডিকো বিভাগ-২ এর চাহিদা ৬০ মেগাওয়াট। অর্থাৎ মোট চাহিদা ৪৪৮ মেগাওয়াট। সেখানে বর্তমানে পাওয়া যাচ্ছে পল্লী বিদ্যুৎ সমিতি-১ এর অধীনে ৯০ মেগাওয়াট ও পল্লী বিদ্যুৎ সমিতি-২ এর আওতায় ৮৫ মেগাওয়াট। আর ওজোপাডিকো বিভাগ-১ এ ৪৭ মেগাওয়াট এবং ওজোপাডিকো বিভাগ-২ এ ৫০ মেগাওয়াট। অর্থাৎ মোট সরবরাহ ২৭২ মেগাওয়াট। অপরদিকে মোট ঘাটতি ১৭৬ মেগাওয়াট। অর্থাৎ যশোর অঞ্চলে প্রতিদিন প্রায় ৪৪৮ মেগাওয়াট বিদ্যুৎ প্রয়োজন, কিন্তু পাওয়া যাচ্ছে মাত্র ২৭২ মেগাওয়াট। ফলে ১৭৬ মেগাওয়াট ঘাটতি রয়েছে।</p>

<p>যশোর পল্লী বিদ্যুৎ সমিতি-১ এর জেনারেল ম্যানেজার (জিএম) মোহাম্মদ আসাদুজ্জামান খান বলেন, এ অঞ্চলে প্রতিদিন, বিশেষ করে অফপিক সময়ে অর্থাৎ সন্ধ্যার পর বিদ্যুতের চাহিদা দাঁড়ায় প্রায় ১৬৪ মেগাওয়াটে। কিন্তু সেই তুলনায় সরবরাহ আসছে মাত্র ৮৮ থেকে ৯২ মেগাওয়াট। তবে গতকাল রোববার সকাল পর্যন্ত ১০০ মেগাওয়াটের বেশি সরবরাহ আছে মাননীয় প্রধানমন্ত্রীর আজ সোমবার যশোর সফরকে কেন্দ্র করে। তিনি বলেন, চাহিদা যেখানে ১৬৪, সেখানে আমরা গড়ে পাচ্ছি ৯০ মেগাওয়াট। অর্থাৎ প্রায় ৭৪ মেগাওয়াট ঘাটতি রয়েছে। এই ঘাটতির চাপটা সরাসরি গ্রামীণ গ্রাহকদের ওপর গিয়ে পড়ছে।</p>

<p>দেশজুড়ে তীব্র গরমের সঙ্গে ঘন ঘন লোডশেডিংয়ে গ্রামীণ জনজীবন বিপর্যস্ত হয়ে পড়েছে। নীলফামারীর সৈয়দপুরে দিনে মাত্র চার থেকে পাঁচ ঘণ্টা বিদ্যুৎ পাওয়া যাচ্ছে। চুয়াডাঙ্গা, মেহেরপুরে লোডশেডিং হচ্ছে সাত থেকে আট ঘণ্টা পর্যন্ত। বাংলাদেশ পল্লী বিদ্যুৎ সমিতির আওতাধীন গ্রামীণ এলাকায় পরিস্থিতি আরও ভয়াবহ। কোথাও কোথাও একবার বিদ্যুৎ গেলে কয়েক ঘণ্টায়ও ফেরে না। ব্রাহ্মণবাড়িয়া ঘন ঘন বিদ্যুৎ বিভ্রাটে স্বাভাবিক জীবনযাত্রা ব্যাহত হচ্ছে। প্রচণ্ড গরমে সরাইলে থানায় দায়িত্বে থাকা তিন পুলিশ সদস্য অচেতন হয়ে পড়ার ঘটনাও ঘটেছে।</p>

<p>স্থানীয়রা বলছেন, রাতে টানা লোডশেডিংয়ে শিশু ও বৃদ্ধরা বেশি কষ্ট পাচ্ছেন। এদিকে কয়েকটি এলাকায় লোডশেডিংয়ের প্রতিবাদে বিক্ষোভ ও মিছিল হয়েছে। ব্রাহ্মণবাড়িয়ার আখাউড়ায় স্থানীয় যুবকদের বিক্ষোভে সড়ক বাজার এলাকায় উত্তেজনা ছড়ায়। ভুক্তভোগীরা দ্রুত বিদ্যুৎ পরিস্থিতি স্বাভাবিক করার দাবি জানিয়েছেন। রংপুর বিভাগের ১১টি বিদ্যুৎকেন্দ্রের মধ্যে সাতটি পুরোপুরি বন্ধ রয়েছে। বন্ধ কেন্দ্রগুলোর মোট সক্ষমতা প্রায় ৯০০ মেগাওয়াট। চলমান কেন্দ্রগুলোর উৎপাদনও নেমে এসেছে ২০ থেকে ৩০ শতাংশে। পিডিবির তথ্য অনুযায়ী, আট জেলায় (রংপুর, কুড়িগ্রাম, লালমনিরহাট, নীলফামারী, গাইবান্ধা, দিনাজপুর, ঠাকুরগাঁও, পঞ্চগড়) চাহিদা ৮৫০-৯০০ মেগাওয়াট হলেও মিলছে ৭০০-৭২০ মেগাওয়াট। দিনাজপুরের বড়পুকুরিয়া তাপবিদ্যুৎ কেন্দ্রের তিনটি ইউনিটই বন্ধ। এগুলোর মোট সক্ষমতা ৫২৫ মেগাওয়াট। এ ছাড়া পার্বতীপুরের ১৬০ মেগাওয়াট কেন্দ্র, সৈয়দপুরের ১৫০ ও ২০ মেগাওয়াট কেন্দ্রও অচল। রংপুরের ২০ মেগাওয়াট কেন্দ্র বন্ধ, অন্য কেন্দ্রগুলোও আংশিক উৎপাদনে চলছে।&nbsp;</p>

<p>চাঁপাইনবাবগঞ্জ শহরে গেল তিনদিন সকাল থেকে দুইবার বিদ্যুৎ যায় অন্তত আধা ঘণ্টা করে। দুপুর থেকে সন্ধ্যা পর্যন্ত তিনবার যায় আরও আধা ঘণ্টা করে। আর সন্ধ্যার পর থেকে ভোর পর্যন্ত তিন থেকে চারবার যায় অন্তত এক ঘণ্টা করে। ওই জেলার গ্রামাঞ্চলে আরও আগে থেকেই লোডশেডিং শুরু হয়েছে বলে জানান স্থানীয় বাসিন্দারা। চট্টগ্রামের বাসিন্দা পার্থ দেব বলেন, তীব্র গরমের মধ্যে বেড়েছে লোডশেডিং, ফলে জনজীবনে নেমে এসেছে চরম ভোগান্তি।&nbsp; গভীর রাতেও দুই-তিনবার বিদ্যুৎ চলে যায় এবং একবার গেলে দেড় থেকে দুই ঘণ্টার আগে ফিরে আসে না তাছাড়া নগরীর বিভিন্ন এলাকায় দৈনিক ছয় থেকে সাত ঘণ্টা লোডশেডিং হচ্ছে।</p>

<p>নাটোরে দিনে রাত মিলে গড়ে মাত্র ৩ থেকে ৪ ঘণ্টা থাকছে বিদ্যুৎ। বাকিটা সময়ে ঘণ্টায় ঘণ্টায় চলে লোডশেডিং। গরমে উত্তপ্ত হয়ে উঠছে মুরগির খামার। প্রতিদিনই হিটস্ট্রোকে মারা যাচ্ছে বয়লার, লেয়ার ও পোল্ট্রি মুরগি। কমে যাচ্ছে ডিম ও মাংস উৎপাদনের পরিমাণ। শেড ঠান্ডা রাখতে জেনারেটরের সাহায্যে ফ্যান এবং বিকল্প উপায়ে পানি ছিটানোর চেষ্টা করছেন খামারিরা। খামারিরা জানান, প্রতিদিনই খামারে ২ থেকে ৪টি করে মুরগী মারা যাচ্ছে। তাদের ব্যবসায়ে ক্ষতির পরিমাণ বৃদ্ধি পাচ্ছে। দিনাজপুরে হঠাৎ করে বেড়ে গেছে লোডশেডিংয়ের পরিমাণ। গত কয়েক দিন গড়ে ৩ থেকে ৪ ঘণ্টা করে লোডশেডিং হলেও শনিবার তা বেড়ে দাঁড়িয়েছে ৭ থেকে ঘণ্টা পর্যন্ত। এতে শহর থেকে গ্রাম, সর্বত্রই ভোগান্তির শিকার সাধারণ মানুষ। প্রখর রোদে দিনমজুর ও খেটে খাওয়া মানুষের দুর্ভোগ বেড়েছে সবচেয়ে বেশি। বাড়ছে ঠান্ডাজনিত রোগ।</p>

<p>এদিকে ১৪ থেকে ১৫ ঘণ্টার লোডশেডিংয়ের কবলে পরেছে বগুড়া জেলা । দিনের বেলা ৮০ মেগাওয়াটের পাচ্ছে ৬০ মেগাওয়াট আর রাতে ১২০ মেগাওয়াট এর বিপরীতে ৮০ মেগাওয়াট সরবরাহ করা হচ্ছে যা চাহিদার তুলনায় ২০ থেকে ৪০ মেগাওায়ট&nbsp; ঘাট্তিতে রয়েছে। প্রতিদিন প্রায় ১০ থেকে ১২ ঘণ্টার লোডশেডিংয়ের কবলে নোয়াখালী। প্রচণ্ড গরমে অতিষ্ঠ হয়ে উঠেছে জনজীবন। শহরের তুলনায় গ্রামীণ জনপদে বাড়ছে লোডশেডিংয়ের মাত্রা। ব্যবসা-বাণিজ্যেও দেখা দিয়েছে মন্দা। ঘণ্টার পর ঘণ্টা বিদ্যুৎ না থাকায় শিল্পাঞ্চলে নষ্ট হচ্ছে শ্রমিকদের কর্মঘণ্টা। এই জেলায় পল্লিবিদ্যুতের গ্রাহক ৮ লাখ ২০ হাজার। পিক আওয়ারে প্রতিদিন চাহিদা ২০০ মেগাওয়াট। সরবরাহ আছে গড়ে ১২০ থেকে ১৫০ মেগাওয়াট পর্যন্ত। এতে বাড়ছে লোডশেডিংয়ের মাত্রা।</p>