<p>তথ্য ও সম্প্রচার মন্ত্রী জহির উদ্দিন স্বপন বলেছেন, জনগণের ভোটে নির্বাচিত বর্তমান সরকারের প্রধান দায়িত্ব হলো মানুষের আস্থা ও প্রত্যাশার মর্যাদা রক্ষা করা। তাই জনগণের সকল চাওয়া-পাওয়া পূরণ করাই হবে সরকারের একমাত্র লক্ষ্য।</p>

<p>রবিবার (২২ ফেব্রুয়ারি) দুপুরে বরিশালের গৌরনদী বাসস্ট্যান্ড অডিটোরিয়ামে বাংলাদেশ জাতীয়তাবাদী দল (বিএনপি) উপজেলা ও পৌর শাখার আয়োজনে গৌরনদী-আগৈলঝাড়া এলাকার ভোটকেন্দ্রভিত্তিক নেতাকর্মীদের সঙ্গে শুভেচ্ছা বিনিময় অনুষ্ঠানে তিনি এসব কথা বলেন।</p>

<p>জহির উদ্দিন স্বপন বলেন, &lsquo;জনগণের ভোটের মাধ্যমে সরকার গঠিত হয়েছে। তাই জনগণের স্বার্থবিরোধী কোনো কর্মকাণ্ড বরদাশত করা হবে না। আমরা রাজনীতি করি মানুষের অধিকার প্রতিষ্ঠা ও কল্যাণের জন্য। রাজনীতি কোনো ব্যক্তিগত পেশা বা লাভের মাধ্যম হতে পারে না।&rsquo;</p>

<p>তিনি আরো বলেন, &lsquo;দায়িত্ববোধ, ধৈর্য, দেশপ্রেম ও জনগণের প্রতি আস্থা ছাড়া অন্য কোনো বিষয়ের সঙ্গে আপস করা যাবে না।&rsquo;</p>

<p>বিএনপির অঙ্গ ও সহযোগী সংগঠনের নেতাকর্মীদের উদ্দেশে তথ্যমন্ত্রী বলেন, &lsquo;তারেক রহমানের নেতৃত্বে গঠিত সরকার একটি জনবান্ধব সরকার হিসেবে কাজ করছে। কেউ সরকারি দলের পরিচয়ে সাধারণ মানুষের ক্ষতির কারণ হলে তা কঠোরভাবে দেখা হবে।&rsquo;</p>

<p>গণতন্ত্র প্রতিষ্ঠা ও সুসংহতকরণে গণমাধ্যমের গুরুত্ব তুলে ধরে তথ্য ও সম্প্রচার মন্ত্রী বলেন, &lsquo;গণমাধ্যমকে হতে হবে মুক্ত, স্বাধীন ও দায়িত্বশীল। সরকারি প্রচারণার হাতিয়ার হিসেবে নয় বরং দেশের অভ্যন্তরীণ বাস্তবতা ও জনগণের কথা জনগণের কাছে পৌঁছে দেওয়ার মাধ্যম হিসেবে গণমাধ্যমকে কাজ করতে হবে।&rsquo;</p>

<p>তিনি জানান, মাঠপর্যায়ে কর্মরত সাংবাদিকদের পেশাগত নিরাপত্তা ও জীবন সুরক্ষায় সরকার ইতোমধ্যে নানা পদক্ষেপ গ্রহণ করেছে।</p>

<p>এ সময় অনুষ্ঠানে গৌরনদী-আগৈলঝাড়া এলাকার বিএনপি, ছাত্রদল, যুবদল, মহিলাদল ও শ্রমিক দলের নেতাকর্মী, বিভিন্ন ইউনিয়ন ও ওয়ার্ড পর্যায়ের প্রতিনিধি এবং স্থানীয় গণমাধ্যমকর্মীরা উপস্থিত ছিলেন।</p>