<p>কুমিল্লার হোমনায় এক প্রবাসীর স্ত্রী ও দুই শিশুর গলাকাটা মরদেহ উদ্ধার করেছে পুলিশ।&nbsp;</p>

<p>মঙ্গলবার (১৭ ফেব্রুয়ারি) সকালে হোমনা উপজেলার ঘাড়মোড়া ইউনিয়নের মণিপুর এলাকার নিজ বসতঘর থেকে মরদেহগুলো উদ্ধার করা হয়।</p>

<p>নিহতরা হলেন- ওই এলাকার সৌদি আরব প্রবাসী জহিরুল ইসলামের স্ত্রী পাপিয়া আক্তার সুখী ও তার চার বছরের ছেলে হোসাইন এবং সৌদি আরব প্রবাসী সাত্তারের পাঁচ বছরের ছেলে জোবায়ের।</p>

<p>হোমনা থানার ওসি (তদন্ত) দীনেশ চন্দ্র দাস বলছেন, &lsquo;একটি ঘরের ভেতর থেকে তিনটি মরদেহ উদ্ধার করা হয়েছে। এর মধ্যে একটি নারী ও দুটি শিশু। আমরা এসে ঘরের দরজা খোলা দেখতে পেয়েছি। নিহতদের গলা কাটা অবস্থায় পাওয়া গিয়েছে।&rsquo;</p>

<p>স্থানয়ীরা বলছে, নিহত হোসাইন ও জোবায়ের সম্পর্কে চাচাতো ভাই। জোবায়ের সোমবার রাতে তার চাচার ঘরে হোসাইন ও চাচি সুখীর সঙ্গে ঘুমিয়ে ছিল। সকালে তাদের গলা কাটা মরদেহ উদ্ধার করা হয়।</p>

<p>হত্যাকাণ্ডের কারণ জানতে চাইলে ওসি দীনেশ বলেন, &lsquo;তাদের কেন হত্যা করা হয়েছে, এখনই বলা যাচ্ছে না। পিবিআই ও সিআইডির টিম কুমিল্লা থেকে এসে তদন্ত শুরু করলে ঘটনার আসল কারণ উদঘাটিত হওয়া শুরু করবে। আমরা প্রাথমিকভাবে তদন্ত কাজ এগিয়ে নিচ্ছি।&rsquo;</p>