<p>পটুয়াখালীর বাউফলে ৪০ পিস ইয়াবাসহ আটক সুজন (১৬) নামে এক কিশোরকে আটক করেছে পুলিশ।</p>

<p>বৃহস্পতিবার (৯ এপ্রিল) রাত ১১টায় উপজেলা স্বাস্থ্য কমপ্লেক্সের সামনে একটি চায়ের দোকান থেকে তাকে আটক করা হয়।</p>

<p>তিনি উপজেলার দাসপাড়া ইউনিয়নের ১ নম্বর ওয়ার্ডের বাসিন্দা দুলাল মৃধার ছেলে। তিনি বাউফল সরকারি মডেল মাধ্যমিক বিদ্যালয়ের চলতি বছরের এসএসসি পরীক্ষার্থী।</p>

<p>পুলিশ ও স্থানীয় সূত্রে জানা যায়, ওই রাতে বাউফল থানার উপপরিদর্শক মাসুদুর রহমান ও রবিন খাবারের জন্য হাসপাতাল এলাকায় গেলে তাদের উপস্থিতি টের পেয়ে সুজন একটি প্যাকেট পাশের কবরস্থানের দেয়ালের দিকে ছুড়ে ফেলে। এতে সন্দেহ হলে পুলিশ ঘটনাস্থলে তল্লাশি চালায়।</p>

<p>পরে কাগজে মোড়ানো একটি প্যাকেট উদ্ধার করা হয়, যার ভেতর থেকে ৪০ পিস ইয়াবা পাওয়া যায়। স্থানীয় এক চা-দোকানি জানান, সুজনের সঙ্গে আরও দুজন ছিল, যারা আগে সেখান থেকে চলে যায়। পরে সুজন একা সেখানে চা ও সিগারেট খাচ্ছিল।</p>

<p>বাউফল থানার অফিসার ইনচার্জ (ওসি) সিরাজুল ইসলাম রাজ্জাক জানান, আটক কিশোরের বিরুদ্ধে মাদকদ্রব্য নিয়ন্ত্রণ আইনে মামলা দায়েরের প্রস্তুতি চলছে। একই সঙ্গে তার সঙ্গে জড়িত অন্যদের আটক করতে অভিযান অব্যাহত রয়েছে।</p>

<p>তিনি আরও বলেন, উপজেলার সর্বত্র মাদকবিরোধী অভিযান জোরদার করা হয়েছে এবং এ ধরনের অপরাধে জড়িতদের আইনের আওতায় আনা হবে।</p>