<p>ত্রয়োদশ জাতীয় সংসদ নির্বাচনে বিজয়ী প্রার্থীদের একটি বড় অংশ ঋণগ্রহীতা&mdash;এমন পরিসংখ্যান সামনে আসার পরই গভীর রাতে ফলাফলের গেজেট প্রকাশকে কেন্দ্র করে নতুন করে আইনি ও নৈতিক বিতর্ক শুরু হয়েছে। সুশাসনের জন্য নাগরিক (সুজন) অভিযোগ তুলেছে, অযোগ্যতা, ঋণখেলাপি ও দ্বৈত নাগরিকত্ব&ndash;সংক্রান্ত গুরুতর প্রশ্নের তদন্ত না করেই নির্বাচন কমিশন তড়িঘড়ি গেজেট প্রকাশ করেছে। তবে কমিশনের বক্তব্য, সবকিছু আইনানুগ প্রক্রিয়ায় ও নির্ধারিত সময়েই সম্পন্ন হয়েছে; তড়িঘড়ির কোনো প্রশ্নই নেই।</p>

<p>বৃহস্পতিবার (১৯ ফেব্রুয়ারি) জাতীয় প্রেস ক্লাবে আয়োজিত সংবাদ সম্মেলনে সুজন সম্পাদক বদিউল আলম মজুমদার বলেন, &lsquo;যারা নির্বাচনে অংশগ্রহণের অযোগ্য, তারা যদি প্রতিদ্বন্দ্বিতা করেন, তাহলে নির্বাচনের ফলাফলের সমীকরণ বদলে যায়। তখন নির্বাচন সুষ্ঠু হয়েছে কি না, তা নিয়ে প্রশ্ন ওঠে।&rsquo; তার দাবি, এমন প্রশ্ন ওঠার পর তদন্ত করার সাংবিধানিক ও আইনি সুযোগ থাকা সত্ত্বেও নির্বাচন কমিশন তা প্রয়োগ করেনি।</p>

<p><strong>বিজয়ীদের প্রায় অর্ধেকই ঋণগ্রহীতা:&nbsp;</strong><br />
সুজনের উপস্থাপিত তথ্য অনুযায়ী, নির্বাচনে বিজয়ী ২৯৭ জন সংসদ সদস্যের মধ্যে ১৪৭ জনই ঋণগ্রহীতা&mdash;শতাংশের হিসাবে প্রায় ৫০ শতাংশ। তাদের মধ্যে ৩৬ জনের ঋণের পরিমাণ পাঁচ কোটি টাকার বেশি। ঋণগ্রহীতাদের মধ্যে ১২৬ জনই বাংলাদেশ জাতীয়তাবাদী দল (বিএনপি) থেকে নির্বাচিত।</p>

<p>সংগঠনটি জানায়, দ্বাদশ জাতীয় সংসদ নির্বাচনে ঋণগ্রহীতার হার ছিল ৪৫ শতাংশ; অর্থাৎ এবার তা বেড়েছে। নির্বাচনের আগে ৭ ফেব্রুয়ারি প্রকাশিত এক সমীক্ষায় দেখা যায়, মোট ২০২৬ জন প্রার্থীর মধ্যে ৫১৯ জন (২৫.৬২ শতাংশ) ঋণগ্রহীতা ছিলেন। তাদের মধ্যে ৭৫ জনের ঋণ পাঁচ কোটির বেশি। সর্বোচ্চ ঋণগ্রহীতা প্রার্থী ছিল বিএনপির&mdash;সংখ্যা ১৬৭।</p>

<p><strong>দ্বৈত নাগরিকত্ব ও হলফনামা নিয়ে প্রশ্ন:</strong><br />
সুজনের অভিযোগ, একাধিক প্রার্থীর বিরুদ্ধে দ্বৈত নাগরিকত্বের প্রশ্ন উঠেছিল। কেউ কেউ প্রয়োজনীয় নথি ছাড়া অথবা আদালতের &lsquo;স্টে অর্ডার&rsquo; নিয়ে নির্বাচনে অংশ নেন। এসব অভিযোগের তদন্ত করে সিদ্ধান্ত নেওয়ার পর গেজেট প্রকাশের অনুরোধ করা হলেও কমিশন তা আমলে নেয়নি বলে দাবি সংগঠনটির।</p>

<p>বদিউল আলম মজুমদার বলেন, গণপ্রতিনিধিত্ব আদেশ (আরপিও)-এর ৯১ ধারায় গেজেট প্রকাশের পরও তদন্তের সুযোগ রয়েছে। প্রয়োজনে ফলাফল বাতিল বা পুনর্নির্বাচনের নির্দেশ দেওয়ার ক্ষমতাও কমিশনের হাতে আছে। তার ভাষায়, &lsquo;এখনো সময় আছে&mdash;ইসি চাইলে আইন প্রয়োগ করতে পারে।&rsquo;</p>

<p><strong>১১ দলীয় জোটের অভিযোগ, ইসির পাল্টা জবাব:&nbsp;</strong><br />
১৫ ফেব্রুয়ারি জামায়াতসহ ১১ দলীয় জোটও একই অভিযোগ তুলে নির্বাচন কমিশনে লিখিত আপত্তি জানায়। অভিযোগ নাকচ করে নির্বাচন কমিশনার আনোয়ারুল ইসলাম সরকার বলেন, &lsquo;গেজেট প্রকাশে তড়িঘড়ির প্রশ্নই আসে না। প্রযুক্তিনির্ভর ব্যবস্থায় দ্রুত ও নির্ভুলভাবে ফলাফল প্রস্তুত করা হয়েছে।&rsquo;</p>

<p>তিনি দাবি করেন, কমিশন সচিবালয়ের সংশ্লিষ্ট কর্মকর্তা-কর্মচারীরা রাত-দিন পরিশ্রম করে যথাসময়ে গেজেট প্রকাশ করেছেন। বড় ধরনের সহিংসতা বা ভোট স্থগিতের ঘটনা না ঘটায় নির্বাচন প্রত্যাশার চেয়েও ভালো হয়েছে বলেও জানান তিনি।</p>

<p><strong>আইনি বিতর্কের কেন্দ্রে আরপিও:&nbsp;</strong><br />
নির্বাচন সহিংসতামুক্ত হলেও প্রার্থীদের যোগ্যতা, হলফনামার সত্যতা ও আর্থিক স্বচ্ছতা নিয়ে প্রশ্ন এখন আলোচনার কেন্দ্রে। বিশ্লেষকদের মতে, নির্বাচন কমিশনের ক্ষমতার পরিসর শুধু ভোটগ্রহণে সীমাবদ্ধ নয়; প্রার্থিতার বৈধতা ও তথ্যের সঠিকতা নিশ্চিত করাও তাদের দায়িত্বের অংশ।<br />
এ অবস্থায় আরপিওর ৯১ ধারা প্রয়োগ করে কমিশন তদন্তে যাবে কি না&mdash;সেটিই এখন বড় প্রশ্ন। তদন্ত হলে বিতর্কের অবসান ঘটতে পারে; আর না হলে গেজেট প্রকাশই চূড়ান্ত বলে ধরে নেওয়া হবে।</p>