<p>সাতক্ষীরা সদর উপজেলায় ট্রলির চাকায় পিষ্ট হয়ে তিন বছর বয়সী এক শিশুর মৃত্যু হয়েছে।</p>

<p>সোমবার (১৩ এপ্রিল) দুপুরে সাতক্ষীরা আশাশুনি সড়কের ধুলিহর সানাপাড়া এলাকায় মর্মান্তিক এ দুর্ঘটনা ঘটে। নিহত শিশুর নাম ওমর ফারুক (৩)। সে একই এলাকার সারাফাত গাজীর ছেলে।</p>

<p>প্রত্যক্ষদর্শীরা জানায়, দুপুরে বাড়ির পাশের রাস্তায় শিশুটি খেলা করছিল। ওই সময় বেপরোয়া গতির একটি ট্রলি তাকে চাপা দেয়। এতে চাকার নিচে পিষ্ট হয়ে ঘটনাস্থলে নিহত হয় শিশুটি।</p>

<p>সড়ক দুর্ঘটনার বিষয়টি নিশ্চিত করে সাতক্ষীরা সদর থানার ভারপ্রাপ্ত কর্মকর্তা (ওসি) মোহাম্মদ মাসুদুর রহমান বলেন, ঘটনাটি অত্যন্ত দুঃখজনক। খবর পেয়ে পুলিশ ঘটনাস্থল পরিদর্শন করেছে এবং ঘাতক ট্রলিটি আটক করা হয়েছে।</p>

<p>তিনি বলেন, এই ঘটনায় প্রয়োজনীয় আইনগত ব্যবস্থা প্রক্রিয়াধীন রয়েছে।</p>