<p>বাংলাদেশে প্রচলিত অর্থ ও পেশিশক্তির&nbsp;রাজনীতির বাইরে গিয়েও নির্বাচন করা এবং জেতা সম্ভব বলে আত্মবিশ্বাস ব্যক্ত করেছেন&nbsp;ঢাকা-৯ আসনের স্বতন্ত্র প্রার্থী তাসনিম জারা।</p>

<p>বৃহস্পতিবার (২৯ জানুয়ারি) বিকেলে রাজধানীর মুগদাপাড়া এলাকায় নির্বাচনি গণসংযোগ চলাকালে সাংবাদিকদের সঙ্গে আলাপের সময় তিনি এসব কথা বলেন।</p>

<p>তাসনিম জারা বলেন, &lsquo;নির্বাচনের আগে কয়েক কোটি টাকা খরচ করলে নির্বাচনের পরে সেই টাকা তুলতে দুর্নীতি ছাড়া পথ থাকে না। আমরা প্রমাণ করতে চাই যে অর্থ ও পেশিশক্তির বাইরে গিয়েও নির্বাচন করা এবং জেতা সম্ভব।&rsquo;</p>

<p>ফুটবল প্রতীকের এই প্রার্থী তার নির্বাচনি ভাবনায় শিক্ষা সংস্কার, নাগরিক ভোগান্তি নিরসন ও প্রচারণার নতুন কৌশল তুলে ধরেন। নির্বাচনি প্রচারকে জনগণের জন্য সহনীয় রাখতে কোনো শোডাউন বা লাউডস্পিকার ব্যবহার করছেন না বলেও জানান তিনি।</p>

<p>আসন্ন জাতীয় সংসদ নির্বাচনে ঢাকা-৯ আসনে প্রচারে নতুন রাজনৈতিক সংস্কৃতির সূচনা হিসেবে উদ্ভাবনী &lsquo;ম্যাজিক ফাইভ&rsquo; কৌশল নিয়েছেন বলে জানান তাসনিম জারা।</p>

<p>&lsquo;ম্যাজিক ফাইভ&rsquo; কৌশল সম্পর্কে তাসনিম জারা বলেন, &lsquo;ঢাকা-৯ আসনে জয়ের জন্য আনুমানিক ১ লাখ ৫০০ ভোট প্রয়োজন। আমাদের ৩০০ জন ভলান্টিয়ার (স্বেচ্ছাসেবী) যদি পরিচিত ৫ জন মানুষকে ৫ মিনিটের ফোনকলে নতুন ও পরিচ্ছন্ন রাজনীতির পক্ষে উদ্বুদ্ধ করতে পারেন, তবেই বিজয় সম্ভব।&rsquo;</p>

<p>ফুটবল প্রতীকের এই স্বতন্ত্র প্রার্থী জানান, ইতিমধ্যে প্রায় ১৫ হাজার ভলান্টিয়ার অনলাইনে তার সঙ্গে যুক্ত হয়ে এই কার্যক্রম শুরু করেছেন।</p>

<p>শিক্ষার্থীদের ভবিষ্যৎ নিয়ে উদ্বেগ প্রকাশ করে তাসনিম জারা বলেন, &lsquo;বিগত বছরগুলোতে শিক্ষা নিয়ে অনেক পরীক্ষা-নিরীক্ষা চালানো হয়েছে, কিন্তু আমাদের সন্তানদের বিশ্ববাজারের উপযোগী করা সম্ভব হয়নি।&rsquo;</p>

<p>এই স্বতন্ত্র প্রার্থী জানান, তার ইশতেহারে স্কুলগুলোতে আধুনিক সায়েন্স ল্যাব ও ল্যাঙ্গুয়েজ ক্লাব প্রতিষ্ঠার পরিকল্পনা রয়েছে। বিশেষ করে বর্তমান সময়ের অপরিহার্য দক্ষতা এআই-এর (কৃত্রিম বুদ্ধিমত্তা) কথাও উল্লেখ রয়েছে।</p>

<p>এলাকার গ্যাস-সংকট ও রাস্তাঘাটের অব্যবস্থাপনা নিয়ে নাগরিকদের ক্ষোভ রয়েছে বলে উল্লেখ করে তাসনিম জারা বলেন, &lsquo;তিতাস গ্যাস না দিতে পারলে মানুষ বিল দেবে না&mdash;এই আইনের পক্ষে আমি কাজ করব। পাশাপাশি সিটি করপোরেশন, ওয়াসা ও তিতাসের কাজের মধ্যে সমন্বয় আনতে একটি নির্দিষ্ট &lsquo;ডেডলাইন&rsquo; বা সময়সীমা নির্ধারণ করার ক্ষেত্রে কাজ করব। রাস্তাঘাট খোঁড়াখুঁড়ির কারণে জনগণের বছরের পর বছর ভোগান্তি বন্ধে কঠোর জবাবদিহি নিশ্চিত করব।&rsquo;</p>

<p>তিনি আরও জানিয়েছেন, ফুটবল প্রতীকের প্রতি সাধারণ মানুষের স্বতঃস্ফূর্ত সাড়া এই স্বতন্ত্র প্রার্থীকে আশাবাদী করে তুলছে।</p>