<p>দিনাজপুরের চিরিরবন্দর উপজেলার রানীরবন্দর বাজারে অসুস্থ গরুর মাংস বিক্রির অভিযোগে এক মাংস বিক্রেতাকে ২০ হাজার টাকা জরিমানা করেছে ভ্রাম্যমাণ আদালত।</p>

<p>সোমবার (৩০ মার্চ) দুপুরে উপজেলা প্রশাসনের উদ্যোগে পরিচালিত অভিযানে এ জরিমানা করা হয়। অভিযানে নেতৃত্ব দেন উপজেলা সহকারী কমিশনার (ভূমি) শাহানা আফরোজ। এ সময় উপস্থিত ছিলেন উপজেলা উপসহকারী প্রাণিসম্পদ কর্মকর্তা (প্রাণিস্বাস্থ্য) মো. মকবুল হোসেনসহ সংশ্লিষ্ট কর্মকর্তারা।</p>

<p>প্রশাসন সূত্রে জানা যায়, গোপন সংবাদের ভিত্তিতে জানা যায়&mdash;রানীরবন্দর বাজারের এক মাংস বিক্রেতা তার বাড়িতে অসুস্থ গরু জবাই করে সেই মাংস বাজারে বিক্রি করছিলেন। এমন তথ্যের ভিত্তিতে উপজেলা প্রশাসন ও প্রাণিসম্পদ দপ্তরের যৌথ দল অভিযান চালায়।</p>

<p>অভিযানে অভিযোগের সত্যতা পাওয়ায় ভ্রাম্যমাণ আদালত পরিচালনা করে ওই ব্যবসায়ীকে ২০ হাজার টাকা জরিমানা করা হয় এবং ভবিষ্যতে এ ধরনের অপরাধ থেকে বিরত থাকার জন্য কঠোরভাবে সতর্ক করা হয়।</p>

<p>উপজেলা সহকারী কমিশনার (ভূমি) শাহানা আফরোজ জানান, অসুস্থ পশু জবাই ও মাংসের মান নিয়ন্ত্রণ আইন, ২০১১ এবং ভোক্তা অধিকার সংরক্ষণ আইন, ২০০৯ অনুযায়ী এ জরিমানা করা হয়েছে। জনস্বাস্থ্যের জন্য ক্ষতিকর কোনো খাদ্য বাজারে বিক্রি হতে দেওয়া হবে না। নিরাপদ খাদ্য নিশ্চিত করতে এ ধরনের অভিযান নিয়মিত চলবে।</p>

<p>এদিকে উপজেলা প্রাণিসম্পদ বিভাগের কর্মকর্তারা জানান, অসুস্থ পশু জবাই ও মাংস বিক্রি আইনত দণ্ডনীয় অপরাধ। এ বিষয়ে সবাইকে সচেতন থাকার আহ্বান জানানো হয়েছে।</p>